DEUS EX GAMING GUIDE 

AZ ELSŐ KÜLDETÉS, LIBERTY ISLAND

BEVEZETÉS

Hát, kedves hölgyem, nem így képzeltem a viszontlátást! Emlékszem, azelőtt a Szabadságszobor máshogy nézett ki. Amerika dicsősége. A jelkép, amelynek látványáért, puszta megérintéséért milliók keltek útra. A szobor, amely egyenlő volt a jólét, a biztonság, a demokrácia fogalmával. A mögötte elfekvő kontinens pedig az ígéret földjeként lebegett azok szeme előtt, akik nem voltak olyan szerencsések, hogy ide születhessenek. Ha jól emlékszem, egy tavaszi napon jártunk erre. Talán az egész család itt volt, mindenki, aki számított. Apámról csak halvány emlékeim vannak, ahogy barna, hosszú kabátjában felemel minket, és a friss tavaszi szellőben körbepördül velünk. A szobor csodaszép volt, a tenger kékje és a turisták tömege nagy színes kavalkádban folyt össze a szemünk előtt, ahogy nevetve pörögtünk. Na igen. Turisták. Akkoriban nem csak nappal, de késő éjjel is számtalan kiránduló látogatta meg az emlékművet, a városban megszokott folytonos nyüzsgés természetes volt itt, a szigeten is. Az emberek összejártak, vidám társaságok érkeztek ide, boldogan kószáltak Amerika dicsőségének oltalmában. Még nem létezett a szörnyű Szürke Ragály, amely oly súlyosan megtizedelte a Föld népességét az elmúlt évtizedben. Azóta minden megváltozott. Az utcák néptelenek, kihaltak. A turista - ha van olyan pénzes őrült, aki egyáltalán útnak indul mostanában - inkább a belvárosi high-tech szórakozóhelyek alkoholtól és szintetikus drogtól nehéz levegőjében igyekszik kikapcsolódni. Ide nem sokan járnak. Különösen az emlékezetes bombamerénylet óta nem látni senkit errefelé. A franciaországi Silhouette terroristacsoport úgy döntött, Amerika nem érdemelte meg a szép ajándékot, amelyet egykoron Franciaországtól kapott. Egy szép napon, bummm, levegőbe repítették a Szabadságszobor fejét. A tetteseket a mai napig nem sikerült kézre keríteni, de a UNATCO megduplázta erőfeszítéseit a nemzetközi terrorista szervezetek felszámolásának érdekében. Főhadiszállásunkat is itt, a szobor szomszédságában rendeztük be. Épp ezért kínos a mai incidens, amelynek megoldása - első küldetésem a UNATCO kötelékében -, állítólag rám vár. Mert az NSF állítólag újra itt csapott le. Részleteket egyelőre nem tudok. A vészhelyzetre való tekintettel haladéktalanul be kellett fejezni a kiképzésemet, és ide szállítottak. A bázistól mindössze párszáz méterre az NSF terroristái újabb pimasz merényletet hajtottak végre. Ez már több a soknál! Visszatértem, szép hölgyem, de most nem hagyom, hogy bántódásod essék!

A SZOBOR
Ahogy kiugrottam a rendőrségi motorcsónakból, rögtön láttam, hogy valami nem stimmel. A dokk végében posztoló UNATCO katona meglehetősen tanácstalanul toporgott, amikor odaléptem hozzá. Nem mondom, fekete napszemüvegem (amely éjszaka sem korlátozta nanotechnológiával felspécizett látásomat), fekete nadrágom és a hosszú bőrkabát bizonyára kísértetiesen hatott. A gyenge világítótestek sápadt fénykörében csak sejteni lehetett a tárgyak körvonalait. Közben üzenetet kaptam a központtól, hogy bátyám, Paul már úton van felém, és mindenképpen várjam meg. Már láttam is, ahogy a sziget felől futva közeledik. Mindenesetre kihasználtam a pár másodpercet, amíg odaért hozzám. Felmarkoltam a földön heverő feszítővasat, és a rendőr csodálkozó pillantásaitól kisérve módszeresen szétvertem a mólón talált két ládát - egy álkulcskészlet és egy katonai távcső volt szorgalmam jutalma. Később még jól jöhetnek. Paul bátyám magasabb, mint én, és bár ezt nyíltan nem vallanám be, de ez a fekete ruházat kicsit jobban áll neki, mint nekem. Persze lehet, hogy csak megszokta, és már nem mozog benne olyan idétlenül, mint jómagam. Paul jelenléte egyébként meglepett, hiszem tudtommal Hong Kongban kellett volna lennie. Mikor üdvözlése után erről kérdeztem, igyekezett egy kis viccel elütni a kérdést - csak nem gondoltam, hogy nem ő köszönt elsőnek a szolgálatba lépésem napján -, de azért látszott rajta, hogy valami nyomasztja. Nem akartam faggatni, az is lehet, hogy csak az NSF támadása dúlta fel. Elmondta, hogy a terroristák akciója felkészületlenül érte a UNATCO erőket. Nyilván nem számítottak rá, hogy ezek a nyomorultak pont a központ mellett fognak támadni. Annyit mondott, hogy nagy létszámú, jól felszerelt csoport ütött rajta az egyik rakodás alatt álló UNATCO szállítmányon, majd miután tűzharc alakult ki, néhány bandita túszokat ejtve visszavonult az emlékmű belsejébe. Egy kicsit meglepődtem, hiszen semmi nem indokolta, hogy a robotokkal körülvett, gyakorlatilag hermetikusan lezárt szigetre engem vagy más különleges ügynököt küldjenek be - a reguláris haderő, vagy a rendőrség is képes lett volna lerohanni a csapdába szorult terroristákat. Ekkor Paul elmondta, hogy a helyzet csak látszólag egyszerű. A túsz valójában a UNATCO egyik legjobb, speciálisan képzett (vagy inkább átalakított) ügynöke, Günther Hermann, tehát valószínűleg képzettebb NSF katonákkal kell elbánni, ha őt is sikeresen csapdába csalták. Megtudtam, hogy minden bizonnyal egyfajta tesztfeladat előtt állok, amelynek sikere vagy kudarca fontos kihatással lehet a jövőbeni karrieremre is. Nem repestem az örömtől, de úgy éreztem, hamar pontot tudok tenni az ügy végére. Paul ugyan felhívta a figyelmem arra, hogy igyekezzek az emberi életeket megkímélni - még akkor is, ha „csak” terroristákról van szó -, én mégis inkább a távcsöves puskát választottam, amikor felkínált három fegyvert a küldetésem végrehajtásához. A kábító lövedékes íjpuska nem vonzott túlságosan, a páncéltörő fegyvernek pedig nem éreztem szükségét - a kezelése nehézkes, és túl sok helyet foglal. Ezek után Paul még elmondta, hogy először a Harley Filben nevű embert kell megtalálnom a sziget átellenes végén lévő Északi Dokknál, akitől megkapom majd az emlékmű bejárati ajtóinak kulcsait. Ezután be kell hatolnom az emlékműbe, kiszabadítani Hermann Günther ügynököt, majd a végső feladat a szobor alatti legfelső szinten rejtőző NSF tiszt foglyul ejtése lesz. Mikor faggatni kezdtem, Paul elárulta, hogy valamit elszúrt egy Hong Kongban üldözött alvilági vezér kivégzése kapcsán, ezért hívták vissza soron kívül. Csupa rossz hír. Mielőtt azonban jobban belemerültünk volna a beszélgetésbe, Paul figyelmeztetett, hogy társalgásra az akció után is lesz módunk, szóval nem ártana, ha indulnék. Még intéztem pár kérdést a dokknál posztoló őrhöz, aki megerősítette, hogy valóban UNATCO ügynök került fogságba az emlékműben. Igyekezett mentegetőzni, hogy mindez a túlságosan agresszív ügynök hibája folytán történt így, de igazából nem tudtam, higgyek-e neki. Amíg beszélgettünk, feltűnt a dokkból a vízbe levezető sötét falépcső. Gyorsan a vízbe ugrottam, mert a dokk alatt himbálódzó acélketrecben észrevettem pár dobozt - egy elektromos berendezések feltörésére használható Multitool és egy a bioenergia szint növelésére alkalmas Bioenergic Cell lett fáradozásom jutalma. Villámgyorsan kijöttem a vízből, és a dokk kijárata felé indultam. Útközben elhaladtam egy felfegyverzett UNATCO robot mellett. A dokk padlója csak úgy döngött hatalmas fémtalpai alatt. Egy ilyen robot egyedül bemasírozhatna abba az erődbe. A fene egye a vizsgafeladatokat és a az NSF-et. Ha harcot akarnak, hát nem lesz miért szégyenkezniük! Még összeszedtem a dobozok tartalmát a dokk bejáratánál, aztán a pisztolyomat előhúzva a szigetre léptem, és óvatosan kikémleltem a sarok mögül.
Első pillantásra a helyzet nem tűnt vészesnek, de aztán jobban körülnéztem, és megláttam a falak árnyékában őrjáratozó terroristákat. Precízen megszervezett őrjáratok mozogtak mindenfelé, mindenkinél láttam kisebb-nagyobb fegyvereket. Túl sokan voltak a nyílt rajtaütéshez - ha Paul ott lett volna velem, talán megpróbálkozhattunk volna a gyors lerohanással (a bátyámról legendákat zengnek a UNATCO kötelékében), de egyedül inkább az okosabb megoldást választottam. Az Északi Dokk pont átellenben volt velem, a sziget túloldalán. Egyenesen át kellett jutnom, nem akartam az emlékmű megkerülésére időt pazarolni. Ládától-ládáig, a lámpák fénykörívét elkerülve igyekeztem minél gyorsabban haladni az út mentén. Rögtön a dokk után, bal oldalon találtam egy gázgránátot, azért arra szakítottam időt, hogy felvegyem. A sziget közepéig gond nélkül eljutottam, ott azonban a helyzet egy kicsit meleggé vált, amikor a műemlék bejáratához közeledtem. Egy alkalommal kénytelen voltam a feszítővasat használni. A véres fejjel lehanyatló őrt az árnyékba vonszoltam a többiek szeme elől. A szerencsétlen meghalt, de legalább találtam nála egy szakszerűbb, összecsukható dorongot, amellyel talán kíméletesebben elintézhetem a következőket. Az egyik ládán menet közben megtaláltam valamelyik hanyag NSF katona elektronikus jegyzetét, amelyből megtudtam a sebtiben felállított biztonsági rendszerük belépési kódjait (login: NSF001, password: smashthestate). A főbejárattal egyvonalban cirkáló NSF robot és a bejárat fölé szerelt biztonsági kamera és automata gépágyú elvette a kedvem attól, hogy közelebb menjek az épülethez. Megvártam, míg az őrök és a robot háttal fordulnak felém, és folytattam az utamat a sziget túloldala felé. Két-három őr kicselezése után megérkeztem az Északi Dokk lejáratához, ahol a kőfal mögül leskelődve két őrt láttam a kirakott ládák között őgyelegni. Eljátszottam a gondolattal, hogy némi zajt keltve a nem messze posztoló UNATCO robot elé csalom őket, de mivel ez nagy hangzavarral járt volna, inkább a halkabb megoldást választottam. Nagyon könnyen mögéjük lopóztam, nyilván nem számítottak rá, hogy idemerészkedik valaki. Többféleképpen is elintézhettem volna őket, egy pillanatra még az is megfordult a fejemben, hogy felrobbantom az egyik mellett heverő TNT-s ládikót, de aztán inkább egyenként, az összecsukható doronggal ápoltam le őket. Az egyik igencsak szívós volt, és nagy meglepetésemre két ütés után még belémeresztett egy mérgezett lövedékes nyilat, de aztán egy utolsó ütéssel a padlóra küldtem, pedig a szemem előtt akkor már színes karikák táncoltak. Még szerencse, hogy a dokk végében találtam egy elsősegély-csomagot rejtő ládát. Jó tanulság volt, a gyorsan alkalmazott gyógyszer megállította a testemben aktiválódott méreganyagot. Az Északi Dokk kiszolgáló épületében két alakot vettem észre. Az egyik egy lepusztult, szakadt ruházatú nő volt, aki csendesen üldögélt a helység egyetlen épkézláb ülőalkalmatosságán. A másik kopott ruhát viselő, nagytestű, szakállas fickó - Harley Filben, az állítólagos informátorom. A jelszóváltás után, a fickó meglehetősen nagyképűen hárította el a barátságos közeledésemet, szóval rögtön a tárgyra tértünk. Megkaptam tőle a talapzat kulcsait, de előtte arra kért, hogy ha egy mód van rá, próbáljam megkímélni az emlékműben tartózkodó NSF tiszt életét. Állítólag nem katona az illető, szóval nem lesz nehéz lefegyverezni. Az informátort anyagi érdekek fűzték ahhoz, hogy a vezér életben maradjon, és tulajdonképpen nem láttam okát, miért kellene elrontanom az estéjét. Megígértem, hogy vigyázok majd az NSF vezér épségére, amíg nekem nem lesz kellemetlen a dolog, vagy a fickó nem tör az életemre. Harley megelégedett az adott szavammal, nem bánta, ha letartóztatom majd a bandavezért, mert szerinte így legalább lesz esélye az életben maradásra. Igazán kíváncsi voltam, honnan tud ennyit az NSF tisztviselőről, ezért megpróbáltam belőle további információkat kicsikarni. Elmondta, hogy gyakorlatilag nem tartja rossznak az NSF aktivistáit, és hogy ő figyelmeztette őket, ne tervezzenek akciót az amúgy is hányatott sorsú Szabadságszobor környékére, mert akkor semmivel sem lesznek különbek, mint mi, UNATCO erők. Majdnem megkérdeztem, végül is kinek az oldalán áll, de inkább tovább faggattam. Elmondta, hogy meggyőződése szerint a Szabadságszobor elleni merénylet nem az NSF műve volt, hanem a UNATCO ördögi merénylete, amellyel az NSF ellen hangolták a közvéleményt. Nevetséges. Nem is pazaroltam több másodpercet erre a konspiráló őrültre, inkább a nőhöz fordultam. Nem igazán tudtam kikérdezni, de néhány részletet megerősített az NSF-támadással kapcsolatban, hogy néhányan valamilyen rakománnyal hajón szöktek meg az akció után. Felajánlott megvételre néhány fegyvert, illetve tölténytárat - állítólag az NFS egyik embere adta neki -, de túl borsos áron kínálta. Figyelmeztetett, hogy inkább ne használjam a Harley Filbentől kapott kulcsokat, hanem próbáljak hátulról bejutni az emlékmű talapzatába. Ezek után egyre biztosabb voltam benne, hogy valami nagyobb turpisság van az ügy hátterében. 
Mielőtt elindultam volna az emlékmű visszafoglalására, kíváncsiságból a vízhez léptem. Hogy az állítólagos menekülő NSF hajók után akartam a távolba kémlelni, vagy csak a táj zord szépsége nyűgözött le, nem tudom. De amint lenéztem, valami megcsillant a felszín alatt. Gyorsan beugrottam, és 10-15 méter mélyen egy hajóroncsot láttam az öböl fenekén. Jobban megnézve egy zárt csapóajtót is találtam, amelyet az álkulccsal gyorsan felnyitottam. Sietnem kellett, mert a levegőm nagyon fogyott, kétszer kellett fordulnom, de két fegyvermódosító modul és egy lefűrészelt csövű vadászpuska volt a zsákmányom. 
Úgy döntöttem, hogy megfontolom a hátsó támadás lehetőségét, de mindenekelőtt a főbejárat környékén kószáló robotot kell hatástalanítanom. Ha végül mégis hátul megyek be, legalább itt tudok majd kimenekülni baj esetén, és akkor jobb lesz, ha a robot nem lesz útban. Felmarkoltam a dokkban heverő TNT-s ládák egyikét, és gyorsan visszalopóztam a főbejárat közelébe. Szerencsére egyik őr sem szúrt ki, én viszont észrevettem, hogy a szobor háta mögött valóban lesz bejutási lehetőség, ugyanis egy halom ládát láttam felhalmozva arrafelé. A főbejárat előtt megvártam, míg a robot elmegy előttem, majd miután továbbhaladt, elhelyeztem a TNT-s ládát az árnyékban, nem messze a szokott útvonalától. Nem maradt más dolgom, mint visszavonulni a közeli ládák fedezékébe. A következő körnél szegény robotot utolérte a végzete, egyetlen lövéssel felrobbantottam a robbanószeres ládát - vele együtt. Persze a közelben tartózkodó őrök odarohantak, de addigra én már az épület fala mentén, a szobor hátsó részéhez közeledtem, miközben ők értetlenül szemlélték a felrobbant droid füstölgő maradványait. Megjegyzem, hogy akár közvetlenül a főbejárat felé is indulhattam volna, mert annak bal oldala felől közelítve a biztonsági kamera nem láthatott volna meg, de úgy gondoltam, a biztonsági rendszer kódjának birtokában belülről már könnyen leállítom az egész kócerájt. Az óramutató járásával megegyező irányban megkerültem a szobor talapzatát vigyázva kitérve a továbbra is rendületlenül futkosó őrök elől. A talapzat hátsó részén, északkeletre bunkerszerű lejáratot találtam. A hátsó bejárat nyilván nem innen nyílik, de mivel mozgást láttam a rámpán, így leosontam. Egyetlen katona topogott csak a földalatti raktárépületben, akit óvatosan becserkésztem, és néhány perc múlva már édesen alukált a fal mellé húzva. Az L-alakú helyiség hátsó részében egy hibás elektromos berendezést találtam, amelynek szikrázó kisülései elzárták előlem a szoba túlsó részében heverő, értékesnek látszó felszerelési tárgyakat. Még szerencse, hogy ott állt egy targonca is, így nem kellett egy drága Multitoolt elpazarolnom a berendezés kikapcsolásához. A targonca villáját működésbe hozva egyszerűen átsétáltam a szikrázó villámok felett, és könnyedén begyűjtöttem a sarokban szétszórt tárgyakat. Itt is találtam két fegyvermódosító modult, az egyik további tárkapacitást, a másik lézeres irányzékot tartalmazott. Egyre biztosabbnak éreztem a küldetés sikerét. A bunkert hátrahagyva megközelítettem néhány ácsorgó NSF katonát, akik éppen arról beszélgettek, mennyire félnek a UNATCO különlegesen kiképzett és nanotechnológiával feltuningolt ügynökeitől. Hát csak féljetek. Nagy kísértést éreztem, hogy eléjük ugrok, és végzek velük, de a túszul ejtett ügynökünk példája azt sugallta, jobb, ha inkább az eszemre hallgatok. A szobor talapzatának északkeleti részénél felhalmozott ládák felé indultam. Egy kis létramászás és ládatologatás után máris az emlékmű első szintjén álltam, illetve guggoltam, mert a széles balkonon őrök cirkáltak. Túl sokan voltak ahhoz, hogy elkerüljem őket, ezért módszeresen mögéjük lopakodtam, majd egyenként leütöttem őket. Az eszméletlen katonákat egy dobozra állva lehajítottam a párkányon át a ládák tetejére. A szobor nyugati oldalán megtaláltam a bejáratot az épület belsejébe. Indulhattam volna felfelé is, a torony felé, de először a túszt kellett kiszabadítanom. Az épületbe csak az őr leszúrása árán tudtam bejutni. Meglátott, majd rögtön futni kezdett, hogy riassza a többieket, ezért nem kockáztathattam. A folyosó az épület belsejébe vezetett, de nem sok örömöt leltem a felfedezésben, mert egy biztonsági kamera és egy automata ágyú állta utamat. Kezdtem megbánni, hogy nem iktattam ki a biztonsági rendszert a főkapunál. Nagy nehezen a kamera alá görnyedtem, és a korábban zsákmányolt Multitool segítségével kikapcsoltam a kamerát. Leosontam a terembe. Vagy féltucatnyi katona járkált fel s alá, a földszinten és a falakon futó körfolyosókon is láttam néhányat. A központból kaptam annyi segítséget, hogy erőteljes légmozgást érzékelnek a teremben, tehát valószínűleg akad egy-két szellőzőjárat vagy szervizcsatorna, amelyet esetleg nem tartanak ellenőrzés alatt - túl régi az épület, hogy ilyen gyorsan bepoloskázzák minden zegzugát. A lépcsőn lejutottam a terem közepére, ahol a nagydarab szobor jó fedezéket nyújtott. Szemben velem a főbejárat látszott, tőlem jobbra pedig a recepciós pultot és egy ajtót láttam. Az ajtón pedig a biztonsági rendszer lézersugarai állták el az utat. Szóval arra kellene lejutnom. A pulthoz osontam, ahonnan elemeltem egy kézigránátot és egy álkulcsot. Az ajtótól jobbra lévő sarokban, az árnyék sötétjében szellőzőakna rácsos nyilasát pillantottam meg a falon. Gyorsan kellett döntenem, mert közeledő lépéseket és beszélgetést hallottam a lézerrel védett terület felől, valamint az egyik őrjáratozó katona is vészes közelségbe került hozzám. Hatalmas ugrással a sarokban teremtem, majd leguggoltam, kinyitottam a szellőzőaknát, és a bebújtam a sötét járatba. Az ilyen helyeken jól jönnek a szemembe ültetett nanotechnológiai implantok, egyetlen zseblámpa sem ért fel a kibocsátott fénysugaram erejével. Jól számítottam, az alacsony folyosó a lézerrel elzárt terület mögé kanyarodott, majd kis idő után kiszélesedett. Kétfelé mehettem, balra egy szoba nyílt, szemben pedig az alacsony akna folytatódott. Nem szeretem a meglepetéseket, ezért először továbbmentem ellenőrizni, hogy mi van az akna végén. Egy irodába jutottam, amelynek kijáratát ládákkal torlaszolták el. A szobában találtam egy elektronikus jegyzetet, amelyből szabadon használható bankszámlaszám és PIN kód került a birtokomba. Némi extra prémium. Visszamásztam a folyosón az elágazásig, hogy a korábban balkéz felől látott szoba felé próbáljak továbbjutni. Az üres szoba szemközti falán bezárt ajtó fogadott, de Filbennek hála, nálam volt az egész épülethez érvényes elektronikus kulcskészlet. Az ajtó mögötti folyosó a komplexum irányítótermébe vezetett, amelynek megerősített üvegfalán túl már láttam a csapdába került, bebörtönzött ügynökünket is. Hihetetlen magas, erőteljes felépítésű férfi volt, arcát a régebbi típusú mechanikus beültetések csúfították el. Sajnos ebből a szobából nem nyílt ajtó a cellaként használt helyiségbe, ezért tovább kellett mennem. Két NSF katona járkált ki-be a teremből, akiket képtelenség lett volna kicselezni, így a szűk hely és az idő sürgetése miatt nem tudtam más eszközhöz folyamodni: ideje volt megtudniuk, hogy megérkeztem. Három késszúrással leterítettem őket, felmarkoltam a pulton heverő gránátot, és továbbnyomultam előre. Balra láttam a lézerrel elzárt ajtót és a nagytermet, ahonnan kerülő úton indultam. Egy terrorista már szaladt is, hogy utánanézzen a lövöldözésnek. A vesztébe rohant. Még ketten igyekeztek a recepciós pult felé a terem túlsó vége felől, de egy lövéssel felrobbantottam a szobor mellett álló, könnygázzal teli hordót. Ez egy darabig lefoglalja őket. Továbbrohantam a jobbra elkanyarodó folyosón abba a szobába, ahol egyetlen őr ügyelt a szemközti ajtó mögé bezárt túszra. Valószínűleg zenét hallgatott, vagy elbóbiskolhatott, mert nem vett észre semmit az imént történtekből. Igyekeztem meghagyni jótékony tudatlanságában, ezért egy Multitool segítségével kikapcsoltam a fejem felett felfedezett kamerát (amely azonnal riadót fújt volna, ha óvatlanul az őr mögé vagy a bezárt cella elé léptem volna), majd egyetlen csapással leütöttem szegénykét. Ezután már nem volt nehéz az íróasztal melletti fali terminálon keresztül kiiktatni az épület összes biztonsági kameráját és automata fegyverét, valamint a börtönnek kinevezett szoba ajtaját is kinyitottam. Mivel a túsz nem jött ki magától, ezért óvatosan megközelítettem. Szerencsére Günther Hermann nem szenvedett sérülést - ezt nem sokan mondhatják el az NSF túszai közül -, mégsem látszott boldognak, vagy hálásnak, amikor megpillantott. A UNATCO vezetését hibáztatta, amiért ilyen helyzetbe került, és mindenáron fegyvert követelt tőlem, hogy visszavághasson az NSF-nek. Amikor igyekeztem lehűteni, hogy inkább maradjon veszteg, amíg elvégzem a küldetést, becsmérlően megjegyezte, hogy a központ valószínűleg azért akarta, hogy mindenki visszavonuljon, hogy újra bevethessék kedvenc, nanotechnológiával ellátott ügynöküket, a bátyámat. Valójában engem küldtek, de ez nem vigasztalta - a bátyámat sem szerette túlságosan, és az volt az érzésem, én magam sem vagyok az első hely közelében a személyes toplistáján. Mindezt csak azért, mert korszerűbb implantjaim vannak, mint neki. Micsoda féltékenység ez egy ügynöktől! Nem is vesztegettem több időt rá, még hátra volt a támadást irányító NSF vezért elfogása. Visszatértem a nagyterembe vezető ajtóhoz a lézersugarak mögé. Az egyik Multitool felhasználásával máris kikapcsoltam a sugarakat. A terem közepén tébláboló őröket (valószínűleg még a könnygáz hatása alatt voltak) sorban leütöttem. A biztonság kedvéért a körfolyosón álldogálókra is sort kerítettem. Ezek után a lépcsőház felé indultam, ahol az immár veszélytelen, kikapcsolt kamerát magam mögött hagyva, a felsőbb szintekre vezető lépcső felé vettem az utam. Három lépcsőfordulóval odébb, a következő emeleten már láttam, hogy inkább kívülről, a külső lépcsők felől kellett volna próbálkoznom. Két őr állt a lépcső közvetlen közelében. Nehezítette a dolgomat, hogy bár minden oldalon volt kijárat a szobor oldala felé, de három helyen is élesített gázgránátok voltak az ajtók mellé ragasztva. Az NSF szervezeti felépítéséről beszélgettek, meg egy hajóról, amelyen valamilyen szállítmány már messze jár. Szóval tényleg elloptak valamit, az őrök, a bátyám és a nő is az Északi Dokkban ezt a rakodást látták. Igyekeztem gyorsan elintézni őket, de muszáj volt lőfegyvert használnom, mert túlerőben voltak a szűk helyen. Ezek után már nyilvánvaló volt a jelenlétem, így gyorsan kellett folytatnom az akciót. Újabb három lépcsőforduló következett, amikor megint egy őrbe botlottam. Habozás nélkül tüzeltem, nem volt lehetőség finomkodásra. Egy fordulóval feljebb, az erkélyszerű beugróban is beásta magát az egyik terrorista. A mocsok nagyon jól tűz alatt tartotta a lépcsőfeljárót. Először egy gázgránátot dobtam fel hozzá, majd amikor görcsösen köhögni kezdett, felszaladtam, és jól fejbe vertem. A központ bejelentkezett, és biztosítottak, hogy nincs több őr, már csak a vezetőjüket kell odafent elkapnom. Mivel az elsődleges cél az volt, hogy minél több hasznos információt megtudjunk az öngyilkos támadásukkal kapcsolatban, ezért megkértek, hogy lehetőleg ne lőjem fejbe a kedves embert az első pillanatban, amikor meglátom. Parancsot kaptam, hogy élve, sértetlenül kell leszállítanom. Arról azért nem tájékoztattam őket, hogy közben Harley Filben, az informátor is megkért, hogy vigyázzak a fickó testi épségére - amiről nem tudnak, az nem fáj. Azért a pisztolyt előreszegeztem, ahogy felmentem a legfelső terembe. Aggódnom nem kellett - valóban nem katonaforma egyéniség volt, azonnal megadta magát. Kérdezgetni kezdtem a támadással kapcsolatban, de nem nagyon akart válaszolni. Ekkor váratlanul a központból utasítottak, hogy adjam át a rögtön megérkező katonáinknak, majd a felső vezetésünk kihallgatja. Kihasználtam a pár percet, amíg a katonáink felértek a toronyba, és megpróbáltam jobb belátásra bírni, hátha elmond valamit. Harley Filbenhez hasonlóan ő is a világméretű konspiráció létezését bizonygatta. Megtudtam, hogy az NSF célpontja a keleti országrész számára előkészített Ambrosia vakcinaszállítmány volt, abból loptak el egy nagyobb adagot a mostani akció során. Ez a szer az egyetlen, amely nagyjából kordában tudta tartani a félelmetes Szürke Ragály terjedését. Időben adagolva a fertőzött embereket akár meg is lehetett gyógyítani egy teljes kúrával, a megelőzés szempontjából pedig kulcskérdés, hogy a gyógyszer mindenhová időben eljusson. Nagyon felháborítónak tartottam, hogy a célpontjuk a szer volt - ezt tudomására is hoztam. Válasza az volt, hogy így legalább igazságosan kerül kiosztásra, nem pedig a teljhatalmú kormány és az ipari szindikátusok kényére-kedvére. Nevetséges elméletet próbált bizonygatni nekem, miszerint egy évszázadok óta előkészített hatalomátvétel utolsó lépései zajlanak napjainkban. Állítólag az ipari forradalom óta, a nagy mágnásokból és a tőzsdecápákból álló titkos „kormány” igazgatta Amerika történelmét. Szerinte valójában az ő érdemük, hogy a gigakonszernek uralkodnak a világon. A személyiségi jogok megnyirbálása, az egyéni adók csillagászati mértékűre növelése pedig mind-mind a hivatalos kormányzat tudatos munkájának köszönhető, tervszerű folyamat. A Szürke Ragály pedig a kormány találmánya a népesség kordában tartására, ráadásul az ellenszer egyedüli birtokosaként teljhatalommal ruházza fel őket. Meglehetősen vad elképzelések. Nem sikerült sokkal többet kihúznom belőle, de ennyi már épp elég volt a beteges fantáziálásából. A szobában találtam egy ún. Augmentation Cannistert, azaz olyan tartályt, amelyben nanotechnológiai fejlesztő modul található - nagyon jól fog jönni a későbbiekben. Az első küldetésem gyakorlatilag lezárult. Az időközben megérkezett UNATCO erők gondjaira bíztam a foglyot, és elindultam lefelé. Bármilyen hihetetlen dolgokat mondott az NSF akció vezetője, azért egy-két gondolat szöget ütött a fejembe. Nem sok tény igazolta az állításait, de eddig még soha nem indítottak támadást az Ambrosia megszerzéséért. A mostani akciójuk pedig eleve kudarcra ítélt vállalkozás volt - mégis megérte nekik, pedig csupán pár hordó vakcinát szereztek. A látszólag értelmetlen támadásnak így lenne valami indítéka. De vajon mennyi ebből a történetből az igazság, és mennyi a forradalmárokra jellemző düh és vak elszántság? Mindenesetre utolsó szavai a fülemben visszhangoztak, amint a kiürített emlékmű csarnokán keresztülvágtam: „Mit gondolsz, mindez mit szolgál? Az állandó kontroll, a teljhatalmú rendőrség, a kijárási tilalom mire jó? Ezt nevezed szabadságnak?”

UNATCO HQ, MR. MANDERLEY
Ha megérkezett a katona, hogy átvegye tőled a foglyot, már indulhatsz is lefelé. A csarnokban találsz egy bankjegykiadó automatát, ott használhatod a korábban szerzett kódot (login:230023, PIN: 4558). Elvileg 200 dollárral leszel gazdagabb. Az emlékmű épületét elhagyva menj egyenesen a UNATCO főhadiszállásra, amely délnyugatra van a főbejárattól. A UNATCO bejáratánál a testvéred, Paul vár. Kicsit durcázik, amiért túl durva voltál a terroristákkal az akció folyamán. Nem kell vele foglalkozni, úgyis csak azt hajtogatja, hogy siess a 2-es szintre Mr. Manderley irodájába. Annál inkább érdemes a jobbról érkező katonával csevegni, rövid szövegelés után eladásra kínál némi muníciót, illetve kiegészítőt. Lőszert nem éri meg venni tőle, de a lőfegyverre szerelhető távcső jó vétel (700-at gombol le rólad, de ne feledd el, hogy épp most loptál 200-at az automatából). Én a pisztolyra biggyesztettem fel, mert a távcsöves puskán amúgy is van, a nyílpuskára meg nem érdemes. A főhadiszállás épületében üdvözöld a szintén újonc (elsőnapos) katonát, aki a recepciós feladatkörben fáradozik. Közben olvasd el az asztal sarkán felejtett elektronikus jegyzetet, amelyből kiderül a főhadiszállás helikopter-leszállópályája melletti karbantartó ház nyitókódja. Később még hasznos lehet. Igyekezz lefelé a főhadiszállás alsóbb szintjeire! A retinaszkennelés után az első szintre érkezel, ahol két zárt ajtón kívül semmi érdemleges nincs, szóval menj tovább lefelé. A kettes szintre két párhuzamos lépcsőn lehet lejutni. Ha leértél, a saját irodádat a folyosó legvégén, jobbra találod. Ha beértél a szobádba, Alex Jacobson, az informatikai zseni az infolinken keresztül elárulja a belépési neved és jelszavadat (login: JCD, password: bionicman). Az irodádtól balra találsz egy eligazító helyiséget, amelyből jobbra újabb szoba nyílik, ez amolyan pihenő. Innen továbbmehetsz az étel- és ital-automatákhoz a következő szobába, ahol Alex Jacobson szerint jövőbeni partnered, Anne Navarre ügynöknő pihen éppen. Valóban ott találod: az általad kiszabadított Günther Hermann ügynökkel beszélget arról, hogy szegény vasfejű Góliátnak rossz üdítőt adott ki az automata. Günther szerint ez a kiszolgáló személyzet szándékos szemétsége, aminek ő a célpontja. Meg tudnám érteni őket. Mikor meglát, Navarre ügynöknő - Güntherhez hasonlatosan régebbi típusú, mechanikus implantjai, augmentációi vannak, ami elég bizarrá teszi a fejét - beszól a napszemüvegedre, mire felvilágosítod, hogy ne aggódjon, ez abszolúte nem zavarja a látásodat. Kicsit még fikáznak, aztán utadra engednek, hogy menj Manderley irodájába. A folyosón a következő ajtó már az övé, pontosabban először a titkárnőjével, Janice Reeddel találkozol az előtérben. A nő melegen üdvözöl, de ez ne zavarjon abban, hogy elolvasd az asztalán található jegyzetet, amelyből kiderül Mr. Manderley új jelszava és belépési neve (login: jmanderley, password: knight_killer). Janice még elárulja a jelszavad (amelyet már úgyis ismersz), aztán beküld a nagyfőnökhöz. Mr. Manderley tekintélyes íróasztala mögül üdvözöl, és visszafogottan, de elégedetten méltatja az esti ténykedésed. Megtudod, hogy az ellopott Ambrosia után nem te, hanem Paul testvéred indul útnak, neked Navarre ügynöknővel lesz külön feladatod New Yorkban. A részletek megbeszélése előtt javasolja, hogy látogass le a hármas szinten található egészségügyi részlegbe Jaime-hez, a fegyvertárba Sam Carterhez, és utána Navarre ügynöknőhöz csapódva megkapod a következő faladatod. 
A hármas szintre vezető lejárat a folyosó végén van, pont szemközt az irodáddal. Ahogy leérsz, jobbra látod a WC-ket, a nyugatra nyíló folyosó vezet a két vasfejű, Navarre és Hermann ügynökök irodájához. Velük szemben találod Sam Carter fegyvermester birodalmát. Sam Carter egykor tábornok volt, de súlyosan lerokkant, az NSF megölette a családját is. Hangtompított pisztolyt ad első körben, a következő választás már rajtad áll. Javaslom az álkulcs vagy a Multitool választását, mert ha valami durva fegyvert kérsz, akkor könnyen elvághatod magad nála. Carter a megfontolt hadviselés híve - mindazok ellenére, amit az NSF tett vele és a családjával. A részvétből nem kér, szerinte legalább olyan szörnyű, hogy te a szüleid nélkül nőttél fel, mint az, hogy ő elvesztette a gyerekeit. Hiába érvelsz, hogy - tudtoddal - a szüleid autóbalesetben haltak meg, ő csak hajtogatja a magáét. A gyors feltankolás után még benézhetsz Navarre ügynöknőhöz - az ő irodájából nyílik a börtönblokk - de igazán nincs keresnivalód arrafelé. Az orvosi labor a hármas szint északi végén jobbra nyílik. Itt kapcsolódj rá a Medical Botra, és pofozd helyre a sérüléseidet. Az emlékmű felső szobájában talált Augmentation Cannister is itt aktiválható. Rajtad múlik, mit használsz fel, szerintem a Microfibral Muscle jobban a hasznodra válik (emberfeletti erőt ad, ha aktiválod). Az orvosi részleg végén találkozz Jaime Reyesszel, aki a medikai felelősöd. Elmeséli neked, hogy a benned és a bátyádban először kipróbált nano-augmentation eljárás valószínűleg széles körben elterjed majd a világon. Elmagyarázza, hogy a bővítéseket, az Augmentation Cannistereket és a továbbfejlesztéseket csak egy orvosi robot segítségével tudod telepíteni, de ezt már úgyis tudod. Az orvosi részleggel szemben, az informatikai osztályon személyesen is megismered Alex Jacobsont, aki az első akció során segített az Infolinken keresztül. Kedvesen megnyugtat, hogy a szolgálaton kívüli időszakban nem fog beledumálni a privát életedbe a központon keresztül. Értékes szövetséges, a szobájában mindig akad egy-két Multitool, vagy érdekes tartalmú elektronikus jegyzet. Ha végeztél, indulhatsz vissza Manderley irodájába az eligazításra. A bátyádat már ott találod. Manderley elmondja, hogy az NSF New Yorkban, egy raktárépületben őrzi az ellopott Ambrosia nagy részét. A bátyád rohamozza meg a raktárt, de előtte neked kell kiiktatnod a generátort, amelyből a biztonsági berendezések az energiát kapják. Manderley felhívja a figyelmeteket, hogy fontos politikai vezetők és családjaik várnak a vakcinára, tehát az akció kimenetele nagyon fontos. Az emlékműnél végzett munkáért most kapod meg a pénzt, még Hermann ügynök kiszabadításáért is kapsz egy kis mellékest.

CASTLE CLINTON
Manderley irodájából egyenesen indulj fel az egyes szintre. A jobb oldali szobába bejuthatsz egy álkulccsal, Weapon Modification Upgrade-et találsz a szekrényben, valamint egy kulcsot az asztal alatt, amelynek birtokában már bemehetsz a szemközti irodába is. Ott a szekrényről álkulcsot és Multitoolt szerezhetsz. Menj ki az épületből. Az eligazítás szerint a Déli Dokkhoz kell menned, de előtte még fordulj az épület mögé jobbra, a helikopter-leszállópálya mellett radartányért és elkerített épületet találsz. Az ajtón bejuthatsz a recepcióról elcsent kóddal (0451), bent vedd magadhoz a szétszórt muníciót. A biztonsági terminált meghackelheted, ha már fejlesztetted az ilyen irányú képességeidet. A biztonsági rendszerbe lépve kinyithatod a radartányér melletti csapóajtót. Ha lemászol az üregbe, a szétvert ládában EMP gránátot találsz, amely igen hasznos lehet elektromos berendezések, robotok lebénításához. Ezután már indulhatsz a Déli Dokk felé (a játék kezdetén ott találkoztál a bátyáddal). Ott már vár egy motorcsónak, amely átszállít a partra. 
A parton Navarre ügynöknő vár, aki elmondja, hogy az NSF erők egy kisebb adag vakcinával a Castle Clinton nevű épületbe vették be magukat. Ez kisebbfajta, nyolcszögletű erődítmény,  ablakait és főbejáratát belülről lomokkal torlaszolták el. Első feladat az NSF erők kifüstölése ebből az épületből, amely alatt minden bizonnyal titkos bázis vagy raktár található. Meg kell találnod az épületben elrejtett Ambrosia tartályt, ehhez kapsz egy képet a partnernődtől. Anna Navarre nagy elánnal a terroristák azonnali kifüstölésére bíztat, és elrohan igazságot szolgáltatni. Te inkább ellenőrizd, hogy van-e nálad valami étel, csoki, vagy ilyesmi. Ha nincs, próbálj venni valamit az automatából, vagy keress egy zacskó szóját vagy csokit a környéken, Ha van nálad harapnivaló, akkor beszélgess egy kicsit a kikötőben kóválygó kisfiúval, adj neki ételt, amikor kér, cserébe megtudod, hogy az italautomata mögött titkos lejárat van, a terroristák itt pakolták ki a csónakokból a zsákmányolt vakcinát. A lejárat az automatától jobbra található kapcsolószekrényben lévő terminállal nyitható. A szekrényt az álkulccsal kinyithatod, a kódot a kajáért cserébe megtudod a fiútól (9183). Az automata félrecsúszik, bejuthatsz a titkos komplexumba, amely a Castle Clinton alá vezet majd. Ahogy belépsz, a szemben lévő szobában a padról szedd össze a Multitoolt, alóla pedig a Bioenergic Cellt. Jobbra lefelé lépcsőt látsz, s ha lemész, két forduló után egy helyiséget látsz. A szemből érkező őrt mindenképpen várd be. Próbáld hangtalanul elintézni, és ügyelj rá, hogy nagyon ne lépj be a szobába, mert jobbra fent a hátad mögött biztonsági kamera pásztáz szorgalmasan. Ha az őrt lenyomtad, akkor jobbra kúszva, a kamera látóterén kívül maradva keresd meg a ráccsal védett szervizfolyosót. Mássz be, és indulj lefelé. Ha leértél, akkor látod, hogy a szervizfolyosó továbbhalad észak felé. Nyugat felé kikúszva felfelé vezető lépcsőt látsz és egy ajtót, amely a nagy medence melletti hosszú járdára vezet. Ha a lépcsőn felmész, akkor ügyelj, hogy odafent egy hídon is át kell jutnod a medence felett, és nem csupán az őr, de egy kamera és egy automata gépfegyver is nehezíti az átjutást. Nem sok értelme van átmenni a hídon, mert ugyanoda jutnál, ahonnan elindultunk a szellőzőjáraton bebújva. Ha a szervizaknában haladsz tovább észak felé, a medencével párhuzamosan haladhatsz. Őr járkál a medence partján, hátulról meglepheted, de vigyázz, mert a kis híd feletti kamera egyes pillanatokban ráláthat erre a területre. Ha végigértél az alacsony aknában, egy raktárhelyiségbe vezető nagyobb szobába jutsz. A medence partján haladva egyébként szintén ide jutottál volna. E helyütt több ládát találsz, de vigyázz, a jobb oldali falon kamera van, szemben, a lépcsőfeljárónál pedig egy őr és egy automata fegyver. Az őr előbb-utóbb átjön a raktáron keresztül a szobába - át is csalhatod -, s akkor az automata fegyver fenyegetése nélkül hidegre teheted. A raktárban jobbra érdemes feltörni a ládákat, elsősegélycsomag és lőszer kerül hozzád. Ha az őr már nincs útban, könnyen kijátszhatod a kamerát, hogy átugorj a raktár nyugati kijáratához, ahol a medence végében megtalálod a keresett Ambrosia jellegzetes, zöld tartályát. Már csak fel kell menned a lépcsőn, hogy a Castle Clinton épületet belülről megközelíthesd (miközben nagy vastartalmú partnernőd kint toporzékol a barikádokon túl). A lépcsőt felülről elzáró ajtót a fordulóban található gombbal tudod kinyitni. Ha felértél, egy szimpla és kétszárnyú ajtóval elzárt szobába jutsz, az ajtókhoz nincs kulcsod. Csinálj némi zajt, a Castle Clinton épületében járőröző NSF erők hamar berontanak majd. Három, legfeljebb négy ellenféllel kell számolnod, a többit már lelövöldözték az épület bejáratánál álló katonák, rendőrök és Anna Navarre. Ha kijutsz az épületből, az ügynöknő vár a következő feladattal.

BATTERY PARK SUBWAY
Navarre-tól megtudod, hogy az NSF túszokat ejtett, és elbarikádozták magukat a Battery park metróállomáson. Az állomás felrobbantásával fenyegetőznek, a bejáratot pedig csapdákkal és robbanószerkezetekkel védték le. A metróállomást a Castle Clintontól keletre található, kis épületcsoport mögött találod. Már messziről láthatod-hallhatod, amint a UNATCO erők összecsapnak néhány terroristával a felszínen. Ha van módod, segíts nekik, általában egyetlen csapással leterítheted a sérült NSF katonákat. A metróállomás lépcsőjét óvatosan közelítsd meg, mert a fordulóban odalent két-három terrorista áll tüzelésre kész fegyverrel. Megpróbálhatod fentről lelődözni őket (ilyenkor jön jól, ha minden fegyver updgrade-et felszedtél a korábbiakban), de én inkább azt mondom, hogy a metrólejárattól jobbra próbálkozz, a szervizlejáraton át. Ha lemászol a legalsó szintre, akkor a metróállomás peronját két oldalról, számtalan úton át megközelítheted. Arra kell figyelni, hogy a terroristák egyikénél lángszóró van, amellyel kegyetlenül kifüstölhetnek a szervizfolyosóról. Ugyancsak nagy veszélyt rejt, hogy a terem civilekkel zsúfolt, és a terroristák minden egyes oszlop lábához robbanószeres ládát tettek. Heves tűzharc esetén bármelyik eltévedt, vagy gellert kapott lövedék az egész állomást levegőbe repítheti. Én a leghátsó bejáratnál kúsztam be a terembe. Onnan egyenként az őrök mögé lopózhatsz - először a lángszóróst próbáld elintézni mindenképpen -, a feljáratnál összetömörült három fegyverest már pisztollyal is elintézheted, csak arra figyelj, hogy ne „TNT” feliratú láda mögé próbálj elbújni fedezékbe. Ha mindent elvégeztél, a metrókocsiba szállva indulj el a Hell’s Kitchen állomásra, ahol Paul fog várni.

HELL’S KITCHEN
A metróállomáson várd be Pault, aki fél percen belül megérkezik. Még mindig csak azt tudja mondani, amit Manderley irodájában korábban megtudtál az eligazításon. Egy nagyméretű generátort kell megtalálnod, amely az NSF raktárépületét védő EMP mezőt táplálja. Ha sikerül leállítanod a generátort, Paul behatolhat az embereivel, hogy visszaszerezze az ellopott gyógyszerszállítmányt. Az NSF és a UNATCO erők sorozatos összecsapásai miatt Paul a közkórházba és az Underworld Tavern nevű szórakozóhelyre terelte az utcán ragadt járókelőket. Tőlük kell majd elsőnek információkat szerezned, hátha láttak valamit, amiből következtetni lehet, hogy hol van az NSF titkos generátora. Amint felérsz a felszínre, a központból Alex Jacobson hív, hogy a Ton’s Hotel épületében túszdráma zajlik, ami amellett, hogy nem egészen törvényes, ráadásul személyesen érinti a családodat. A Denton család régi barátja, a hoteltulajdonos Mr. Renton és lánya valószínűleg a dráma kellős közepén szenved. A hotel a blokk délkeleti sarkában van. Ahogy odaérsz, a szálloda déli oldalán tűzharcba keveredsz. Az NSF erők mészárolnak néhány UNATCO katonát. Tedd rendbe őket, majd beszélj a megmenekített UNATCO szakasz vezetőjével, aki tájékoztat a szállodában folyó túszdráma állapotáról. Nyugtasd meg a fickót, és indulj el befelé. A Hotel halljában uralkodó látszólagos nyugalom ne tévesszen meg! Balra láthatod a recepcióban álldogáló Mr. Rentont, de vigyázz, mögötte egy fegyveres is lapul! Ha elintézted, rögvest indulj el a lépcsőn felfelé, mert ha nekiállsz társalogni, az emeletről letóduló fegyveresek hamar lelőnek. A szobák előtti folyosón három terroristát kell ártalmatlanná tenned. Valószínűleg megpróbálnak a folyosó végén lévő szobába menekülni, igyekezz véget vetni a harcnak, mielőtt ártatlanok látják kárát a dulakodásnak. Ha ügyes vagy, és a folyosón tébláboló túsz életben marad, akkor az utolsó NSF-fegyveres halála (vagy ártalmatlanná tétele) után hálából elmondja, hogy kihallgatta a beszélgetésüket. A terroristák egy generátort és egy raktárt emlegettek a hoteltől délre eső valamelyik utcában. Pontosabb helymeghatározást nem hallott, de a biztonsági rendszer jelszavát igen (righteous). A folyosón a cserepes virág mögött elektronikus jegyzettömböt találhatsz, amelyből ismét szabadon használható bankszámla adatai kerülnek hozzád (Login: 543654, PIN: 5544). Mielőtt a bátyád szobájába mész, menj le a recepcióba, és nyugtasd meg Mr.Rentont, hogy a veszély elhárult. Megtudod tőle, hogy a lánya valami helyi suhanccal karöltve eltűnt otthonról, és hogy napok óta hírét sem hallotta. Persze megígéred, hogy utánanézel, hátha megtudsz valamit Sandrával kapcsolatban. Paul szobája ez elsőn van, a tőle kapott kulcs automatikusan nyitja az ajtót. Érdemes végigkutatni minden helyiséget, mert értékes felszerelési tárgyak vannak szétszórva kedves testvéred szerény hajlékában. A nappali asztalán lévő jegyzetből megtudhatod, hogy a falon függő kép mögé rejtett kapcsolótábla kódja igen egyszerű (4321). A kombináció beütése nyomán a szekrény mögé rejtett titkos rekesz feltárul, amelyben a lőszer- és elsősegély-utánpótláson kívül egy számítógép terminált is találsz. Ez utóbbihoz a login és jelszó a terminál melletti jegyzetből kiolvasható (login: pdenton, password: chameleon). Ha figyelmesen belenézel testvéred levelezésébe, akkor a későbbiekben még sokszor fogsz emlékezni az itt olvasottakra.

Folyt. köv.

PPéter
ppeter@bakats.tvnet.hu

Ott folytatom, ahol anno PPeti abbahagyta a dolgot (PC GURU 2000/10), vagyis éppen most szabadítottuk ki Ford urat a Majestic 12 katonák fogságából. A távozás előtt még kukkantsunk be az íróasztal jobb oldalába egy multitool-ért és egy lockpick-ért. Két úton is visszatérhetünk a felszínre, de ha nem a metrólejáró melletti csatornanyíláson jöttünk be eredetileg (a másik az ingyenkórház melletti sikátorban van), akkor vegyük arra az utat. Ha a biztonsági rendszert előzőleg már hatástalanítottuk, akkor a lézervédelemre és a gépágyúkra fittyet hányva keressük meg a zsákutcába torkolló részt. A létrán felmászva találunk két holttestet (ajtó kód 2167, a legtöbb helyen működik). Szedjünk el tőlük mindent (sok medkit, 7.62-es lőszer, stb.). Nincs más dolgunk, mint visszamenni Smuggler-hez és behajtani az „árengedményt”, már ha szükségünk van egyáltalán rá. És mert ilyen kapzsi, kifoszthatjuk. A galérián a tükör mögött találhatunk egy thermoptic camo-t, egy clip mod-ot és egy medkitet. A nyitáshoz az ágy mögötti panelt kell felhackelni. Egyelőre ezen a részen nincs több dolgunk, így nézzünk utána annak a generátornak a Warehouse-ban. Az Osgood and Sons alagsorában némi biztonsági rendszer kiiktatás után egy kódzáras ajtóhoz érünk (3316), ami igazából egy lift ajtaja. Többektől hallottuk, hogy a tetőkön keresztül el lehet jutni a raktárépületekhez, nekünk pedig arra van épp dolgunk. Ha valakinek a létramászka tetszik, és szüksége van pár LAM gránátra, akkor az alagsor helyett a hátsó kijárat felé is próbálkozhat.

Warehouse
A tetőre felérve érdemes óvatosnak lenni, mert mindenhol NSF lázadók posztolnak, legtöbbször távcsöves puskával. Gyakorlatilag tökmindegy merre megyünk, mindenfelé találkozhatunk ellenségekkel. A lényeg, hogy azt az épületet keressük, aminek a teteje csurig van pakolva parabola antennákkal. Na ott van a generátor. Az épületet emelt létszámú őrség és egy kisebb falka dobermann őrzi. Mindenképpen érdemes felülről kezdeni a tisztogatást, de több más megoldása is van a helyzetnek. Ha akarjuk, akkor a behatolhatunk a főbejáraton (az egyik őrnél van hozzá a nanokulcs), de ez a legrázósabb az összes közül, mivel felfelé kell elhagynunk az épületet, a sok őr pedig mind a nyakunkba szakad. Ha egy kicsit Mission Impossible-zni akarunk, akkor keressük meg az épület melletti egyik sikátorban (LAM-okkal védett) a csatornafedőt. Ez mellett egy datacube-ból megtudhatjuk a raktárépület rámpájának biztonsági kódját (2577), és akár vissza is fordulhatunk, mivel a rámpa is az alagsorba vezet. Ha mégis akciózni akarunk, akkor irány a csatorna, ami rendesen be van drótozva biztonsági kütyükkel. Egy falat át kell robbantanunk, és utána egy lézeres védelemmel sűrűn védett részhez érünk. A legjobb tanácsom az, hogy fussunk át rajta ezerrel. Mire a gépágyúk ránk fordulnak, addigra már rég a folyosó végén levő medencében leszünk. A csőbe nem érdemes beúszni csak addig, amíg a 20 pontot megadja a progi. Utána forduljunk vissza, mert a vége le van zárva. Ha a riadó leállt, akkor fel is hackelhetjük a biztonsági terminált, de nem fontos. A folyosó végén levő rácsot kinyitva szintén az épület alagsorába kerülünk.

Van még egy útvonal, aminek a végén a raktárépület oldalában található ajtónál kötünk ki. Ez azért lehet érdekes, mert ez közvetlenül az első emeleti computer szobába vezet. A feladat ugyebár a generátor leállítása, amire többféle módszer is kínálkozik. Ha valaki tud hackelni, akkor itt kikapcsolhatja a generátor hűtését. Ha ez a képessége még hiányos, akkor a generátor mellett szerteszét található hordókkal kezdhet valamit. Ha a generátor megállt, akkor elvileg teljesítettük a küldetést, de még ne siessünk vissza a bázisra. Nézzük inkább körül az alagsorban, már ha eredetileg nem erre jöttünk (kamerák, ágyúk, lézer). Az egyik szobában pár mérgező hordót találunk. Ezeket felrobbantva (LAM) megvárjuk, hogy eloszoljon a gáz, és mehetünk gyűjtögetni. A mellette található irodahelységet viszont semmiképpen se hagyjuk ki, hiszen egy széfben egy újabb augmentation cannister-t (láb) találhatunk. Ha a hordós szobát a robbantós módszerrel fosztottuk ki, akkor ide már se ajtókód, se széfkód nem kell (az iroda kódját egyébként a háztetőn, az óriásplakát melletti kémény tövében találjuk (9923)). Ha mindent begyűjtöttünk, akkor irány a háztető, ahol Hermann Günther és a helikopter vár ránk.

Unatco HQ
Visszatértünk a szabadságszobor szigetre a UNATCO főhadiszállásra. Ha még esetleg nem fosztottuk ki a parabola lavór melletti helységet, nosza (0451)! Akkor is érdemes odamennünk, ha ezt már előzőleg megtettük, most ugyanis egy repair-bot tanyázik odabent, amivel feltölthetjük bio-energiánkat. Manderley már biztosan ideges, így inkább vegyük az irányt az irodája felé. Két egészen furcsa alakkal fogunk találkozni, akik terminátoros hangon figyelmeztetnek, hogy a harmadik szinten levő foglyokat nem hallgathatjuk ki személyesen. Furcsa. Az őröktől megtudhatjuk, hogy valami főmufti jött Washingtonból. Manderley irodája előtt Anna Navarre vár minket. A titkárnő közli, hogy a főnöknél egy még nagyobb főnök van. A beszélgetést kihallgatva érdekes dolgokat tudhatunk meg. Miután kijött a szobából szóba elegyedhetünk vele, de a nevét nem árulja el (egyébként Walton Simons, a FEMA vezetője). Azt mindenesetre elejti, hogy lemegy kihallgatni a foglyokat, és mi pedig jobban tesszük, ha megyünk jelenteni a górénak. Manderley közli velünk, hogy a bátyánk begolyózott, és még mindig nem jelentett neki. Az egész rakomány Ambrosia eltűnt, az NSF erői valószínűleg ki akarják csempészni a városból. Valamelyik repülőtér lesz a végső célpont, de hogy melyik, az nem tudható. Még mielőtt visszaindulnánk a városba, nézzünk körül újra a bázison. Mindenkit látogassunk meg újra, és a megszerzett augmentetion cannistert is használjuk el a dokinál levő robotnál. Ezután kíváncsiságunknak helyet adva lessük el a washingtoni fejes kihallgatási módszereit. Érdekes…

Battery Park2
A helikopter ismét a Battery Park-ba hozott minket. Meg kell találnunk az ellopott Ambrosia szállítmányt. A járőröző katonák elmondják, hogy sajnálták a csöveseket elzavarni, de ne szóljunk senkinek. Ha már itt vannak, akkor beszélgessünk el velük. Az egyiktől lőszert vehetünk a távcsöves puskához. Egy másik pasi (Curly) valamiféle vakond emberekről beszél, akik a föld alatt élnek és állítólag NSF terroristákat rejtegetnek. Csak akkor árulja el a rejtekhely titkát, ha tudjuk a jelszót. Egy kissrác valami titkos átjáróról beszél, ami a metróaluljáróban található. Nézzünk utána. A metróban régi ismerősünk, Harley Filben sétálgat. Nem kispályázik, 500 pénzt kér a jelszóért, amire a tag odafenn kíváncsi volt. Ha visszamegyünk, és bemondjuk a jelszót, megkapjuk a telefonfülke kódját (6653). Curly elejt még egy nevet is: Charlie. Keressük meg a Brooklyn Bridge állomáson, mert sok mindent megtudhatunk tőle a Mole emberekről.

Brooklyn Bridge Station
Az első ember, aki szembejön pont Charlie. Ha elbeszélgetünk vele, akkor felajánlja, hogy segít, de cserébe vissza kell állítanunk a vízellátást. Ha van LAM-unk, vagy egyéb robbanós témánk, akkor egyszerű a dolog. A vágányok északi részénél egy ajtót találunk, beljebb gerendák torlaszolják el az utat. Az akadályt felrobbantva bejutunk a szabályozó csapokhoz. Mindkét szelepet ki kell nyitni, és máris mehetünk vissza Charlie-hoz. A titkos bejárat a női vécében van, az ajtónyitó szerkezet a mosdókagyló alá van elrejtve. A kód 5482. Még mielőtt továbbmennénk, nézzünk körül az állomáson.  A lépcsőn felhaladva a Rook banda territóriumába érünk. Főnökük - El Rey - az aluljáró egyik végében, egy hölgy társaságában található. Üzletet ajánl: ha lenyomjuk a Rock névre hallgató drogdílert, akkor kapunk egy LAM-ot. A kábszerárust persze érdemes kifaggatni, mielőtt a másvilágra küldjük. Visszamenve El Rey-hez megkapjuk a LAM-ot. A férfi WC-ben egy újabb LAM birtokosai lehetünk, ha az ott tanyázó taggal beszélünk. Mindemellett érdemes kifaggatni mindenkit, és nyitott szemmel járni az állomáson, mert találhatunk egyet s mást. Ha végeztünk, akkor a titkos ajtón keresztül a Mole emberek területére jutunk.

Mole Tunnels
Itt már elő kell venni a fegyverünket, ugyanis NSF terroristák járőröznek mindenütt. Próbáljunk meg csendesen végezni a dolgunkat, akkor nem kapcsolják be a riasztót. Ha balra indulunk el, az út végén két WC-t találunk. Jelen esetben a férfi WC jelenti a továbbjutást, de sajnos kulcs kell hozzá (se robbantani, se feltörni nem lehet). A WC előtt az oszlopos résznél a kőomlás alá be lehet mászni pár értékes cuccért, de vigyázzunk a falon levő élesített LAM-re - gyorsan vegyük le. A másik irányba elindulva szintén NSF járőrökbe és civilekbe ütközünk. Ha az összes NSF katona háton van, akkor kezdjünk el beszélgetni a Mole-okkal. Egyikük (nálam egy kissrác volt) el fogja árulni, hogy a terroristák vezetője az alagút déli részén, egy titkos szobában rejtőzik. Az ajtót a kartondobozok félredobálása (szétverése) után a padlóból kiálló tégla megnyomásával tudjuk kinyitni. Az NSF góré azonnal megadja magát. Az asztalról a magunkévá tehetjük a férfi WC kulcsát.

Helibase
JC szerint egy reptérre vezet a csatornarendszer. Egy elágazáshoz érünk. Ha jó sok lockpick-ünk vagy multitool-unk van, akkor nincs gáz. Vagy a lézerkerítést deaktiválhatjuk, vagy a gőzcsapot rejtő dobozt törhetjük fel. De ha nem akarjuk a drága felszerelést erre pazarolni, akkor a bal oldali folyosót ajánlom. A lézervédelem felett egyszerű átkelni, csak a ládákat kell megfelelően egymásra pakolászni. Ha nem az ugrásnövelős augmentációt applikáltuk magunkra, akkor nem árt egy kis ládát átdobni a lézer felett, mert a blokádnál elkelhet. Ezután egy szélesebb részhez érünk. A kamerával ne is bajlódjunk, csak szaladjunk be alá. Egyetlen őrt kell csak hidegre tennünk, ami könnyű feladat. Az ajtó nanokulcsát tőle „kapjuk” meg. Egy újabb fortbojár részhez érünk. A csapdák feltörésének lehetősége itt is megvan, de nem éri meg, mert a függőhíd elég labilis. A sarkon túl egy EMP gránát is nehezíti az utunkat. Az „olcsóbb” megoldást ajánlom. A falon levő rácsot kinyitva egy rövid alagútmászás következik. Ezután egy medencében landolunk (Hazman Suit nem kell), ahol be kell úszni egy alagútba. A túlsó vége pont oda vezet, ahova a fenti ugrálós folyosó. A két biztonsági robot kispálya egy képzett ügynöknek (EMP vagy LAM), és a falrepedésbe bújva ki is cselezhetők. A következő teremben több cuccot is felvehetünk: a nagy doboz mögött egy medkit van, a kazán akármik között pedig egy datacube található. A következő ajtó már a helikopter bázis előcsarnokába vezet. Az ajtó felett zümmögő kamerát szintén kicselezhetjük, de le is állíthatjuk. A csarnokban szembetűnik egy újabb hordó ambrosia. Bal felé érdemes elindulnunk, a földszinten irodák találhatók. Az egyikben található computer kódját már tudjuk (etodd, saintmary). Az alsó email-ból kiderül, hogy egy dobozt tettek egy repülőre, aminek a nyitókódja 9905. A hátsó irodában csak pár cuccot tudunk felszedni. Az emeleten található computer szobában van egy titkos kapcsoló a cserép mögött a sarokban. Ez egy kis fegyverraktár ajtaját nyitja, ahol többek között egy távolságjavító mod-ot és egy augmentation bővítőt is találunk. Ki ne hagyjuk! Ugyanebben a szobában a biztonsági terminálnál lekapcsolhatjuk a kamerákat. Az asztalon levő datacube-ot se hagyjuk elolvasatlanul. A jobb oldalon a földszinten WC-k, az emeleten pedig egy társalgó található. Ha a kamerákat a computer szobában már kiiktattuk, akkor a társalgóban szabadon ténykedhetünk. Kifoszthatjuk a pénzkiadó automatát, illetve az egyik flipperrel egy titkos ajtót nyithatunk ki (armor, medkit, lockpick). A helikopter alatti részen újabb őrök kóricálnak, és a felső függőfolyosón is előfordulhat egy NSF katona távcsöves puskával. Ha kiiktattuk őket induljunk tovább. Két irány létezik, az EXIT feliratú folyosó vagy az egyik sarokban található csatornanyílás. A csatornát választva először egy víz alatti túra következik, majd egy dobozlökdösős rész. Innen egyértelmű a továbbjutás. Az út végén a LaGuardia reptér mellett a tengerben bukkanunk fel. Ha a könnyebb utat választottuk, és az EXIT felirat felé igyekeztünk, akkor egy rövid liftezés után a reptér közepén, egy épületben találjuk magunkat.

LaGuardia Airfield
A reptér mini kikötőjét egy katona vigyázza, de lángszóróval. Ha kifogytunk a kábító nyílból, akkor egy kicsit küzdős lesz lenyomni, de megoldható. A hajóház bal oldalán található két kamion, az egyikben egy pakk kábító darts is lapul. A konténerek között őrrobotok keringenek állandó útvonalon. Pont ezért lesz könnyű lenyomni őket. Az EMP vagy LAM gránátokat a kanyarokban érdemes feltenni a falra, illetve amikor megállnak „szkennelni az areát”. A bázis délkeleti részén egy zárt teherkaput találunk. Több őr is vigyáz rá, és mindegyiküknél van nanokulcs a kapcsoló doboz kinyitására. Ha a kapunak hátat fordítunk, akkor szembeötlik egy konténer, aminek egy darab hiányzik az oldalából. A felmászáshoz szükséges dobozokat a kapu kinyitása után tehetjük a magunkévá. A felugráshoz és a továbbhaladáshoz szükség lesz a Speed Enhancement (F7) augmentációra (ha a Run Silent-et választottad, akkor sorry). A titkos hely egy pontosság növelő módosítást rejt, de ha továbbugrálunk a konténerek tetején, akkor egy lockpick-kel és egy multitool-lal lehetünk gazdagabbak. A kapun belül egy legénységi épületet találunk. Óvatosan közlekedjünk, mert elég sokan tartózkodnak a területen. Az épület belsejében vigyázzunk, hogy az NSF katonák be ne kapcsolják a riasztót, mert akkor egy plafonfüggő gépágyú fog ránk mozdulni. A dart táblából kivehetjük a 3 nyilat, balra a lépcső alatt a kiálló tégla pedig egy újabb titkos raktárt nyit meg számunkra (távcső mod + nanokulcs + apróságok). Az emeleten a körletben pár láda vár kifosztásra, az egyikben egy adatkockát találunk a folyosó végén levő ajtó kódjával (5914). Itt akár tovább is mehetünk, de ha úgy adja kedvünk, akkor maradhatunk még ezen a pályán. Az épület mögött egy túlméretes parabola antenna ácsorog, a sarokban pedig őrtorony 2 kamerás 2 gépágyús rendszerrel. A két őr mindegyikénél találunk nanokulcsot a torony ajtajához, melynek legegyszerűbb megközelítési módja a rohanás és falhoz lapulás. Ebben az esetben a lámpaoszlop fedezéket nyújt a kamera és az ágyúk elől is. A toronyban pár multitool vár ránk, a biztonsági rendszert pedig állítsuk le. Ha visszafelé haladunk, akkor az eddig gondosan elkerült sarok torony következik. A korábban megszerzett nanokulcs nyitja az ajtaját. A beszaladós trükk itt is bejön, mire a gatlingok ránk fordulnának, mi már rég odabenn a létrán mászunk felfelé. Itt egy távcsöves puska a jutalom (már ha eddig nem volt). A bázis északi része következik. A hajóháztól északra a fal mellett simulva egy újabb torony lesz az áldozatunk, bár itt semmi extra nincs. Továbbhaladva megtaláljuk azt az épületet, ahol a lift van: vagyis ez a másik kezdési pont ezen a pályán. A sarokban újabb torony várja a megmászást. Itt egy GEP gun tulajdonosait lehetünk, ha szorítunk akkora helyet a hátizsákunkban, amekkora kell neki. A nagy H betűn keresztül gyalogolva a konténerek mögött egy kerítést találunk. Mögötte egy halom feltörhető doboz van, de egy kicsit rázós a megszerzésük. Ha bevágunk egy LAM-ot, az összes doboz „kinyílik”, és újból elővehetjük a berohanós technikát. Érdemes. Egy lőszerkapacitás növelő mod-ot találunk. Az utolsó tornyot se hagyjuk ki, hiszen itt csak 1 ágyú és kamera van, ráadásul egy visszaütést csökkentő mod-ot is ott hagytak az ablakban. Irány vissza a bázis déli részén levő legénységi szállásra. Az emeleti kódzáras ajtón keresztül a hangárba jutunk.

Hangar
Hát ez a nagy madár vajon hova készül? Kérdezzük is meg egyből az első szembejövőtől, Paul tesónktól. Szóval a helyzet az, hogy Paul az NSF-nek dolgozik, a főnöke pedig egy bizonyos Lebegyev (az NSF alapítója). Azt is elmondja, hogy a szürke halált okozó vírust emberkéz alkotta. Azért lopták el az ellenszert, hogy HongKong-ba vigyék elemeztetni egy Tracer Tong nevezetű emberhez. Ha sikerül megtudni az Ambrosia összetételét, akkor más is tudná gyártani, így mindenki meggyógyulhatna. Beszélnünk kell Lebegyevvel a repülőn. Persze mint mindig, most is nézzünk körül a terepen egy kicsit. A katonák nem fognak megtámadni minket. A kamion platókról értékes cuccokat szerezhetünk, és a repülő alaprajzát is elleshetjük egy datacube-ból. A narancssárga ruhás karbantartó fickóval is érdemes üzletet kötni (400-ért recoil mod). A repülő alsó részében megtaláljuk az utolsó hordó Ambrosia-t. Ugyanitt találunk egy repairbot-ot a bioáramunk feltöltésére, és egy augmentation cannistert (EMP Shield, Ballistic Armor). A cucc be van zárva egy átlátszó falú tárolóba, aminek a nyitókódját még a helibase-n megtudtuk (9905), de Lebegyev ágya alatt szintén van egy datacube a kóddal. A gép felső emeletére csak egy nanokulcs miatt kell felmenni, utána vegyük az irányt a gép farka felé, ahol Lebegyev már vár ránk. Elegyedjünk szóba vele. Miközben meséli az érdekesebbnél érdekesebb dolgokat, megjelenik Anna Navarre. Közli, hogy a parancs a fogoly kivégzése. Ezt persze nem fogjuk megtenni, hiszen még több információt akarunk kiszedni belőle. Anna-nak egy idő után elege lesz és lelövi Lebegyevet. Itt egy érdekes történet is előfordulhat, és a játék tovább menetelében igazából még jó is. Ha akarjuk (és mért ne akarnánk), akkor ott helyben lelőhetjük Anna Navarre-t. Ezt persze még azelőtt illik megtenni, mielőtt ő lelövi Lebegyevet. Anna kemény ellenfél: ha van ballistic armor-unk, akkor használjuk, mert mindig testre céloz. Érdemes jobb fegyverrel kikezdeni vele, mondjuk az assault rifle már jó választás. Ahogy megsebeztük, szinte azonnal bekapcsolja a thermoptic camouflage-t, és ahogy a többi fémhangú, ő is felrobban ha meghal. A bulit JC barátunk lezsírozza (törli a LOG-file-okat), így Manderley semmit sem fog tudni a kis magánakciónkról. Mellesleg érdemes most letudni Anna-t, mert a későbbiekben úgyis szembekerülünk vele. Irány a helikopter leszálló pálya, ahol Jock már vár ránk. Ha akarunk, akkor felszállás előtt még elbeszélgethetünk Günther-rel is.

Unatco HQ3
Manderley szerencsére nem tudta meg az igazat Anna-val kapcsolatosan. Megkapjuk viszont a következő küldetésünket: Hong-Kong-ba kell repülnünk, ahol egy Tracer Tong nevezetű ürgét kell megtalálnunk (pont őt keressük). Az indulás előtt mindenképpen nézzük át a teljes bázist, hiszen egy csomó felszerelési tárgyat hagynak szét a Unatco alkalmazottak, pl. Manderley WC-jében a hordó mögött egy fegyver MOD-ot (reload) találunk. Szintén faggassunk ki minden épkézláb szereplőt. Ha végeztünk, akkor ugorjunk fel Jock gépére.

New York - Hells Kitchen
Hong Kong helyett New York-ban kötünk ki. Jock barátunk üzenetet hozott a tesónktól. Menjünk a hotelbe megnézni, hogy van. A helikopter pont a szálló tetején landol. A létrán lemászva pont Paul szobájába jutunk. Elég rosszul néz ki, de nem érdekli. Elmond viszont egy csomó érdekes dolgot. Elhangzik a párizsi Silhouette terrorista csoport és a főnök Chad neve is. Egyre érdekesebb... Paul ad egy fotót az NSF főhadiszállásáról. Ott megtalálhatjuk a bizonyítékot arról, hogy igazat mond. A probléma csak az, hogy el kellene küldenünk a figyelmeztető jelzést a franciáknak. De ehhez ki kell játszanunk a Unatco védelmi rendszerét. Ez egyre melegebb, de majd meglátjuk. Mindenesetre megígérjük Paul-nak, hogy ha véghezvittük a dolgot, akkor visszajövünk érte és elvisszük Hong Kong-ba. Még mielőtt elrohannánk, nézzünk körül Paul szobájában, beleértve a titkos részt is (a kép mögött kapcsoló: 4321), és a többi helyen is. A liftaknában felmászhatunk a harmadik emeletre, ahol a párkányon egy fegyver MOD-ot találhatunk (pontosság). Eközben odalent a tulaj (Gilbert) a lányával (Sandra) veszekszik egy JoJo Fine nevezetű punk miatt. Na majd mi megnézzük ezt a JoJo gyereket is. Aki akarja, az adhat fegyvert Gilbert-nek. Én valahogy nem szívesen adtam volna oda az agyontápolt lopakodó stukkeremet. Ha egy kicsit várunk, akkor meg is jelenik JoJo. Természetesen elkezd anyázni Sandra-val, hogy miért nem dolgozik. Gilbert persze nem tűri, hogy ilyen hangnemben beszélnek a lányával. A vége lövöldözés lesz, így hidegre kell tenni JoJo-t. Ezek után érdemes lehaladni a bárba, ahol Harley Filben barátunk épp soros búfelejtésén szorgoskodik, de egy ingyen tippet azért ad. A Unatco rajtaütést tervez a városrészen. A csapos lányt és az újságírót is alaposan ki kell faggatni a rajtaütésről. Ezek szerint Paul veszélyben van. Jobb, ha sietünk. Persze aki úgy érzi, az beugorhat még a Smuggler-hez is. Bár most sem érdemes vásárolni tőle semmit, de a tükrös ajtót megéri újból feltörni (2db MOD). A bár északi bejáratától nem messze, a beugróban (ahol Sandrát megmentettük) van egy datacube egy pénzforgalmi jelzőszámmal és pin kóddal. Ettől jobbra van az alagút, (eddig zárva volt) ami az NSF bázisra vezet. A katona csodálkozik, hogy nem Hong Kong-ban vagyunk, de azért beenged minket. Közelebb érve az épülethez kapunk egy üzenetet Paul-tól. A jelet az épület tetején levő computerrel kell elküldenünk. Ha nem tudjuk feltörni, akkor meg kell keresni a jelszót hozzá. Egy ügynök már megpróbálta ezt megtenni, de nem járt sikerrel. A belépési adatokat viszont meghagyta egy datacube-ban a garázs alatti titkos helyen. A bejáratot a harmadik emeleten található computerrel tudunk kinyitni. Hát akkor kezdjünk neki. Az NSF bázis főbejáratától jobbra egy kék szemetes konténer van. Ez mellett találunk egy datacube-ot a biztonsági rendszer kódjával (tjefferson, newrevolution). A földszinten a női WC-ben találunk egy nanokulcsot az alagsorhoz. Balra hátul egy halvány kört látunk a földön két doboz és egy hordó társaságában. Itt van a lejárat. Ettől nem messze egy repairbot kóricál (energiatöltés). A másodikon a computer szobát nem érdemes feltörni, mert csak egy datacube van benne a már ismert jelszóval. A harmadikon a labor melletti computer szoba el van árasztva halon gázzal. Vagy felvesszük a másodikról a hazman suitot, vagy a kapcsolóval elindítjuk a szellőztető rendszert. A biztonsági computer hátul található a falon.

Az alagsorban két irányba is mehetünk. A javaslatom, hogy törjük fel a bal oldali ajtó zárját, vagy hajítsunk be egy LAM-ot. A másik irányba is mehetünk, ahol lézervédelem van, de nem éri meg a szórakozást. A következő szobában a biztonsági computernél hatástalanítsuk a kamerákat és nyissuk ki a csapóajtókat. Továbbhaladva egy elágazáshoz érünk. Mielőtt szétkapjuk az utánpótlás dobozokat, vegyük le róla a TnT dobozt (szükség lesz rá) és leguggolva óvatosan tegyük arrébb. A továbbhaladást lézervédelem és automata gépágyúk gátolják. Pont ide kell a 2 db TnT-s doboz. Az elektronikus panelt így is fel kell törni, de elég gyorsan végezhetünk. Az első TnT-s dobozt a megmaradt lézerfal mellé kell tenni és messzebbről belelőni. A másikkal ugyan ez a teendő a következő lézernél. Ha valakinek kevés a multitool-ja és bátrabb, akkor megteheti azt is, hogy átszalad ezen a részen. A gépágyúk ellen a fali mélyedések nyújtanak fedezéket, amíg a riasztás leidőzít. A következő szoba tele van TnT-s dobozzal és vegyszeres hordóval. Itt is a robbantásos módszert ajánlom. A folyosón balra végre megtaláljuk azt, amit kerestünk: egy zárt szekrényben egy datacube. Jó kis zaftos anyag Manderley-ről és Simons-ról. A jó öreg főnökünk minden hónapban kapott 10000 kreditet egy svájci bankszámlára? Hehe. Az adatokból kiderül az is, hogy a Unatco nemcsak az Abrosia elosztásában segédkezik, hanem a Szürke Haláléban is. A kereslet-kínálati piac félreértelmezése… A szemetek! A szekrény tetején egy másik datacube is található a szabotázshoz szükséges adatokkal. A szatellit adó komputerének a kódja: mcollins, revolution. A kommunikációs komputer kódja pedig: napoleon, revolution. A zárt ajtó egy másik helyiségben vezet. Ide a folyosón körbemászva is bejuthatunk, persze csak ha szórakozni akarunk a lézervédelemmel. Ennek a folyosónak a végére a másik szobából azért mégis érdemes bejönni. Egy LAM-ot beküldve a vegyszeres hordókat is és a plafonon függő gépágyút is letudhatjuk. A gáz eloszlása után 2 multitool-t tehetünk a magunkévá. A lépcső a raktárépület főbejárata előtti részhez vezet. Induljunk fel a tetőre. A kis helyiség első részében található computernél a lavórokat kell pozícióba mozgatni, majd az ajtó kinyitása után a belső helyiségben a riasztást kell elküldeni. Paul egyből visszajelez, hogy Párizsban vették az adást. Walton is egyből jelez, hogy ki vagyunk rúgva, és hogy ettől a másodperctől kezdve terroristaként vagyunk számon tartva. Szerencsére a killswitch (távirányítású önmegsemmisítő) még nem működik. A tetőről való lejutás már egy kicsit problémás lesz, hiszen mindenki lő ránk, mint állat. Az egyik legegyszerűbb megoldás a leugrás. Ez különösen akkor tűnik jónak, ha van Speed augmentációnk (kisebbet sérülünk eséskor - F7). A katonákkal igazából nem kell foglalkozni, hanem minél előbb jussunk vissza a hotelbe. Paul már vár ránk. Pár szóban megköszöni a dolgot, és elárulja a metrólejáratot lezáró rács nyitókódját (6282). További érdekességeket mesél el a Majestic12 nevű szervezetről. Mesélne tovább is, de a Unatco erői ránk törik az ajtót. A három MIB-bel elég nehéz dolgunk lesz, de a támadók első hullámát mindenképpen vissza kell vernünk (Paul-nak is életben kell maradnia). A menekülés az ablakon keresztül történik. Ha nem akarunk sokat vacakolni, akkor most jól jön egy régről tartogatott thermoptic camo. Ugyanis egy járőrökkel és katonai bot-okkal teletűzdelt részen kell keresztüljutnunk a metrólejáratig. A kódot ugye tudjuk, így máris a Battery Park felé metrózunk. Ha a Boeing-en nem nyírtuk ki Anna-t, akkor most jött el az ideje. A Battery Park metró aluljárójában végre leszámolhatunk vele. A Ballistic Armor augmentációnak nagy hasznát vesszük, ha van. Ha Anna-val végeztünk, akkor irány a lépcső. Odafenn Hermann vár minket némi túlerővel a háta mögött. Mindenképpen érdemes magunkat megadni, mert a tapasztalataim szerint teljesen értelmetlen ellenállni (egyes ellenfelek gyakorlatilag sérthetetlenek), és mindenképpen ugyan oda kerülünk. Mellesleg miután Paul-nak segítettünk, és bárhol lelőnek minket, akkor is ide kerülünk.

MJ12 Facility
Egy börtöncellában találjuk magunkat. Minden cuccunkat elvették tőlünk, csak a nanokulcsunk és a lőszerünk maradt meg. A börtöncella ajtaját egy titokzatos idegen - Daedalus - nyitja ki nekünk. Az őrt a baton-nal, vagy a dobozban található cattle prod-dal nyomjuk le. Vigyázzunk a kamerára. Ha hatástalanítani akarjuk, akkor egy dobozt is magunkkal kell vinnünk, amire ráállunk. Az asztalon megtaláljuk a cellák és a bejárati ajtó kódját (cellák: 4679, ajtó: 4089). Az egyik cellában egy NSF cimbit találunk, aki ad egy medkitet. Semmiképpen se vigyük magunkkal, mert csak gátol az akcióban. A másik cellában a medbot-nál gyógyuljunk egy kicsit. Nézzünk körül, hol is vagyunk. A kijáratnál levő őr assault rifle-val szaladgál, amit némi prodolás után készségesen átnyújt nekünk. A titokzatos Daedalus elküldi a terület térképét. Megmondja azt is, merre találjuk a felszerelésünket és Paul bátyánkat. A kijárat előtt rögtön találunk egy szellőzőrácsot. Menjünk le és induljunk el balra előre. Rövidesen a command center alá érünk. Itt pár őr és kutya likvidálása után (a prod csöndes megoldás) a szimpla ajtó felé indulunk, de a titokzatos Daedalus közli, hogy még nincs itt az idő a távozásra. Aha, ez lesz a kijárat! Ha jobban körülnézünk, akkor találunk egy biztonsági konzolt. Itt kikapcsolhatunk további két kamerát (hackelni kell). A terem másik oldalán két irányba vezet az út. Ha jól emlékszünk, akkor valami dereng arról, hogy merre van a felszerelésünk. Nosza, szerezzük vissza. Ha valaki esetleg a másik irányba indul, akkor sincs baj. A leírást egy kicsit lejjebb találja. A robotkarbantartó részleg elég gázos tud lenni, ha beindítják az őrök a riasztót. A földszinti részen kóricáló melós némi készpénzért (500) elárulja a biztonsági komputer kódját (mj12, invader), valamint egy accuracy mod-ot és 762-es lőszert próbál ránk sózni. Ha tudunk hackelni, akkor hagyjuk. A narancsruhás azt is elmondja, hogy csak egyetlen bot működőképes. Ettől függetlenül óvatosan és megfontoltan cselekedjünk. A járkáló őrök leszedése nem egyszerű, de megoldható csendben. Ha feljutunk a legfelső emeletre, akkor egy datacube-ból érdekes infókat olvashatunk ki a bot-okról. A középső szobában át tudjuk programozni a már riasztott bot-ot, a leghátsó irodában pedig EMP gránátok és egy datacube vár ránk az armory kódjával (2971). Ha a karbantartó még szóba áll velünk, akkor érdemes tőle megvásárolni a mod-ot. Az armory-ba a szoba másik végéből nyíló lépcső vezet. Két hatalmas bot őrzi. Nem érdemes kekeckedni velük, inkább várjuk ki, míg elmennek. Üssük be gyorsan az ajtókódot, és belépve azonnal tegyük hidegre az asztal mögött ücsörgő őrt. Ha sokat szórakozunk, akkor kiszúr a kamera és beindítja a gépágyúkat. Rohanjunk fel az emeletre. Itt akár fel is törhetjük a computer, akár a karbantartótól kapott jelszóval beléphetünk. Leállíthatjuk a két behemót robotot, és az egyel lejjebb levő kamerát is. Az erőtérrel zárt tárolóból kivehetjük a plazma ágyút (jó, de túl sok helyet foglal), a kódot a lenti komputerből tudhatjuk meg (5239). Ha mindezekkel megvagyunk, akkor menjünk az alsó szintre, és szedjük össze a saját cuccosunkat. Itt már nincs több dolgunk, ezért vegyük az irányt a labor felé. A folyosón szinte azonnal összefutunk Dr. Moreau-val (hol a szigete?), aki elmondja, hol van Paul. Szerencsére egy ajtókódot is elköp (medical area: 0199). A nanotech labort pár őr és egy MIB őrzi. Itt is a prod-ot ajánlom, még a MIB csókát is le lehet vele gyakni. A fiókos szekrényben található datacube-ok egyikéből megtudhatjuk az UNATCO összes alkalmazottjának a computer kódját, az asztalokon levők egyikéből pedig a helyi computer kódját (dmoreau, raptor). A greasel-eket most hagyjuk. Maradjunk inkább a containment field kinyitásánál, ahol egy augmentation cannister (Aggressive Defense System - Spy Drone) várja remegő kezeinket. Ezt kapásból magunkba is nyomathatjuk a medbot segítségével. Nekem a Spy Drone jött be. Továbbhaladva a folyosón az orvosi kutató és fejlesztő részlegbe jutunk (Medical R and D). Itt egy kis cselhez folyamodtam, hiszen az őrök egyből kiszúrtak maguknak. Visszarohantam a nanotech laborba, magammal csalva az őröket, és kieresztettem a greasel-eket. A végére csak egy greasel maradt, amit simán legéppuskáztam. Az őrökről ennyit. A részlegbe visszatérve balra egy szobában egy kosztümös kollegina ücsörög. A közeledésünkre előkapja cattle prod-ját, de használni már nincs ideje. A helyiség középső részén egy hatalmas terem van, amiben érdekes állatokat - karkian - tartanak. A jobbra levő lépcsőn felmehetünk az egyik megfigyelő állásba. Itt egy datacube-ot találunk a biztonsági computer kódjával (MJ12, invader). Ugyanitt van egy szellőzőrács, ami közvetlenül a surgery ward-ba vezet. A figyelőállással szemközti állásban található a biztonsági computer. A kamerát mindenképpen kapcsoljuk ki, de a karkian-okat is lemészároltathatjuk a gépágyúval. Ha az MJ12 katonákat fel akarjuk zabáltatni a karkianokkal, akkor bármelyik figyelőállásból kinyithatjuk az ajtót. Ha egy karkian megtámad minket, akkor dobjunk elé egy hullát. Ekkor megáll csemegézni, mi meg közben lőhetjük. A surgery ward-ban megtaláljuk Paul-t. Akár él, akár halott a küldetés megvan, és Daedalus megadja a Command Center-ben található kijárati ajtó kódját (1125). A két datacube-ot persze még olvassuk el.

Unatco HQ4
A kanyargós folyosón még egy őr próbálkozik a megállításunkkal, de sikertelenül. A hely egyre ismerősebbé válik, és a töltögetés után meg is látjuk a sétálgató UNATCO (!) katonát. Szóval az MJ12 titkos bázisa van a Unatco bázis 4 szintjén. Nem semmi. Daedalus ismét bejelentkezik, és megemlíti azoknak a nevét, akiket illene meglátogatnunk. Legelőször jó barátunkat, Jaime Reyes dokit keressük fel. Megérti a döntésünket, és ráadásul ad egy újabb augmentation cannistert, amit a medbotnál azonnal magunkba is nyomathatunk. A következő emberke Alex Jacobson, a komputermágus. Még ő sem tudja, ki lehet ez a titokzatos Daedalus, de feltörte a Unatco biztonsági rendszerét, tehát utánanéz. Miután elmondtuk neki, hogy Hong Kong-ba utazunk Tracer Tong-hoz, ő is elmondja a kételyeit a Unatco-val kapcsolatosan. Talán ő is csatlakozik az ellenálláshoz. Mindemellett egy kulcsot is ad a Unatco főbejáratához. A fegyverraktárban Sam Carter fogad minket barátságosan. Ez annyit tesz, hogy kinyitja nekünk a raktárt, és szabadon garázdálkodhatunk. Találunk is két fegyver MOD-ot, meg egy halom hasznos tárgyat. A börtönblokkba nem érdemes benézni, mert csak a lőszert pazaroljuk. A másodikon érdemes benézni a konyha - pihenő részbe. Az ott tartózkodó Shannon töredelmesen bevallja, hogy ő a Unatco szarkája. Persze ez minket nem érdekel. Ugorjunk be ex-főnökünkhöz is. Manderley épp Walton Simons-szal folytat holo-beszélgetést. A lényeg, hogy 23 óra múlva lejár az időnk, és az önmegsemmisítőnk működésbe lép. Manderley bár azt mondja, hogy törjünk ki a bázisról, de ahogy hátat fordítunk neki, elkezd lövöldözni ránk. A prodot persze ő sem bírja. A kifelé vezető út igen könnyű, csak pár Unatco őrt kell helyretennünk. Jock már vár ránk.

HongKong MJ12 Helibase
Sajnos nem sikerül észrevétlenül leszállnunk. Jock üzeni, hogy leblokkolták a helikopter vezérlését. Szaladjunk fel az emeletre. A Flight Control Deck 1-be kellene bejutnunk, de a 2-es ajtaja nyitva áll. Az ott talált datacube-ot olvassuk el, hackeljük fel a biztonsági terminált, és kapcsoljuk ki a kamerákat. A konzolnál levő gombbal kinyithatjuk a fegyverzet tároló ajtaját (a két helikopterállás között). Ide érdemes leugrani, mert egy halom felszerelési tárgyat szedhetünk össze, és megtudhatjuk a veszélyes hulladék tároló kódját (99871). Ezután menjünk a legénységi szakaszba. Ezt többféleképpen is megtehetjük: a lépcsőn lehaladunk, vagy a szellőző alagúton keresztül titokban közelítjük meg. Itt sokat segít egy-két gázgránát. Alternatív megoldásként kínálkozik a veszélyes hulladéktároló. A szellőzőrendszerben kóricálva könnyen megtaláljuk a hordókkal teli részt. Ha a falon levő kódkapcsolót aktiváljuk, akkor az alsó szint megtelik mérges gázzal, amit a katonák nem díjaznak túlságosan. Ha mindegyik fekszik, akkor alaposan nézzünk körül, és szedjünk össze mindent. A galérián 3 db zárt szekrénybe botlunk. Kár a lockpick-et pazarolni, mikor egy jól elhelyezett LAM is megteszi a magáét. Ezt az egymáshoz közel eső két szekrény közé, a falra kell helyezni, majd fedezékből belelőni. Az egyik szekrényben megtaláljuk az 1-es vezérlő kulcsát, mellette a datacube-ból pedig a lift kódját szedhetjük ki (989). A létrán felmászva a tetőre beleakadunk két őrbe. Vigyázat, az egyiküknél GEP-gun van, ami nagyot szól. Ha végeztünk velük, akkor irány az 1-es vezérlő. Ott bökjünk rá a konzolon a weapons lock gombra, majd haladjunk le. Jock kilő egy rakétát a LOCKDOWN feliratú ajtóra. Ezen tudunk kijutni a lifthez. A gond csak az, hogy előjönnek a biztonsági botok, a kijárati ajtó roncsai közt szikrák csapkodnak, és még a liftajtó felett is beindul egy gépágyú. Segítség lehet, ha előbb a szellőző alagúton keresztül megkeressük a botokat, és egy-két jól irányzott EMP - LAM gránáttal hatástalanítjuk őket.

Wan Chai Market
A lift kódja 989, már ha esetleg vissza akarnánk menni a tetőre. Két igen fontos dolog! Egy: ha a rendőrök lőfegyverrel közeledő embert látnak, azonnal bekapcsolják a riasztót és lekapcsolják az illetőt (az ólmosbot, a kés, a kard, a feszítővas, stb. az okés). Kettő: mindenhol lőfegyver-hang detektorokat szereltek fel, tehát egyáltalán ne lövöldözzünk. Inkább alaposan nézzünk körül és kérdezzünk ki mindenkit. Legfőképpen az újságárust. Jó sok info birtokába jutunk. A Red Arrow banda harcban áll a Luminous Path bandával. Felvetődik Maggie Chow ex-színésznő neve is, aki jelentős pénzeket áldoz a kábítószer kereskedelem visszaszorítása érdekében. Az újságosstand szélén egy datacube található a piac térképével. Menjünk vissza majdnem oda, ahol beléptünk a piacra. A kamerával szembeni épület ajtaját törjük fel. A dobozok szétverése után a sarokban a kódzárat feltörve (a kódja mellesleg 22) egy másik helyiségbe juthatunk, ami tele van finomsággal. Sőt! Az asztalon levő datacube-ból megtudjuk a yard ajtajának kódját (911). Az őrs alsó szintjén 2 zsarut találunk, akik gázgránáttal esnek nekünk, már ha van rá idejük. Szedjük össze a cuccokat, és olvassuk el a 2 datacube-ot. A belső szobában van egy biztonsági computer is. Biztos ami tutkó - hackeljük fel. Találunk még egy csapóajtót a földön, aminek a kódját a már említett Maggie Chow fogja elárulni egy kicsit később. A létrán a tetőre is felmehetünk egy újabb rendőrt lekábítani, de ha meglátnak, akkor beindítják a riasztót. A sor északi oldalán található a Wan Chai Tea House. A lépcsőn felhaladva épp a szem és fültanúi lehetünk, amint egy Red Arrow bandatag megzsarolja a tulajt. Nyomatékot is ad az elképzeléseinek, és elárasztja a helyet patkányokkal. Ha elment, akkor mi is kérdezősködjünk. A főnök sok mindent elárul, még azt is, hogy Maggie Chow a Versalife-nál dolgozik egy projekten. Valami önélezős kardot készítenek a nanotechnológia felhasználásával. Ha lemegyünk a lépcsőn, akkor láthatjuk, hogy a Red Arrow bandatag még a rendőröket is megvesztegeti.

A piactér keleti részén egy templomot és egy magas kerítéssel körbevett épületet találunk. Jock szerint Paul sokat járt errefelé. A Luminous Path főhadiszállásának kapujában egy fegyveres alak ácsorog. Gordon Quick - mert hogy így hívják - beszédes kedvében van. Hiába Paul tesónk hírneve, nekünk bizonyítanunk kell. Az ellenséges bandától (Red Arrow) elloptak egy speciális kardot (Dragon’s Tooth), és Maggie Chow a rivális bandára (Luminous Path) kente a dolgot, kirobbantva ezzel a bandaháborút. Ejnye, ez a Maggie! Fura eszközökkel segíti az igazságszolgáltatást. Gordon megígéri, hogy ha megszerezzük a bizonyítékot (a kardot), akkor összehoz Tracer Tong-gal. Segítségként azért megadja a nő címét (Tonnochi Road 1313). A szomszédos épület egy templom. Csak pár mogorva szerzetes „lakik” benne. Ide a későbbiekben még visszatérünk. A templom kijáratából már látszik egy aluljáró bejárata (Old China Hand felirattal), ami a csatornarendszerhez vezet. Nézzünk körül arrafelé.

Waterways
A töltés befejezése után induljunk balra, majd ismét balra. Az Old China Hand kocsmába akár a felső, akár a lépcső alján (ahol a bárka ringatózik a vízen) található ajtón is bemehetünk. Egy helyi népviseletbe öltözött muksó azonnal odarohan hozzánk és Paul Denton-nak szólít minket. Persze észreveszi a tévedést és elhallgat. Ha erőszakosak vagyunk, akkor azért elered a nyelve. Áruba bocsátja a Versalife épület terveit, meg pár apróságot. A gond csak az, hogy elég sokat kér a cuccért. Majd meglátjuk. A csapos szintén készségesen ad infot szinte mindenről. Javasolja, hogy látogassuk meg a Lucky Money - a Red Arrow banda főhadiszállása - a klubot a piactér mellett. A részeggel is dumálhatunk, de csak összevissza magyaráz. Ugorjunk hátra a konyhába. A kaja összeszedése után nézzünk be a hűtőkamrába. A folyosó másik vége a csatornához vezet, de a kamrából nyílik egy titkos rész is. Ha a dobozokra felugrálunk, akkor az ovális légbefúvóról kinyithatjuk az egyik szellőzőrácsot. A titkos folyosó végén egy Maintenance felirat fogad minket. Itt szükség lesz az Aqualung-ra vagy rebreather-re, mert sokat kell úszkálni a víz alatt. Ez egy elárasztott utcarész. Balra a két karkian lelövése után a halott tudóstól egy augmentation upgrade-et zsákmányolhatunk, jobbra pedig a betoncölöpök között egy lézer MOD-ot szedhetünk fel.

A piacteret a Tonnochi Road felirat felé elhagyva két irányba vezet az út. Jobbra egy nagy bárka ringatózik a vízen. A sarokban levő lépcsőn lejuthatunk a fedélzetére. A tulajdonos hölgy mesél egy vízzel elárasztott útszakaszról (ahol már voltunk). Három fegyver mod-ot is felkínál. A főfedélzeten a felfelé vezető lépcső mellett jobbra a papírdoboz mögött egy titkos ajtó található. A lampiont kell megtekerni ahhoz, hogy kinyíljon. Bent egy repairbot ténykedik. A zárt ládában egy halom pénz és 4 üvegcse Zyme található. Ha a hajó orránál beugrunk a vízbe, akkor odaúszhatunk a kínai zászlóval ékesített uszályhoz és az oldalán található létrán felmászhatunk rá. A belsejébe csak nehézkesen lehet bejutni (sok lockpick), ráadásul mérges gázzal telített. Ha valakinek szüksége van napalm-ra, rakétára, plazma lőszerre, akkor menjen be, egyébként felesleges pazarlás. A bárka orrától balra levő csatornarészben, a két kis hajóval szemben a gyümölcskereskedő lakik. Érdemes beugrani hozzá, már csak a kifosztása miatt is. Továbbúszva pár méterre a csatorna jobb oldalán egy lépcsős részt találunk. A létrán felmászva közvetlenül a Tonnochi Road-hoz vezető folyosó mellett lukadunk ki, a leszakadt híd túlsó partján. A rész egyébként körbe megkerülhető, a piactérre is így juthatunk vissza. Az igazi feladat Maggie Chow felkutatása, így haladjunk át a Tonnochi Road-ra.

Tonnochi Road
Az úton haladva baloldalon fogjuk megtalálni a 1313-as számot. A portástól nemigen tudhatunk meg semmi okosat, de hátul a public terminálnál igen. Pl. a jobb oldali lift kódját (3444). Ha felmegyünk a lifttel, akkor egy még építés alatt álló emeletre jutunk. Az asztalon a datacube-ból megtudhatjuk a biztonsági computer kódját (queenstower, security), és egy újabb liftkódot (1709). A biztonsági computer a portás háta mögötti helyiségben van, itt kikapcsolhatjuk a kamerákat és kinyithatjuk a sikátorban a rácsos kaput. Arra majd később elmegyünk. Most inkább nézelődjünk tovább az építés alatt álló szinten, bár az egyetlen érdekesség egy sétálgató csaj. A 12 pénzt érdemes rááldozni, mert ad egy jó tanácsot. Innen ne akarjunk bemenni Maggie Chow-hoz. Na meg a Penthouse feliratú lift is érdekfeszítőbb, mint a lézervédelem meg gorillák. Miss Chow lakosztályában egy komornába botlunk, aki közli, hogy a hölgy már vár minket. Nem érdemes nézelődni, mert úgyis vissza kell még jönnünk, így kövessük a komornát. Miss Chow elég beszédes, egy halom info birtokába juttat minket. A legfontosabb, hogy elárulja a rendőrségen található csapóajtó kódját (87342). Itt őrzik a bizonyítékokat arról, hogy a bandaháború „külső segítség” miatt robbant ki. Menjünk, és nézzünk utána. A rendőrség belső szobájából nyílik a titkos szoba. A két datacube elolvasása után egy kicsit megrendül a hitünk Miss Chow-ban. Ugyanis ezek az adatok arra utalnak, hogy Miss Chow-nak alaposan benne van a keze a dolgokban. A rendőrség után inkább keressünk meg Chen-t, a Red Arrow banda fejét a Lucky Money klubban.

Lucky Money
A piactéren az újságos standdal szemben hatalmas neonreklámok hirdetik a Lucky Money klubot. A klub a Wan Chai Plázában, a piactér alatt van. Miközben lefelé sétálunk a lépcsőn, a szemünk megakad egy ismerős feliraton: Versalife! Ezek szerint itt a bejárata ennek a titokzatos cégnek. Na majd később visszajövünk. Most irány a Lucky Money klub. A bejáratnál két ausztrál lány ücsörög. Vigyük be őket a diszkóba. Az egyik lányt egy kis piára is meghívjuk, akkor elárulja a diszkó főnökének a nevét. A személyzettől érdeklődve megtudjuk, hogy a hátsó helyiségben találjuk meg. Egy másik alkalmazottat viszont épp most rúgtak ki, ezért egy kicsit bosszús. Meg is adja nekünk a komputer jelszavát. Az emeleten az egyik asztalnál két Versalife alkalmazott beszélget igen érdekes dolgokról. Hallgassuk ki őket. A sarokban álló kidobó mögötti folyosó a pénztárhoz vezet. Itt felhackelhejük a széfet pár credit chit-ért. A legtöbb infoval persze most is a bárpultos kecsegtet. Alaposan beszélgessünk el vele. Ha azt mondjuk, hogy Maggie küldött, akkor simán beenged a hátsó ajtón. De ha kiejtjük Tracer Tong nevét, akkor többet nem segít, és be kell surrannunk az ajtón. A lépcsőn lemászva a nyitott ajtón végre bejutunk a banda tárgyalójába. Az asztalfő mögötti kétszárnyas ajtó a nagyfőnökhöz visz. Nem igazán áll szóba velünk, mert semmilyen bizonyítékot nem tudunk felmutatni Miss Chow ügykedéseivel kapcsolatosan. 

Miss Chow-hoz a szokásos úton is visszamehetünk, de a hátsó ajtó is megoldást kínál. A szálloda mögötti sikátorban egy rácsos ajtó van. Ezt a hotel biztonsági temináljánál lehet kinyitni. A lift kódját már ismerjük (1709). A tetőn egy zárt ajtót és egy kódzárat találunk. Ha felhackeltünk, akkor Miss Chow lakosztályába jutunk. A másik megoldás a tetőablak betörése és a beugrás. Persze mi szeretjük a nyugis helyzeteket, ezért inkább menjünk fel a „nyilvános” lifttel. Most, hogy szembesíthetnénk a tényállással, Miss Chow természetesen nincs otthon (pedig 5 perce még otthon volt). Ezt a komorna közli velünk. További beszélgetés helyett riasztja az őröket és elkezd ránk lövöldözni. Elő is jönnek a gorillák, illetve nem is gorillák: MJ12 katonák. Hoppá! Nem könnyű őket lenyomni, de megoldható (pl. gázgránát). Ha tiszta a terep, akkor nézzünk körül Miss Chow lakosztályában. Az emeleti tárgyalóban találunk két datacube-ot, és egy biztonsági terminált (mchow, insurgent). A másik oldalon nincs sok látnivaló. A földszinten a liftajtótól balra a sarokban egy titkos részt találunk. Ha nincs nyitva az ajtaja (az őrök kinyitják), akkor a lampiont kell megcibálni. A lézervédelem mögött egy lépcsőház, a folyosó végén pedig egy zárt ajtó van. Ezt az ajtót az emeleti tárgyalóban található biztonsági terminálnál ki lehet nyitni. És most jön a poén: a mögötte levő szobában ott van az, amit kerestünk. A spéci kard. Nagy meglepetésünkre egy újabb szereplő jelentkezik be az infolink-ünkön. Tracer Tong gratulál a sikeres munkánkhoz. A kard természetesen egy zárt tárolóban van. A sarokban levő computerrel kinyitható a tároló. Vagy hackelünk, vagy megpróbálkozhatunk a már ismert jelszóval (mchow, insurgent). A tároló számbillentyűzete is feltörhető multitool-lal, de a kódja könnyen kitalálható: az emeleti tárgyalóban levő datacube-ok egyikében utalást találunk Maggie születésnapjára (718). Ha ezzel megvagyunk, akkor Tracer Tong ismét küld egy üzenetet: vigyük el a kardot a Red Arrow banda főnökének, Max Chen-nek. De mi nem sietünk. A beugróban levő datacube-ból megtudhatjuk, hogy Maggie Chow nevéhez fűződik a Red Arrow banda előző főnökének halála is. A sarokban egy holovetítőt találunk, a gombbal lejátszhatjuk a legutolsó üzenetet. Hát igen, Walton Simons keze is benne van mindenben. Most, hogy már ki tudjuk kerülni a lézervédelmet (mellesleg már semmi jelentősége sincs), nézzünk körül. Az étkezőben egy zárt szekrényben egy újabb fegyver mod-ot találunk (tárkapacitás), ráadásul még egy lockpick is van a tetején. A többi apróságot is szedegessük össze, majd irány a Red Arrow főhadiszállása, a Lucky Money. Itt megjegyezném, hogy a kardot igazából nem kell magunkkal vinnünk, de elég hasznos szerszám, és még a sötétben is világít.

Lucky Money club 2
A Versalife ajtónál megállva ismét üzenetet kapunk Daedalustól. Csak akkor léphetünk be a cég területére, ha Tracer Tong már hatástalanította az önmegsemmisítőnket. Max Chen kissé kétkedve hallgatja mondandónkat. Azt azért megígéri, hogy kinyomoztatja a pontos tényállást. A beszélgetést sajnos megzavarja egy sajnálatos esemény. A diszkót ellepik az MJ12 különleges egységei. Ezek a félig ember félig gép katonák elég jól bírják a strapát, és fegyverzetük is van rendesen. Szerencsére Chen emberei is jól fel vannak szerelve kézi ágyúval, így a csata hamar eldől. Egyébként is célszerű messziről szemlélni az eseményeket, mert az elhullottak javai a mi készleteinket fogják bővíteni. Max Chen még megígéri, hogy egyoldalú fegyverszünetet hirdet, és megtiltja az embereinek a rivális bandával való összetűzést. A hírt mihamarabb el kell juttatnunk Gordon Quick-nek. A hátsó bejárat felé találunk egy zárt hűtőkamrát, de nem igazán éri meg feltörni, mert szinte semmi hasznos nincs benne. A Lucky Money kijáratától nem messze a jobb oldalon egy kisebb üzlet található. A rajtaütés miatt megfogyatkozott rendfenntartó személyzet már nem jelent akadály, hogy a boltot teljesen kirámoljuk. A biztonsági komputer kódját már ismerjük (management, code324), így a kamera kikapcsolása sem lehet gond. A pultnál levő komputer szintén ezzel a kóddal üzemel, így a fali széfet is könnyedén kinyithatjuk. Mindent szedjünk össze, és távozzunk angolosan. Gordon Quick nagyon megörül a hírnek, főként hogy megint béke lehet a két triad között. Megadja a bejárat kódját: 1997. Az épület udvarán keresztül jutunk be a főépületbe. A lépcsőn lehaladva, majd balra az ajtón keresztül a folyosón végig kell mennünk. Egy hatalmas edzőterem tárul a szemünk elé. Az egyik kép mellett a falon egy kódzár található. Ide elég, ha beütjük a már ismert kódot (1997). A lépcsőn lejutunk egy pincerészbe. Az egyik falon egy kis kapcsolót látunk, amit megnyomva kitárul a titkos ajtó. Tong már vár ránk. A killswitch-ünk 16 óra múlva aktiválódik, de Tong megpróbálja hatástalanítani. Le kell mennünk a lépcsőn egészen a hatalmas teremig, ahol egy sárga pont van középen. Egy vörös fal fog körülvenni kb. 20 másodpercre. Az akció sikerült, Tong ki tudta kapcsolni az önmegsemmisítőnket. Vissza kell mennünk a fenti vezérlőbe, hogy megköszönjük a jótéteményt Tong-nak. Az öreg cserébe csak annyit kér, hogy szerezzük meg a spéci kard ROM-leírását a Versalife-tól, amit természetesen mindkét triad meg fog kapni. Megadja a Versalife belépési kódját (06288). Egy Hundley nevezetű ember kell megkeresnünk, akit a Red Arrow banda lefizetett. Ő szerezte meg nekik a kardot. Most nekünk fog pár kellemes percet szerezni. A labor belépési kódját is ő fogja elárulni. Tong egy számítógép jelszót is ad, amit az irodájában levő gépen tudunk használni (JCDenton, sanctuary). Sietni most sem érdemes, nézzünk egy kicsit körül Tong titkos bázisán. A vezérlőből kifele jövet Tong irodáját érintjük. Itt az említett computer. Ahogy Tong már előzőleg elmondta, komputermágus barátunk, Alex is itt van. A levelek között találunk egy érdekeset is. Daedalus küldte. A Szürke Halál egy nanotechnológiával kifejlesztett mesterséges vírus. Bár mi teljesen immúnisak vagyunk rá, de az emberek nagy többsége nem. A Versalife épület alatt egy titkos Majectic12 labor található, ahol egy Universal Constructor névre hallgató gépezettel készítik a vírus. Daedalus kérése, hogy pusztítsuk el ezt a gépet. Az iroda másik felében, az asztalon egy nanokulcs található, ami Jock barátunk Tonnochi úti lakását nyitja. Egyel lejjebb az orvosi részleg található. Innen továbbhaladva a computer központba jutunk, ahol régi haverunk, Alex Jacobson fogad minket. A beszélgetés közben Daedalusra terelődik a szó. Alex szerint Daedalus nem más, mint egy AI, vagyis egy mesterséges intelligencia. Eredetileg Echelon IV-nek hívták és a feladata a teljes világháló figyelése volt. Minden létező adatot és küldeményt átvizsgált. A projektet állítólag leállították, de ez a Daedalus „gyerek” valahogy mégis kijutott a nyílt hálózatra. Érdekes. Alex még megemlíti, hogy a Versalife biztonsági rendszere elég kemény dió, úgyhogy vigyázzunk a bőrünkre. Tong irodájából a másik irányba is el lehet menni. Itt egy csomó cuccot tudunk felszedni (lőszer, clip-mod, stb). A zsilipkamrával védett részen egy repairbot is kóricál, amivel bioenergiánkat tudjuk feltölteni. 

Mielőtt bemennénk a Versalife-hoz, ugorjunk el Jock barátunk kérójába. Ez a Tonnochi Road 1313-mal szemben levő ház. A lifttel menjünk fel, majd lépcsőzzünk két emeletet. A zárt ajtót a nanokulcs nyitja. Szedjünk össze mindent. A tv alatt egy datacube van, amiből megtudjuk Jock komputerének belépési kódját (flyboy, 5x5). Sok érdekeset nem tudunk meg, de azért olvassunk bele a levelekbe. Az erkély ajtaját nem érdemes feltörni. A lépcsőházból kijuthatunk a tetőre. Ha nagyon bátrak vagyunk, és le vagyunk fogyva a készleteinkkel, akkor egy kis tetőmászkát beiktathatunk a játékba. Essünk le a rácsos párkányra, innen egy normál ugrással átjutunk egy árkádos részre. Itt egy sniperpuska, lőszer és távcső zsákmányolható. A rácsos izének fel lehet mászni az oldalára, így átjuthatunk a szemközti házra. A párkányokon lefelé ugrálva eljutunk egy igen előnytelen helyen levő óriásplakátig, minek a tövében egy biocell és egy lockpick található. Már csak egy gáz van, innen még le is kell jutni (speed augmentáció nélkül neki se fogjunk).

A Versalife liftjének ajtaja a Lucky Money klubhoz vezető lépcsőfordulóban van. A kapott kóddal (06288) kinyithatjuk, és máris liftezünk felfelé. A biztonsági őr készségesen útbaigazít. A recepciós hölgy kérdésére a megfelelő választ adjuk: Mr. Hundley-t keressük. Irány a második szint, a keresett fickót ugyanis ott találjuk meg. Fekete öltönyt visel. A computerekkel teli szoba jobb hátsó sarkában levő „iroda-rekesz”-ben a földön találunk egy datacube-ot, benne az általános jelszóval (all_shifts, data_entry). Ezzel beléphetünk bármelyik terminálnál és generáltathatunk magunknak egy átmeneti kódot (6512). Persze hackelni is lehet. Ha beleakadunk Hundley-be, akkor szóba elegyedhetünk vele. Igazából sok mindenre nem megyünk vele, mert ugyan azt a jelszót árulja 2000 kreditért. A harmadikon hátul találunk egy kissé ideges alkalmazottat. Fél, mert akik eddig ezt a munkát végezték, mind megkapták a szürke halált. Azt is elmondja, hogy elég furcsa dolgokat látott pár napja: ijesztő páncélos katonákat. Ha megteszünk neki egy szívességet, akkor ad egy kódot a laborhoz. A szívesség Hundley megölése. Miután ugyan azt a kódot adja, amit már egyébként is tudunk, így hagyjuk a dolgot. A labor liftjéhez vezető folyosó az ideges alkalmazott mellől nyílik. 

MJ12 labor
A liftajtóból kilépve egy Harrison névre hallgató úriember rohan hozzánk. Ismerteti a látogatási szabályokat, majd utunkra enged. A lényeg, hogy ne okozzunk semmi zűrt. Az óriási hall és a szoborkéz már ismerős valahonnan. A játék bevezetőjében Walton Simons itt beszélgetett egy úriemberrel (Bob Page). Nézzünk körül. A két járőrt okosan prdodoljuk le. Ezt a szobor mögötti holt térben tudjuk megtenni, amikor a másik őr nem lát minket. A testeket a bal oldali folyosóban tudjuk elrejteni. Ezen a folyosón továbbhaladva egy lifthez érünk. Fent egy kis szobát találunk, amit egy MIB őriz. Ha babrálni akarjuk a biztonsági konzolt (kamera leállítás, ajtónyitás), akkor a MIB-et le kell prodolni. A datacube-ot is olvassuk el, és a nanokulcsot (magnetic augmentation chamber) is szedjük össze. Ha ügyesek voltunk, akkor még mindig nem szól a riasztó. A hallból jobbra haladva több helyiséget találunk. Az őrök a fegyverraktárban ücsörögnek, az egyikük pedig járőrözik a konyha és a tárgyaló között. A tárgyalóban két nő és egy férfi tart élénk vitafórumot. Hallgassuk meg a szövegelést. Az egyik fal mellett egy zárt szekrényt látunk, benne két datacube-bal. Ha fel akarjuk törni a zárat, akkor minden zavaró tényezőt ki kell iktatni. Kezdjük a nőkkel. Leguggolva prodoljuk le őket, majd tegyük el a szerszámot. A pasi ekkor még nyugodtan ücsörög a túloldalon, pedig ő jön. A testeket pakoljuk be az asztalfő árnyékába. Mindezt persze úgy kell megoldanunk, hogy az őr ne vegyen észre minket. Ha ezzel megvagyunk, akkor az őr prodolása jön. Pont annyira jön be a szobába, hogy kiesik a többiek látóköréből. Őt is tegyük az asztalfőhöz. Most már nyugodtan feltörhetjük a szekrényt, és elolvashatjuk a két kockát. Az egyikből megtudhatjuk, hogy a mágneses teszt helyiségben egy augmentation cannister-t helyezett el valaki, a tároló kódja 5878. A másikból megtudhatjuk, hogy a fegyverzeti kutató csapatnál elhelyezett szerver mester jelszava DAMOCLES. Ez gyakorlatilag bármelyik gépen működni fog, ha felhasználónak mchow-t írunk be. A következő a konyha. A magányosan ücsörgő MJ12 katona az első, ezután gyorsan álljunk az ajtóba, mert a csaj és a hapi menekülni próbálnak. Természetesen nem jutnak messzire. Az asztalon egy újabb datacube, amiből egy kisség zavaros infót szerezhetünk be: a vészleállító kód 525, ami az UC-t is megsemmisíti… Ez valószínűleg az a bizonyos Universal Constructor lesz. Az őrök szobájának kitakarítása a legegyszerűbben egy gázgránát behajításával kezdődhet. Utána valami csendes eszközzel tegyük helyre őket (pl. Dragon’s Tooth kard). A szekrényből tegyük el a felszerelést és olvassuk el a datacube-ot. Ebből a biztonsági terminál belépési kódjait tudhatjuk meg (MJ12, security). A koedukált WC hátsó részében egy szellőző rácsot találunk. Nincs sok értelme a járaton keresztül közlekedni, csak ha az őrök már vadásznak ránk. Annyit azért megér, hogy oda-vissza végigjárjuk, így az 50 skill pontot megkapjuk. A továbbjutást a hallban található hatalmas szobor jelenti. A jobb oldalán van a kódzár számlapja. Bármelyik biztonsági terminálnál ki lehet nyitni, de egy multitool is segít a gondon. A szobor előtt félre siklik a padló, és máris haladhatunk célunk irányába. Egy hatalmas terembe érkezünk. Jobbra egy Level 2 feliratú ajtót találunk, ami egy átlátszó folyosón keresztül egy számkódos ajtóhoz vezet. Ide öt számjegyű kód kell, és még hackelni sem lehet. Visszatérve a terembe le kell mennünk az alsó részbe. Itt egy lifttel felmehetünk ahhoz a computer terminálhoz, ahonnan le tudjuk tölteni a kard ROM-kódját. De ahogy ezt megtesszük, azonnal beindul a riasztóberendezés és mindenki ránk fog vadászni. Előbb tehát nézzünk körül. A lenti folyosón továbbhaladva először az őrök szálláshelyére jutunk. Ha akarjuk, akkor egy gázgránáttal meglephetjük az őröket, és legyilkolhatjuk őket, de nem szükséges. A folyosón mászkáló WIB elég érdekes szerkezet, a kezében pedig nagyon ismerős kardot lóbál. Sajnos nagyon éber (ahogy a többi őr is), így azonnal kiszúrja a vérfoltot vagy a hullát még a legsötétebb sarokban is. Hátulról akár egyetlen kardcsapással végezhetünk vele, de vigyázat, mert felrobban. Továbbhaladva abba a hatalmas helyiségbe jutunk, amit az áttetsző falu függőfolyosóról is láttunk. A baloldalon, egy zárt folyosóban Maggie Chow egy férfiemberrel beszélget igen érdekes dolgokról. A hapsit Bob Page néven ismeri az egész világ, elsődleges ismertetőjele pedig az, hogy sokszoros milliomos. Szóba kerül a titokzatos Universal Constructor, az 51-es körzet és egy Icarus névre hallgató valaki vagy valami. A lépcsőn lehaladva először a szemközti részben keresgéljünk. Az asztalon és a szekrény alsó részében található datacube-okat olvassuk el. A lépcsőtől jobbra egy szobát találunk (magnetic augmentation chamber), a közepén egy érdekes tároló helyiséggel. Itt 3 augmentation cannister található. Elvileg van már hozzá nanokulcsunk, de a tárolókat nem tudjuk kinyitni és radioaktív a levegő is. A baloldalon található computernél kinyithatjuk az ajtót és a tárolókat is, valamint a radioaktivitást is kiszűrhetjük. Elvileg két új képességgel lettünk gazdagabbak (medbot a sarokban). A szobából kilépve haladjunk jobbra előre. Hűha, ez egy „szürke” holttest. A mellette talált nanokulccsal kiengedhetjük az őrült muksót, a greasel-eket, valamint hátra az élő szürkékhez is bemehetünk. Elég nagy szaladgálást okoznak a kieresztett egyedek, de mi még mindig nem vagyunk gyanúsak. Nincs más hátra, mint letölteni a kard ROM-kódját. Tracer Tong jelentkezik az infolinken, és örömmel veszi a feladat sikeres megoldását. Vissza kell mennünk a piactér melletti templomba. A Versalife irodarészébe visszatérve figyelmeztethetjük az ideges pacákot, hogy amilyen gyorsan csak tud, tűnjön el erről a helyről. Sajnos az őrök már itt sem néznek jó szemmel ránk (leginkább fél szemmel néznek). Ha beélesítik a riasztót, akkor minden őr ránk ugrik, még a biztonsági szobából is kijönnek. Ez azért jó, mert ha mindegyiket lemészároltuk, akkor beugorhatunk ide. Két datacube, egy lőszerkapacitás növelő MOD és három biztonsági terminál található itt (ez utóbbiak most már mindegy kategóriát képviselnek). Menjünk le a lifttel.

Wan Chai Market
A templomban már vár ránk a két triad főnöke. Max Chen és Gordon Quick épp örökre szóló békét kötnek egymással. Az igazság kiderítését persze nekünk köszönhetik. Meg is hívnak az esti bulira a Lucky Money klubba. A lerészegedés előtt azért még be kell mennünk Tracer Tong-hoz. Az öreg megköszöni ténykedésünket és kikérdez minket. A végén mindketten arra az elhatározásra jutunk, hogy vissza kell menni a Versalife-ba és megnézni, hogy mit csinálnak a második szinten. Tong megadja a Level 2 ajtó kódját (55655), és megemlít még egy hátsó bejáratot is a Versalife-hoz, ami a Canal Road alagút északi részén található. Az okosabbak persze nem sietnek annyira és meglátogatják a helyben található medbot-ot és repairbot-ot. Így már mindjárt más minden. Aki akar, az visszamehet a Versalife-ba a főbejáraton keresztül is, de számítson arra, hogy a kiiktatott őrszemélyzetet időközben pótolták - MJ12 commando-kkal. Ha a nagy kézszoborig élve lejutunk, akkor még egy hatalmas pókrobottal is szembe kell néznünk. Szóval nem éri meg. Keressük meg inkább az a hátsó bejáratot.

Canal Road Tunnel
A rend őrei időközben megszüntették az útlezárást, csak a két roncsot hagyták a baleset helyszínén. A  hátsó ajtó tényleg ott van (maintenance), és a Tong-tól kapott kód is működik (55655). A csövet lezáró rácsot sajnos fel kell törni (robbanhatjuk is), és bátran beleugrani.

Nano manufacturing
A csöveken fel kell mászni a nyitott rácsig. Pár lépést sem teszünk és beleakadunk egy datacube-ba, ami egy ajtó kódját tartalmazza (768). A folyosón haladva ismét Daedalus-tól kapunk üzenetet. Azt a feladatot adja, hogy semmisítsük meg az Universal Constructor-t, amivel azt a nanomechanikus vírust készítik, amit mindenki Szürke Halál néven ismer. A kód 525 (ezt ugye már tudjuk). Újabb méterek megtétele után Tracer Tong adását vesszük. Keresnünk kell egy komputer terminált. Ha ezzel megvagyunk, akkor Tong megadja a szükséges infókat a teendőről. A folyosó végén egy kis helyiségben jutunk. A falon található billentyűzeten pötyögjük be a kódot (768), és máris haladhatunk tovább a kinyíló ajtók irányába. A folyosó végén, a baloldalon levő kis gombbal tudjuk a függőhidat leereszteni. A lépcsőt megmászva egy biztonsági botot és egy MJ12 commando-t találunk. Egy scramble gránát behajításával letudható a robotember. A bot pedig nem vesz észre, ha csöndben mozgunk. A biztonsági terminálnál (mj12, security) leállíthatunk 3 kamerát és átállíthatjuk a függőhidat, hogy be tudjunk menni alá. A számbillentyűzeten a már ismert kódot lezongorázva bezárhatjuk a botot. Mellesleg ha a főbejáraton keresztül jöttünk, akkor hosszú függőfolyosókon keresztül - amit botok és MJ12 commando-k védenek - totál ugyan ide jutunk. A függőhíd alatti lépcsőn óvatosan menjünk le, mert odalenn egy MJ12 commando járőrözik. A lézervédelem igen egyszerű módon átverhető: lézerkerítés mellett van egy nagy doboz, amit egész egyszerűen bele kell tolni a sugarakba. Ez persze nem megy, ha nincs microfibral muscle augmentációnk. Ellenekző esetben kb. 4 multitool-t kell feláldozni a védelem kiiktatására (mondjuk pont ekkor 20 darab volt belőle). Esetleg még a két emelettel feljebb található kis doboz is megteszi, ezt bárki végigtoszogathatja le a lépcsőkön a sugarakig. Nagyon figyeljünk a MJ12 commando-ra, mert ha észrevesz és beindítja a vészjelzőt, akkor a botok is nekünk esnek. A folyosó végén egy hölgy áll a computernél. Sajnos most nekünk van PC-zni valónk, így fektessük el. A régről lopott jelszó még mindig működik (mchow, damocles). A gépbe bejutva fel(le)tölthetjük a vírus adatait és kinyithatjuk a Universal Constructor ajtaját. Ettől jobbra egy kis szoba található. A 2 datacube-ot olvassuk el, a biztonsági terminálnál (mj12, security) pedig nyissuk ki az augmentation cannister tárolókat és a vészleállító konzolt. A komputertől jobbra induljunk el és másszunk le a létrán. Középen ott vannak a cannisterek és az upgrade. Ha esetleg valaki valamiért nem tudna komputerezni, akkor a tárolók kódjai 01, 02, 03 és 04. Bevallom, hogy itt már csak egy olyan cannister-t találtam, ami új volt. A többit már rég magamba nyomattam. Az upgrade meg mindig jól jön. A létrán lemászva találunk egy medbot-ot, amivel installálhatjuk a hiányzó augmentációkat. Menjünk ki az UC-hez. Egy ismerős arc szalad felénk: Miss Maggie Chow. Igen rövid megbeszélés után úgy dönt, hogy lekaszabol minket. Szegény. A zavaró tényező elhárítása után keressük meg a konzolt és üssük be a kódot (525). A gép felrobban, és a terem túlsó feléből elindul felénk két spiderbot. Ha nincs EMP gránátunk, vagy valami robbantós témánk, akkor szinte semmi esélyünk sincs ellenük. A visszavezető út sajnos lerobbant, így lefelé kell venni az irányt. A négy luk valamelyikébe ugorjunk be és azonnal fussunk ahhoz a kiemelkedéshez, amin a hordó van. Ugyanis erősen mérgező a víz. A különálló csővég oldalán létra van, tehát meg kell mászni. Be kell úsznunk a csőbe. A nagy tározó felszínén egy halott búvár lebeg. A továbbjutást jelentő csőből pedig egy karkian úszik elő. Az egyetlen épeszű fegyver ellene a számszeríj, kábító nyíllal. Továbbúszva ismét egy nagy tározóba jutunk. A szélén ugorjunk ki és menjünk tovább a keskeny átjáró irányába. Itt egy újabb nanokulcs fogja gazdagítani amúgy is bőséges készletünket. Tong persze már elkezdte kielemezni az általunk letöltött adatokat. Ezek szerint itt nagy mennyiségben gyártották a szürke halál vírusát. Egy hatalmas teherszállító már elindult New York felé halálos terhével. Tong a vírus molekuláris szerkezetét is kielemezte, és ez alapján alapos gyanúja támadt. A francia Illuminati csoport keze is benne van a dologban, de mi semmit sem tudunk erről a társaságról. Tong jelzi, hogy bőven akad még mesélnivalója számunkra. Eközben már ki is jutottunk a piactér alatti csatornarendszerbe. Innen nem nehéz visszatalálni Tong bázisára. Az öreg mesél egyet s mást az Illuminati-ról. A lényeg az, hogy meg kell keresnünk egy Standon Dowd nevezetű emberkét, hogy kiszedjük belőle: hogy állíthatjuk meg a vírus szállítmányt. Jock helikoptere már vár ránk az udvaron. Az indulás előtt persze még illik megfutni szokásos köreinket. Az orvosi részlegbe belépve egy ismerős arcot pillantunk meg: Jaime Reyes. A UNATCO már feketelistára tette, így nem volt maradása. Hozott viszont egy kis szuvenírt Amerikából, igaz, hogy a vámon nehezen tudta keresztülhozni. Ez egy augmentation upgrade. Pont a legjobbkor. Egy apróságot még elfelejtettünk: udvariasságból illik elmenni a Lucky Money klubba, ahol a két főnök a nagy békekötést ünnepli. Olyannyira, hogy már a közös „üzleteken” törik a fejüket. Ha ezzel megvoltunk, akkor ugorjunk fel Jock gépére, és irány New York.

Hells Kitchen
Jock ismét a nagy informátor - Harry Filben - nevét említi. Az öreg pletykafészket a szokásos helyen, a kocsmában találjuk. Tong figyelmeztet bennünket, hogy a városban kijárási tilalom lépett életbe. A rendőrök mindenkire tüzet nyitnak. Daedalus is küld egy furcsa üzenetet. A rendőrökkel való összetűzés gyakorlatilag elkerülhetetlen, így érdemes őket a tetőről leszedni távcsövessel. Persze ha nincs ilyen fegyverünk, akkor marad a közelharc. Ilyenkor jó hasznát vehetjük egy-két gázgránátnak. 
A kocsmában megtaláljuk Filbent. Mint kiderül, mindig is az NSF-nek dolgozott. Elmondja, hogy a fejünkre vérdíjat tűztek ki. Megemlítjük neki Stanton Dowd nevét, aki kapcsolatba hozható azzal a teherhajóval, ami a vírust szállítja New York-ba. Filben megígéri, hogy megkeresi nekünk a kontaktot. Stanton Dowd-dal a lerombolt Osgood and Sons épület romjai között fogunk randevúzni. Azt is megtudjuk Filben-től, hogy az újságíró Greene Unatco kém. Ad is egy fényképet ennek bizonyítására. Ha megöljük, akkor nagy szolgálatot teszünk az NSF-nek. Az ingyen kórház környékén keresgéljünk. A bárpultos hölgy kevésbé barátságos. A kijárási tilalom miatt a harmincszorosára emelkedtek az árai. Nem semmi. Ha megemlítjük neki Stanton Dowd nevét, rosszul tesszük. Ő ugyanis szintén beépített kém, és azonnal lejelenti ezt az MJ12-nek. Ezek után egy thug fog követni minket mindenhová (szintén MJ12 bérenc). A feladata Stanton Dowd likvidálása.

A bárpult végében egy tengerésztiszt iszogat. Ha szóba elegyedünk vele, akkor megtudhatjuk, hogy a FEMA lezárta a tengeralattjáró bázis egy részét és szigorított őrséggel felügyeli. Ráadásul az egész legénységet elküldték kimaradásra. Ez érdekes, valamit nagyon titokban akarnak tartani. Majd mi utánajárunk. A kocsma hátsó kijáratán kihaladva egyből az ingyenkórházhoz jutunk. Odabenn meg is találjuk Joe Greene-t. Ha kikérdezzük a dologról, elkezd menekülni, tehát nyírjuk ki. Ha ezt nem tennénk meg, akkor szintén kapunk egy thug-ot, aki követni fog minket. A lényeg az, hogyha egy thug követ minket, akkor tegyük el láb alól. Az Osgood and Sons romjai között megtaláljuk Dowd-ot. Elmondja, hogy a hajó a Brooklyn-i katonai kikötőben van. Megbíz minket azzal, hogy robbantsuk fel. Ad térképet is, amin meg van jelölve a hajó azon 5 gyenge pontja (hegesztés), ahova a robbanószert kell majd tenni. Ha nincs LAM-unk, akkor a Smuggler-től vásárolhatunk (méregdrágán), vagy a bázison kell majd keresgélnünk. Ha lekövettek minket, és nem iktattuk ki az „árnyékot”, akkor most előkerül a thug és elkezd lövöldözni Dowd-ra. A dolgunk egyértelmű. A Smuggler-hez érdemes benézni, mert pár hasznos cuccot elemelhetünk tőle. Figyelmeztethetjük, hogy az MJ12 hamarosan megszállja a városrészt, úgyhogy jobban teszi, ha pakol és megy. A gránátokat persze még így sem adja sokkal olcsóbban. Kifele menet üzenetet kapunk Jock-tól. Egy szakasz MJ12 katona tart az irányunkba. Gyorsan nyomjuk le őket és induljunk a tetőre. A létrán felfele menet Daedalus-tól kapunk egy üzenetet: a hajó felrobbantása után Párizsba kell utaznunk, és meg kell keresnünk egy bizonyos Morgan Everett-et. Ha esetleg még nem mászkáltuk ki magunkat ezen a helyszínen, akkor beugorhatunk Paul tesónk egykori szobájába is. Pár apróságot persze találunk. Ha már bent vagyunk a hotelben, akkor nézzük meg a másik szobát is. Ezek után már tényleg semmi sem gátolhat meg minket, hogy felmásszunk a tetőre.

Broolkyn Naval Shipyard
A helikopterünk következő állomása Brooklyn. Jock letesz minket a kikötő melletti placcon. A falon egy rácsot találunk, ezt kinyitva tudunk továbbhaladni. Az őrök most még barátságosak. Beszélgessünk el velük. Kapunk egy jó tanácsot: nem igazán ajánlatos odabenn lófrálni, mert határozott parancsot kaptak (FEMA). Lőni minden gyanús alakra. Hmm. Tong jelentkezik be az infolinkünkön. El kell jutnunk a bázis északi részére, eközben fel kell magunkat tankolni a lőszerraktárból. Ha a Hells Kitchen kocsmában jó fejek voltunk Vinnie-vel, akkor sima az utunk befelé, mert kapunk tőle egy kulcsot a kapuhoz. Van egy nehezebb út is a telepre. A csatornarácsot kinyitva lemászhatunk, és egy csapdákkal, gránátokkal, lézerkerítéssel és pókrobotokkal tűzdelt alagútban bénázhatunk. Innen több helyen is kimászhatunk, de a szemfüles őrök szinte azonnal kiszúrnak minket, így gyakorlatilag nincs sok esélyünk a csendes ténykedésre. Ha valaki nem átallja kihasználni a játék bugjait, akkor van egy érdekes módja a kapu kinyitásának. Álljunk a kapu elé a járőröző katona útjába. Ha jól helyezkedtünk, akkor a katona a kapu felé kerül minket, és ezzel automatikusan ki is nyitja azt. Szabad az út befelé. Innen már óvatosan kell közlekednünk, mert ha meglátnak minket, azonnal lőni fognak ránk. 

A bejárattal szemben egy hatalmas raktár található, az ajtaja nyitva van. Odabenn vigyázzunk a biztonsági kamerákkal, és az őrökkel. A helyiség keleti részében két narancsruhás karbantartó ácsorog, és érdekes dolgokról beszélgetnek. Hallgassuk ki őket. A nyugati részen egy iroda található. Odabenn egy kamera pásztázza a terepet. Kikerülni nem lehet, ezért nézzünk utána a biztonsági terminálnak. Ez a két kólaautomata mellett, a lépcső melletti falon található. Sajnos fel kell törni, mert a kódját a kamerával védett irodában tudjuk csak meg. Természetesen minden kamerát illik kikapcsolni, és az irodában található kódzáras ajtót is nyissuk ki. Az irodában vizsgáljuk meg computer terminál alatti íróasztalt. A bal oldalában meg is találjuk a számítógép jelszavát (usfema, security), a jobb oldalát pedig lockpick-kel törjük fel. Magunkévá tehetjük az odakinn parkoló kamion pótkocsik nanokulcs kódját. Ezeket természetesen érdemes átvizsgálni, még egy távolság javító fegyver mod-ot is találhatunk. A WC hátsó fülkéjében találunk egy datacube-ot. Ebből megtudjuk a tengeralattjáró dokk bejárati kódját (0909). A kódzáras ajtó egy kisebb szobába vezet, ahol egy újabb biztonsági terminált találunk. A már ismert kóddal simán beléphetünk és átvariálhatunk pár dolgot. A legfontosabb a két hatalmas katonai bot átprogramozása. A csatornarészben található kamerákat és gépágyúkat itt lehet kikapcsolni, amit a biztonság kedvéért tegyünk meg. A számítógép terminál teljesen üres, az asztal, amin áll viszont ismét érdekes dolgokat rejt. A bal oldali szekrény részben két nanokulcsot találhatunk (raktárhelyiség, parancsnoki iroda), a jobb oldalon az asztal lába mellett a padlón pedig a fegyverraktár nanokulcsa hever. A zárt ajtó mögött egy kisebb raktár található. Igen sok lockpick-et kell elkoptatni, ha ki akarjuk nyitni, de nem éri meg. Az egyik sétálgató karbantartótól megtudhatjuk, hogy az egész hátterében multimilliomos Bob Page áll, a tengeralattjáró dokkban pedig nem is tengeralattjáró, hanem egy kínai teherszállító hajó vesztegel. Érdekes. Az iroda tetejére a lépcsőn juthatunk fel, ahol pár ládát találunk némi felszereléssel. A szomszédos épületbe akár itt is bemehetünk (az ajtóhoz van nanokulcsunk), de ezzel még várjunk kicsit.

A főbejárattól nyugatra található pár irodahelyiség. A parancsnoki iroda külső ajtaját sajnos pick-elnünk kell. Az ajtó felett egy kamera van elhelyezve, ami sajnos sok multitool-ba kerül, de nincs más választásunk: a biztonsági terminál a szoba másik sarkában van. A villanyt mindenképpen kapcsoljuk fel, és nézzünk alaposan körül. Nem érdemes a zárt szekrényeket feltörögetni, mert semmi érdekes nincs bennük, kivéve egyet: a vasszekrény középső fiókjában egy datacube, ami Walton Simons gépének jelszavát tartalmazza user: walton pwd: simons. Ha tudunk hackelni, akkor totálisan felesleges kinyitni a fiókot. A biztonsági terminál viszont már izgalmasabb dolgokat rejt. A már ismert jelszóval simán be tudunk jutni a rendszerbe. A szokásos műveletek elvégzése után (kamerák ki, ajtók ki, stb) kezdjük a vizsgálatot a termináltól balra eső szobában. A zsákmány némi lőszer, egy páncél és egy multitool. A másik szoba a fejes (most épp Walton Simons) szobája. A computer jelszavát tudjuk, így elolvashatjuk a méleket. Az asztalon heverő datacube-ból megtudjuk a keleti raktárház kódját (2249). Az íróasztal bal oldalából egy fegyver mod-ot (újratöltés), a fiókból 100 pénzt, a jobb oldali szekrény részből pedig egy újabb nanokulcsot tehetünk a magunkévá. A földön heverő kis széfben egy újabb datacube (Walton Simons képe) és egy augmentációs kaniszter található (ekkor már régen tele voltam pakolva mindennel). Az igazság az, hogy ez az egész hercehurca a zárak feltörésére sokkal gazdaságosabban is megoldható. A küldetés a hajó felrobbantása, amihez 5 db LAM kell. A készítők természetesen törekedtek a hülyebiztosságra, így szinte minden őrnek osztottak egy-egy LAM-ot. Vagyis jóval többet találhatunk a szükségesnél, így nyugodtan eldurrogtathatunk egy-két darabot. A LAM-ot a széf jobb oldalán az ablak alatt kell elhelyezni a falon, és a szokásos fedezékből tüzeléssel (távcsöves lopakodó pisztoly RLZ) felrobbantani. Ez mindent kinyit, a bázis őrsége viszont semmit sem hall az egészből, és még egy halom lockpick-et is megspóroltunk. Ezt a módszert a külső irodában is alkalmazhatjuk.

Kelet felé egy zárt kaput találunk, melyen a járőröző botokra figyelmeztető táblát is találunk. A mellette levő kis épület ajtaja zárva van. Ide lockpick pazarlás nélkül is bejuthatunk, ha van izom és ugrás augmentánciónk. Az egyik hordót oda kell tolni (vinni) a kis ablakhoz és fel kell rá ugrani. Az ablakot be kell törni és máris szabad az út befelé. Kifele menet hasonlóképpen tudunk eljárni. Odabenn egy repairbot ténykedik, bioenergiánk feltöltésére tökéletesen alkalmas. Az ablak mellett egy számbillentyűzetet találunk. Ez a kék kijelzőtől jobbra a két fali doboz között található. Ide hét számjegyű kód kell. A kis épületet a fal melletti sikátorban megkerülhetjük. Itt szintén egy kis trükkre kell hagyatkoznunk, amit már régebben is elsüthettünk néhány helyen. A kék lézervédelem ugyanis csak akkor „jelez be” ha a megszakítás után újból folytonos lesz a nyaláb. Ha egy hordót tolunk az útjába, akkor a kitakart részen leguggolva simán keresztülhaladhatunk.

Még mielőtt továbbmennénk, vessünk pár pillantást a szomszédos bot-tároló hangárra is. Ha valamilyen úton-módon sikerült elindítanunk a riasztót, akkor ebből az épületből pár közepes kategóriájú bot fog előjönni. Ezek nem jelentenek túl nagy veszélyt, mivel könnyen levadászhatók, de azért nem árt az elővigyázatosság. A legegyszerűbb, ha az assault rifle 20 mm-es lőszerével közeledünk feléjük. Az épület két fő részre van osztva. A főbejárattal szemben levő raktárból a már korábban említett függőfolyosón keresztül is bejuthatunk. Tegyük fel, hogy a robotokat riadóztattuk, és a déli oldal ajtaja nyitva áll. A botok hatástalanítása után menjünk be az épületbe. Középen három bot-tároló ajtaja látható, míg a keleti sarokban egy kis irodahelyiséget találunk. Itt kinyithatjuk a bot-tárolók ajtaját, ami a túloldalra való átjutáshoz is nélkülözhetetlen (a tetejük lépcsőzetesen áll meg, amin felugrálva átjuthatunk az északi oldalra). Erre három, számmal jelzett gombot találunk. Szintén ebben a szobában van egy újabb biztonsági terminál, amivel újabb kamerákat kapcsolhatunk ki (a jelszó a szokásos usfema, security). A szoba tetején pár felszedhető cuccot is találunk. A bottárolók könnyen kipucolhatók, mert véletlenül mindegyikben hagytak némi robbantható anyagot (tnt ládák, hordók, stb.) Ha felszedtük a szükséges cuccokat, akkor átkelhetünk a túloldalra, de itt csak egy halom hordót tudunk felrobbantani, más érdemleges cuccot nem találunk.

Térjünk vissza a zárt kerítéshez és jussunk át a túloldalra a hordós trükkel. Itt megjegyezném, hogy a legelső raktárhelyiség hátsó ajtaján keresztül ugyan erre a részre tudunk bejutni, csakhogy ott egy military bot kóricál. A sarokban egy bot-tároló található. Ha lehet, akkor ne nyissuk ki az ajtaját, mert rossz lesz nekünk. Ha továbbhaladunk, akkor a konténerek után egy mérgező hordókkal teli szobát találunk. Kár a lockpick-ért, mivel az egyetlen értelmes dolog, amit bent találhatunk, az egy ballisztikus páncél. Ha jól helyezkedtünk, akkor most pont egy hatalmas darut látunk magunk előtt, ami mögött ott a keresett hangár. A bejutás több módon is lehetséges. Ha a hangár oldalán levő kis kunyhót feltörjük, akkor kinyithatunk egy csatornafedelet, ami a csatornán keresztül a hangárba vezet. Ha a daruval felmegyünk az épület tetejére, akkor a szellőzőjáraton keresztül is bejuthatunk (ez Tong ötlete). De persze a legegyszerűbb még mindig a főbejárat a daru mögötti lépcső tetején, hiszen a kódját már ismerjük (0909).

Naval Assembly Building and Ship
Odabenn kapásból egy biztonsági beléptető rendszer fogad. Az asztal alatt másszunk át, és pickeljük fel az ajtót. Mindezt persze folyamatosan guggolva. Az őrszoba ajtaja nyitva van. A meglepetés erejével behatolva nyomjuk le az őrt. A sarokban egy újabb biztonsági terminál várja szakértő kezeinket. Sajnos az ismert kód már nem működik, így hack-elni kell. A szobában található két datacube-ot is olvassuk el. Az egyikből megtudhatjuk a kínai hajó - PRCS Wall Cloud - rakodórámpájának leeresztő kódját (6655), a másikból pedig azt, hogy a hajó elöljárója szokott belépési engedélyeket osztogatni. Továbbhaladva baloldalon egy mosdót találunk. A narancsruhás nem mond semmi használhatót, és az öltözőszekrényekben is csak egy datacube-ot találunk a már ismert rámpa kóddal. A lépcsőfordulóban zizegő kamerával ne foglalkozzunk, mert nem jelez be, ellenben ne menjünk túl közel az ablakhoz, mert az őrök azonnal kiszúrnak. A lépcsőn lehaladva egy ebédlőt látogathatunk meg, ahol két karbantartó sétafikál. Fontos infókkal ők sem fognak szolgálni. A folyosó végén kijutunk a hajóhoz. Itt több őr is posztol, de távcsövessel könnyen kiszedhetők. A rámpa pont az orrunk előtt van, a kódot bepötyögve máris haladhatunk felfelé.

De mi kíváncsiak vagyunk, és inkább körülnézünk egy kicsit, meg hát azok a csordogáló skill pontok is mindig jól jönnek. Ha balra indulunk, akkor egy ajtót találunk. Bent egy liftajtó és egy létra közül választhatunk. Előbb liftezzünk fel a daruvezérlő szobába, és állítsuk át a darut. Bár ez nem változtat sokat a dolgon, de elvileg a betongerendán is átjuthatunk így a hajóra. A másik felfelé vezető út a létra. Erre jöttünk volna akkor, ha az épület teteje felől közelítettük volna meg a dokk belsejét. Mindenképpen érdemes körbeszaladni ezt a részt (az állat forgó folyosó miatt is), mert sok skill pontot kapunk érte. Csak egy dologra kell figyelni, 3-4 pókrobottal fogunk találkozni, így nem árt valami robbanós téma a kézben. Ha már itt fent vagyunk, akkor nyissuk ki a rácsot ott, ahol a gerendán átmehetünk a hajóra. Oly szép a kilátás innen föntről, és még leszedhetünk egy párat a hajón járkáló őrökből is.

Induljunk el a hajó orr-része felé. Középtájban, egy beugróban megtaláljuk a csatorna levezető részt. Ez a harmadik lehetséges útvonal a hajóhoz, de ez most már nem érdekes. Kivéve akkor, ha erre szándékozunk kimenekülni a támaszpontról. Menjünk inkább tovább. A hajó orrát megkerülve egy újabb feljutási lehetőséget találunk egy hatalmas létra képében. Mindegy milyen útvonalon megyünk fel a hajóra, mert mindenképpen érdemes lesz szétnézni rajta. Tong üzenetét Daedalusé követi: Párizs, Morgan Everett és Beth Duclaire nevét emlegeti. Haha, ott még nem tartunk Dudu! Majd később.

A hajón a legfontosabb feladat, hogy a térképen megjelölt helyeken berobbantsuk a hegesztést. Ehhez persze be kell jutnunk a hajótestbe. Mi persze előbb körülnézünk idekinn. A hajó orr-részére eljutni csak trükkösen lehet. Fel kell ugrani a peremre, így átjuthatunk a konténerek mellett. A skill pont mellet egy GEP gun és némi lőszer a jutalom. A hajó őrsége elég csirke, könnyen elintézhetjük őket. A konténereket érdemes körbefutni párszor, mert egy csomó utánpótlást találhatunk a nyitott konténerekben. Többek között még vagy 3 LAM-ot is. A tat részben levő felépítménybe több úton is bejuthatunk. A hajó mindkét oldalán van egy-egy vasajtó, ezek relatíve egyszerű megoldást nyújtanak. A hátsó árbóra felmászva a felépítmény tetejére juthatunk, innen szintén be lehet jutni. Az őrök nem látnak meg könnyen, viszont a hallásuk kimondottan jó. Érdemes hangtompítós fegyvert vagy a kardot használni. Mindemellett a szaladgálást sem javaslom. A „betongerendás” ajtó felől behaladva jobbra a legénységi szakasz található, balra pedig a konyha. Ezzel szemben a kémiai labor van, ahol egy fiola ambrosia-val leszünk gazdagabbak (egy fontos ember életét menthetjük meg majd vele). A sarokban egy széfet találunk. Ha van fölös LAM-unk, vagy lockpick-ünk, akkor érdemes felzúzni: egy augmentation uprgade-t rejt. E szoba mellett van a gépházba vezető lépcső. Az ajtóhoz kulcsot kell találnunk.

Az első emeleten a műszerészek szobájában (Electronics Lab) egy repairbot és egy csomó felszerelés vár ránk. Többek között egy hangtompító és egy pontosság növelő fegyver MOD. Az asztalon levő datacube-ot elolvasva megtudhatjuk az Ops szoba kódját (83353 - mert a négyes gomb beragadt…hehe), a dexion polcon levő kockában tárolt LOG file-ból pedig kisilabizálhatjuk az alsó szintek biztonsági kódját (root, reindeerflottilla). A szemközti szoba a gyengélkedő (Sickbay). Itt természetesen találunk egy medbot-ot, valamint egy csomó hasznos dolgot. Az asztalon egy újabb datacube a gépházban található híd leeresztő kódjával (9753). Ne menjünk még el ettől az asztaltól, mert az ajtós részéből egy az alsó szintekhez való nanokulcsot vadászhatunk. Még ugyan ezen a szinten található a fegyverraktár (Armory), aminek a kódját a kapitány szobájában tudjuk majd meg egy datacube-ból (71324). Mellesleg könnyen hack-elhető és a műszerészek szobájában 4 multitool-t is találtunk. Érdemes benézni, mert kimondottan sok jó cucc van odabenn. 

A másodikra vezető lépcsőfordulóban levő kamerát nem tudjuk kikerülni, javasom a gyors keresztülfutást. Ezen az emeleten vannak a fontosabb szobák. A legelső dolog a biztonsági computer feltörése legyen. Innen még a fegyverraktárt is kinyithatjuk. A hídra most már nyugodtan bemehetünk, de szinte semmi érdekeset nem találunk. Az oldalajtón azért nézzünk ki az 50 skill pont miatt. Az Ops szobába több ajtó is vezet: az egyik a híd helységében van, a többi a híd ajtaja melletti ajtók. A kódját már ismerjük (83353), így könnyen bejuthatunk. Az egyik asztalon egy újabb nanokulccsal gyarapíthatjuk gyűjteményünket: a biztonsági terület elérési paneljának kulcsával. A másik asztalon egy datacube található a kapitány kabinjának a kódjával (65678). A computer asztal alatt egy újabb fegyver MOD vár minket (lézer irányzék). Nézzünk körül a kapitány szobájában. Az éjjeliszekrényen az alsó szint nanokulcsa hever (már megvan), az ágy alatt pedig egy datacube. Ebben a computer belépési kódja található (kzhao, captain). A másik asztalon a datacube-ból a fegyverraktár kódja kerül elő (persze már az is üres). A fiókból némi pénzmag, a jobb oldali szekrény részből pedig egy datacube kerül elő (a kapitány Walton Simons-hoz írott levele). A sarokban levő holovetítőt bekapcsolhatjuk. Természetesen ismét Walton Simons rusnya képét kell bámulnunk - de ez a vírusterjesztés egy kicsit durva. Irány a hajó alsó része.

Lower Decks
A helyről elég részletes térképünk van, amin rendesen be vannak jelölve a kritikus pontok. Elakadni szinte lehetetlen. A lépcsőkön lehaladva egy zárt vasajtóhoz érünk. Mivel már legalább két nanokulcsunk is van hozzá, nem hiszem, hogy nehéz lesz a bejutás. A lépcsőkön lehaladva egy nagy terembe érünk. Ez a gépház. Vigyázzunk a kamerákkal! A lépcsőforduló alatt néhány őr beszélget. Igen hamar feladják, így nem okoznak nehézséget. A terem jobb hátsó sarkában megtaláljuk az első felrobbantandó részt. Igen pofásan meg van jelölve, hogy még véletlenül se tudjuk elhibázni. Ide LAM vagy GEP gun kell. A robbantás után azonnal bekapcsolódik a riasztó, és ha maradtak még őrök, akkor azok előjönnek. A terem közepén található a gépház hídja. Ennek a leeresztő kódját már ismerjük (9753). Ha ezt bepötyögjük, akkor a híd felemelkedik. A feljárati rámpa mellett van egy rövid létra, amin feljuthatunk a megemelkedett híd szintjére. A hídon keresztül gyalogolva egy kisebb helyiségbe jutunk. A létra egy vezérlő terembe vezet, ahol egy automata gépágyú és három matróz próbálkozik a megállításunkkal. Egyből meghalljuk a biztonsági terminál jellegzetes zúgását (root, reindeerflotilla). Ha már itt van, akkor nézzünk rá a dolgokra (minden kamera kikapcs). A matrózoktól feltétlenül szedjük el a kábító nyilakat, hiszen nagyon ritkán juthatunk ilyenhez.

A létrán lehaladva átmehetünk a szomszédos kis helyiségbe. Itt csak egy ballisztikus páncélt találunk, meg egy gyanús ablakot előtte egy kisebb dobozzal. Az ablakot törjük ki, a dobozra ugorjunk fel és másszunk ki a csővezetékre. Ezen végighaladva egy olyan rész fölé érünk, ahova más úton nem tudunk eljutni (falak zárják el), és itt is van egy felrobbantandó hegesztési pont. Ezt egyelőre még hagyjuk, hiszen ezen kívül még hármat fel kell robbantanunk, és ki is kell jutnunk a hajóról. Ez legyen tehát a legutolsó. Egy dolgot viszont megtehetünk, készüljünk fel az utolsó akcióra: helyezzünk el egy LAM-ot a hegesztésre. Ha a többi helyen végeztünk, akkor ide már le se kell másznunk. Épp hogy csak ki kell néznünk a cső kanyarulatáig, onnan már simán bele tudunk lőni a LAM-ba. A zsákutcának tűnő sarokból a dobozok egymásra pakolása után tudunk kijutni.

A kamerákat kikapcsoltuk, így szabad az út arrafelé, amerre az őrök beszélgettek (a bejárat alatti rész). Itt egy kódzáras ajtót találunk, amit vélhetőleg már rég kinyitottak az őrök. Ha mégsem, sebaj, három lépéssel arrébb egy másik dupla ajtó található természetesen tárva-nyitva. A hajó rakterébe értünk. Hosszú folyosók minden irányban. Induljunk el jobbra, a hajófenék pumpa vezérlő terme felé. Mindig minden ficakba nézzünk be, mert igen sok hasznos dolgot fogunk találni. A vezérlőterem bejárata előtt egy biztonsági terminálba botlunk. Kacsoljuk ki a kamerákat, majd menjünk be a terembe. A sarokban található komputernél kapcsolhatjuk át a pumpa működési irányát (kzhao, captain). A falon levő kapcsolóval pedig bekapcsolhatjuk a pumpát. Daedalus ismét bejelentkezik. Az Illuminati-ról ad újabb infokat. A másik sarokban megtaláljuk az egyik hegesztési pontot. Robbantsuk fel. A lépcsőn felhaladva egy folyosóra érünk. Ennek közepén egy újabb biztonsági terminált találunk. A kamerákat természetesen itt is ki fogjuk kapcsolni. A folyosó végén az ajtót kinyitva érdekes látvány tárul a szemünk elé: egy kicsit zárlatos lett valami, mert mindenfelé elektromos szikrák csapkodnak. Ezt a rész a másik irányból is megközelíthetjük, és onnan sokkal biztonságosabb. Menjünk tehát vissza a gépterem ajtajáig (Engine Room) és haladjunk tovább a még felderítetlen rész irányába.

A folyosó végén egy narancsruhás karbantartót találunk egy repaibot társaságában. Elmondja, hogy éppen karbantartást végeznek a hajó ezen részén. A terem nem biztonságos, ki kellene kapcsolni két vezérlőpanelt, hogy a szikrazuhatag megszűnjön. Ő persze nem szívesen viszi vásárra a bőrét. Majd mi megoldjuk a helyzetet. A karbantartó melletti dobozról vegyük fel a helikopterállás nanokulcsát. Haladjunk tovább a folyosón. A kanyar után a vörös folyosón keresztül a helikopter leszálló részhez érünk. Ha egy kicsit hangoskodunk, akkor az őr ki is nyitja nekünk az ajtót.

A másik lehetséges irány a vörös folyosó előtti kanyarban található létra. Itt akkora a cúg, hogy simán felrepülhetünk a szellőztető akna tetejére. Itt egy kis ügyeskedés után két irányba is elmehetünk a szellőző aknában. A kamerával szemközti alagútban elég sokáig kell mászkálni és esni is, mire kijutunk belőle. Ha minden sikerült, akkor egy kis helyiségben landolunk. Itt egy kódzáras ajtót találunk. Sajnos hackelni kell, de megéri, mert egy halom felszerelési cuccot találhatunk odabenn. A folyosó a másik irányban végül a fenékpumpa helyiségébe vezet vissza. Ha a repkedés után a kamera melletti szellőző aknát választottuk, akkor a menetrendszerinti potyogás után egy elágazáshoz érünk. Az egyik irányban abba a szobába jutunk be, ahol azok a hatalmas szikrák csapkodnak. Ez a felső pozíció jó is, hiszen a karbantartó egy pókrobotot küldött be a szobába, amiket innen szépen leszedhetünk. A másik irányban ismét egy elágazáshoz jutunk. Az egyik irányban a szikrázó szoba hátsó ajtajánál levő függőhídra juthatunk el, míg a másik irányban (egyenes) a helikopter leszállóhoz érünk. Ez a pozíció szintén jó, sok ellenfelet leszedhetünk innen a távcsöves puskával. Ha kitisztítottuk a terepet - vigyázzunk az oldalsó üvegablak mögött levő két őrrel - akkor ugorjunk le. Szedjük össze a halott katonák hagyatékát, és nézzünk be a helikopter alatt található helyiségbe. Itt elvileg két őrt is találunk, akik készségesen átnyújtják nekünk a szekrények nanokulcsait. Az ágyon egy datacube hever, amiből megtudhatjuk a hangár ajtajának a kódját (4453). A létrán másszunk fel a helikopterhez a 40 skill pontért. Odalenn még egy repairbot is kóricál, megcsappant bioenergiánkat érdemes feltölteni nála. A keleti falon a hordók mögött egy újabb hegesztési pont található, adjunk neki LAM-ot. Az északi részen egy kódzáras ajtót találunk (4453), ami az őrök szobájába vezet. A létrára felmászni csak akkor tudunk, ha van ugrásjavító augmentációnk, vagy pedig nekiállunk hordót tologatni. Az őrök szobájából egy kapcsolóval nyitható ajtón keresztül ismét csak a szikroszkópos szobába jutunk. Sajnos ez a bejárat sem túl ideális (a kamera azonnal ránk indul), ezért jobb, ha egy másik megoldás után nézünk. A repairbot „lelőhely” közelében - a két zöld, padlótól plafonig tartó cső mellett - van egy csatorna lejárat. Itt lehaladva hosszú sétálás után végre egy normális helyen lukadtunk ki. A szikrázós szoba e részén nem csapkodnak a villámok. Ráadásul pont szemben megtaláljuk az egyik kikapcsoló panelt. A figyelő kamera csendes marad, így szabadon ténykedhetünk. A panel mellett egy másik csatornafedél található. Itt lehaladva először egy kék lézervédelmet kell hatástalanítani, majd a második kapcsolótábla következik. A kamera itt sem fog visítani. A szikracsapkodás megszűnt, most már bátran kimászhatunk a lukból és körülnézhetünk a teremben. Az átellenes sarokban meg is találjuk az utolsó előtti hegesztési pontot. Ne kíméljük! Felmászhatunk még a függőfolyosóra és a két végén található biztonsági kamerákat megbütykölhetjük, de ezek most már nem sok vizet zavarnak. A kijáratnál ténykedő technikus hálálkodik egy sort, persze még nem tudja, hogy nemsokára úszni fog. Haladjunk vissza a meghagyott robbantási ponthoz és hajtsuk végre szabotőrakciónk utolsó fázisát. Aztán persze húzás kifelé! Jock a hangár tetején vár minket. Ide a korábban már említett megoldásokkal juthatunk fel. A legegyszerűbb persze az, ha visszamegyünk a pálya legelejére. A daru liftjével felmegyünk a kezelőkabinba, itt a gombbal leeresztjük az emelő részt és átmegyünk a hangár tetejére. A kabinban még egy sniper puskát is találunk két doboz lőszerrel. Ha eredetileg nem erre jöttünk a pálya elején, akkor érdemes betörni a szellőző rácsot és bemenni addig, amíg a 60 skill pontot megadja a progi. Utána irány Jock helikoptere. Tong gratulál, a hajó süllyed. Elmondja azt is, hogy Jock most Stanton Dowd-hoz fog elvinni minket.

Lower East Side Cemetery
Jock elmondása szerint Dowd itt akart találkozni velünk. Ha beszéltünk vele, akkor felszed minket. A kapu zárva van. Ha becsengetünk, akkor a „portás” szíves örömest beenged minket. Azt is közli, hogy Dowd a családi mauzóleumban vár minket. Nézzünk jól körül a temetőben, mert több hasznos dolgot is találhatunk. Sok helyen lemászhatunk a föld alá, többek között a délnyugati sarokban található második sírkő is kinyitható. A síremlék főbejáratán behaladva megtaláljuk Dowd-t. Itt egy hosszas beszélgetés zajlik le. Dowd kicsit meglepődik a portáson, mert ilyen későn már nem szokott dolgozni. Ő sem kerülhette el a betegséget, de a hajóról hozott Ambrosia-nak nagyon örül. Szóba kerül még Daedalus, Bob Page és a francia kapcsolat is. Daedalus szerint meg kell keresnünk Nicolette DuClaire kisasszonyt. Ő fog elvezetni Morgan Everett-hez, aki talán vissza tudja fejteni a vírust. Ha ez sikerül, akkor könnyen lehetne gyártani ellenszert is. Miss DuClaire egy francia terrorista csoportnak - a Silhouette-nek - dolgozik, és a katakombákban rejtőzik. Dowd ad egy támpontot, hogy merre is keressük a csajt. Még mielőtt távoznánk, szedjük össze az Ambrosia megszerzési és szállítási költségének ellenértékét. Dowd rejtekhelyén egy csomó értékes dolgot találhatunk. A fali széfben például egy augmentation upgrade hever. Ahogy kifelé haladunk, Jock küld egy üzenetet. Az egész egy csapda, a területet megszállták az MJ12 katonák és még egy EMP generátort is bekapcsoltak, ami miatt nem tud leszállni. A katonák hidegre tétele után kérdezzünk rá a portásra, hogy miért volt ennyire tetű. Nem is kifogásolja, ha pár gramm ólommal kövérebben fekszik le ma este. A falon egy gyanús kép lóg. Mögötte egy kódbillentyűzet, amit fel kell hack-elni. Kinyílik egy kis szoba, ahol valami nagyon érdekes cucc áll a sarokban. Biztosan ez a Jock által említett generátor. Nosza repítsük a levegőbe! Ennek örömére egy újabb szakasz MJ12 katona szakad a nyakunkba. Ha mindegyik hátasozik, akkor mehetünk Jock-hoz, aki most Párizsba fog elvinni minket.

Párizs
Jock egy elhagyatott ház tetején landolt velünk. Élelmesebbek most elkezdhetnek lövöldözni a távcsöves puskával, de szerintem csak lőszerpazarlás. Két út van lefelé. Az egyik a teherlift, de ehhez kód kell. A kis épületet feltörve egy naplóban megtaláljuk a kódot (4003). A másik út a veszélyesebb, de itt semmilyen felszerelést nem kell elhasználnunk. Az aknában a félig leszakadt gerendákon ugrálva kell lejutnunk. Az épületben meg kell keresnünk a hajléktalan bolond asszonyt. Ha a lifttel jöttünk le, akkor a szembe lépcsőn kell felmenni és a folyosó végén rá lelünk. A nő elmondja a földszinti raktár kódját (0001), és hogy bent sugárfertőzött minden. Azt is megosztja velünk, hogy greasel-ek (4 db) vadásznak a macskáira. Jó lesz akkor vigyázni. A nőnél még másszuk meg a gerendákat, és szedjük össze a titkos részből a cuccokat. A földszinten meg is találjuk azt az ajtót, amiről a nő beszélt. A szomszédos szobából (Restricted Area felirat a falon) pedig egy hazman suit-ot is felvehetünk, már ha nincs environmental resistance augmentációnk (nekem nem volt). Az ablakon keresztül jól látszik, hogy odabenn feltörhető ládák is vannak. Nos ha akarjuk, akkor szedjük össze ezeket, de ha jól állunk felszereléssel, akkor nem érdemes kockáztatni. A falon is találunk egy szellőzőnyílást, ez is védelmet ad a sugárzástól. A szoba átellenes részén található a kijárat. Itt egyből egy repairbot ugrik az utunkba, amivel töltsük fel a bioáramunkat. A létrán lehaladva egy csatorna labirintushoz érünk. Épp a távolban mászkáló greasel-t méregetjük, amikor egy újabb hívatlan vendég akaszkodik az infolinkünkre. Az Icarus névre hallgató titokzatos idegen üdvözlő bejelentkezése csak annyi, hogy el tudja érni a teljes rendszerünket. Höhö. A csatornában összesen 4 db greasel-t kell legyilkolnunk, utána menjünk vissza a bolond nőhöz. A radioaktív szobán sajnos így is legalább egyszer még keresztül kell hasítanunk, de megéri a 200 skill pont miatt. Kapcsoljunk be minden alkalmas augmentációt (env. Resistance, speed enhancement, stb.) A bolond csaj nagyon megörül, hogy a macskái most már szabadon mászkálhatnak, és még egy jó tanácsot is kapunk tőle: a következő területen rakétával ellátott katonák posztolnak (ennek ellenére félnek a greasel-ektől). Ha a már ismert útvonalat választjuk a csatorna irányába, akkor megemlítem, hogy a liftaknában az első emeleten még egy hazman suit lapul a supply dobozban. Ezt felülről érdemes megközelíteni. Van viszont egy alternatív útvonal, annak bejárata pedig a kis lift alatt van. A kék gombbal felküldhetjük a kosarat, és bemehetünk alá. A szűk járatban irtózatos sötét van, ezért valami fénygenerálásról gondoskodjunk. Egyetlen lehetséges útvonal van, aminek a végén a kijáratot egy feltörendő ajtó képviseli. Ez a szellőző kijárat csak pár lépésre van a radioaktív szoba kijáratától, egy gyors sprinttel alig sebződünk. A lefogyott bioáramunkat ismét töltsük fel és haladjunk vissza a csatornába. Innen a hosszú alagút végén levő létrán jutunk ki. Tong jelentkezik és elmondja, hogy a felettünk levő egyik épületben található a katakombák régóta nem használt lejárata. A létrán óvatosan másszunk fel, mert a nő igazat mondott: 3 db MJ12 commando járőrözik odafenn. Ha kimásztunk, akkor azonnal fussunk be az egyik épület mögé. A katonákat leszedhetjük távcsövessel, de próbáljunk a fejükre célozni, mert akkor csak egyet kell lőnünk (nekem itt már 3-as szintű volt a jártasságom a puskákkal). Az egyiknél megtaláljuk a katakombák ajtajának nanokulcsát. A keleti épületben található a lejárat, de nézzünk körül előbb.

A metrólejárat egy lezárt állomásra vezet. Odalenn egy fura alak ücsörög egy pult mögött. Dafoe fekete árut kínál megvételre elég borsos áron. Persze ha teszünk neki egy szívességet, akkor ő is tesz egy jobb ajánlatot. A feladat a három őr likvidálása. A folyosó végén egy pásztázó kamera figyeli az automatákat (NE HACKELJÜK FEL, mert lesz hozzá account-unk). Mivel ezen a ponton 19 multitool-om volt, célszerűnek láttam a kikapcsolását. (Ha esetleg lockpick-ből lenne több, akkor a vibráló neon alatti járatot ajánlom, aminek két kijárata is van). Jobbra az ajtó bemenve pár bezárt üzlet után megtaláljuk az őröket. Van egy botjuk is, és ezt akár ki is használhatjuk (scrambler gránát). Ha már nincs szükségünk a masina szolgálataira, akkor szépen elintézhetjük őt is. A terület egy szobában végződik, ahol egy biztonsági konzolon és egy medboton kívül semmi érdekesen nem találunk. Menjünk vissza Dafoe-hez, és hajtsuk be rajta az ígéretet. A srác korrekt, mert a harmadára leviszi a cuccosok árát. Ez már jól hangzik. A visszaütés csökkentő 400-ért ingyen van, de a LAM-ok is egészen korrektül hangzanak. Többek között azért, mert elég sok bot-tal kell szembenéznünk az elkövetkezendő pályákon. A pénzért meg úgyse vehetünk mást, szóval ott költsük el, ahol van mire és érdemes. Ha tovább faggatjuk Dafoe-t, akkor megemlít egy titkos bejáratot a Silhouette területére, de nem akarja elárulni a pontos helyét. Na mindegy. Menjünk vissza a felszínre és nézzünk be a jobbra levő épületbe. A bejárati ajtót törni kell. Itt egyből háromfelé lehet menni, mi válasszuk a felfelé vezető lépcsőt. A kis irodában több érdekesség vár minket. A zárt szekrényt törjük fel, szedjük ki a raktárház nanokulcsát. Olvassuk el a datacube-ot, és máris megtudjuk a biztonsági rendszer kódjait (rzelazny, shadowjack). Ezt máris bepötyöghetjük a közelben levő konzolba. Kapcsoljuk ki a kamerákat és nyissuk ki az alagsorba vezető ajtót. Itt már nincs más dolgunk, ezért haladjunk le, és nézzünk körül. A reapirbot-nál kövessük el a szokásos mutatványunkat, szedjük fel az iroda nanokulcsát a fémdobozról, és a többi doboz tartalmát is vizslassuk meg. Ezek után a főbejárattal szemben levő folyosót vegyük irányba, melynek a végén megtaláljuk az irodát. Odabenn az asztal alatt egy datacube-ot találunk, egy számla adataival (2221969, dullbill). Ha a telefon csörög, akkor felvehetjük. Érdekes és kicsit ijesztő dialógus zajlik le egy ismeretlen hanggal, ami kísértetiesen hasonlít a titokzatos Icarus hangjára. Na mindegy, mi úgyis szupermenek vagyunk. Haladjunk le a metróaluljáróba, és fosszuk ki a potya folyószámlát. Ezután persze még fel is hack-elhetjük a terminált (hehe). Irány a keleti épület, ahová akár elölről (Entree des Catacombes - kulcsunk van hozzá), akár hátulról is bemehetünk (szét kell verni a deszkákat). A kis szobában olvassuk el a datacube-ot, aztán zúzzunk ezerrel lefelé a lépcsőn.

Les catacombes des Paris (lö katakom’ dö pari)
Pár lépés után Tong jelentkezik be az infolinken. Közli, hogy az MJ12 rajtaütött a Silhouette társaságon itt a katakombákban. Valószínűleg még itt vannak, úgyhogy óvatosan ténykedjünk. És ez így is van. Mindenfelé MJ12 trooper-ek és néhol MJ12 commando járőrözik. Most lesz igazán nagy haszna az eddig gyűjtögetett gázgránátoknak. A katakomba labirintusa egy jó darabig egy irányba vezet. Mehetünk a folyosón vagy a guggolós alagútban is. A katonáknál lángszóró van, ezért ne hagyjuk őket elsőként lőni. Előbb-utóbb elérkezünk egy kisebb terembe, ahol középen egy oszlop van. Innen kétfelé is mehetünk, de gyakorlatilag mindkettő ugyan oda vezet: egy koponyás „szekrényekkel” teli szobába. A járőröző MJ12 commando-t a távcsöves puskával lehet a legjobban elintézni: fejbe kell lőni hátulról (normál módban). Ez egyébként mindig hatásos. A továbbvezető folyosón Tong jelentkezik újra. A Silhouette bunker bejárata már közel van. A vezető neve Chad. Tong szerint átépítették ezt a részt, mert a térkép másképp mutat. A folyosó végén balra egy zárt ajtó van, szemben pedig egy beugró. Itt a szokásos kiálló téglanyomkodást kell elkövetni, és máris kitárul a titkos ajtó a jobb oldalon. Ez a Bunker 1 névre hallgató rész a Silhouette utolsó rejteke. Keressük meg Chad-ot. A pasi elég beszédes. A lényeg, hogy egyelőre nem bízik meg bennünk. Ha a két foglyul ejtett társát kiszabadítjuk a Bunker 3-ból, akkor segít nekünk megkeresni Nicolette DuClaire-t. Ad egy nanokulcsot a kijárattal szemben levő ajtóhoz és egy térképet, hogy el ne tévedjünk. A másik helységben egy zárt szekrényt találunk, de nem érdemes feltörni: csak egy nanokulcsot (amit Chad-tól is megkaptunk) és egy Shakespeare kötetet találunk benne. Kifele menet még beszélgessünk el a kiscsávóval. Az egyik fogoly a srác édesanyja. Kéri, hogy szabadítsuk ki. Nyugtassuk meg, hogy éppen ezen munkálkodunk.

A térképet mindenképpen nézzük meg, mert így nem fogunk eltévedni. Két kanyar után találunk egy zárt ládát. Ezt akár fel is robbanthatjuk a mellékelt TnT-s láda segítségével, lockpick-et ne pazaroljunk rá. A datacube a katakombák biztonsági rendszerének az adatait tartalmazza (hela, ragnarok). A Bunker 2 üres, illetve mégsem. Egy csöves tanyázik odabenn. Lopott pár dolgot a MJ12 katonáktól és most azt árulja. Nem rossz az ajánlata (3 db medkit 600/db, kábító darts 200), érdemes bevásárolni nála (én 2 medkitet vettem). Találhatunk még 2 db Zyme kapszulát is. Ezt is érdemes összeszedni, mert később a városban el tudjuk majd adni. Menjünk tovább a lezárt végű folyosó irányába. Itt a falon egy LAM lapul, ami két másodperc múlva a zsebünkben landol, a ládákból pedig némi lőszert zsákmányolhatunk. Tong szerint ez a rész egy régi kijárat, amit az omlásveszély miatt régen lezártak. Induljunk vissza a kereszteződéshez és induljunk el a nyugatra vezető folyosón. A kereszteződésnél menjünk balra le, ez az út vezet a Bunker 3-hoz. Nem árt óvatosnak lennünk, mert innentől már teljesen MJ12 fennhatóság alatt van a terület. Az őrök likvidálása után nézzünk körül, mert sok jó dolgot szedhetünk össze a kis helyiségekből. Az egyikben egy zárt láda van, amiből három pakk nyilat szedhetünk ki. A másik helyiségben egy létrán felmászva egy zárt kerítést és egy szikrázó elektromos berendezést találunk. Ha a kerítést kinyitjuk (robbantani érdemesebb), akkor a bot kijön megjavítani a gépet. Ha van ugrásjavító augmentációnk, akkor simán felugorhatunk a szikrázó gépre. A botnál a bioáramunkat is töltsük fel. Ha minden szobát kikutattunk, akkor keressük meg az a folyosót, ahol a piros lézervédelem van. Itt két megoldás is létezik. A kereszteződésben levő beugróban egy keresztet találunk, ami mögött ki van törve a fal. Itt bemászhatunk és pár lépés után bejuthatunk a Bunker 3-ba. A másik megoldás a lézervédelem kikapcsolása. Ha elég közel megyünk a lézerhez, akkor a multitool-unk jele átér a kapcsolótábláig. Ez viszont nem teljesen elégséges, mivel az ajtóval szemben a sarokban egy kamera van, ami a közeledésünkre azonnal bejelez. Az automata gépágyú pedig nem játék. Maradjunk tehát a besurranós technikánál. Sajnos odabenn sem egyszerű a helyzet, mert több MJ12 commando és trooper mászkál. A biztonsági kamerák kikapcsolása is igen sok multitool-t igényel, ezért valami alternatív útvonal után kell néznünk. A bejárattal szemben a ládák mellett egy lejáratot találunk, ami el van árasztva vízzel. A hosszú alagutat átúszva óvatosan ússzunk fel a felszínre. A MJ12 commando mellett egy WIB is mászkál arrafelé. Ha kiugrottunk, azonnal lapuljunk a dobozok mögé. Sajnos nem tudok pontos és jó megoldást ajánlani senkinek a helyzet megoldására, hiszen mindenkinek más és más képessége van felfejlesztve, de a lényeg az, hogy ki kell pucolni a terepet úgy, hogy a riasztót lehetőleg ne indítsuk be. Ha ez megvan, akkor menjünk oda a falon levő biztonsági terminálhoz és deaktiváljuk a két kamerát. Az asztalon más érdekeset is találunk. Van itt egy nanokulcs a csatorna bejáratához, pár prod töltő és egy datacube. Ebből kiderül, hogy az összes szövetségesünk feketelistán van, és vadászati engedélyt adtak ki ránk. Nézzünk jól körül, az emeleten is. A bunker belső ajtaja most már könnyen elérhető, nyissuk ki (van nanokulcsunk), és szabadítsuk ki a két foglyot. Kifele menet még megakad a szemünk azon a ládán, ami az alatt a luk alatt van, amin keresztül bejöttünk ide. Nem érdemes ezt sem pickelni, mert leghátul van egy TnT-s doboz. A ládában egy pakk rakétát, egy multitool-t és egy újratöltést javító fegyver MOD-ot találunk. A bunker kijáratától balra fordulva eljutunk a csatornarendszer ajtajáig, de még ne menjünk ki rajta, hanem nézzünk vissza a Silhouette rejtekhelyre a Bunker 1-be. Beszéljünk a kiszabadított emberekkel és utána Chad-dal. Elmondja, hogy Nicolette-et a Club La Port de l’Enfer (A pokol kapuja) klubban találjuk meg. Az sem mellékes, hogy ezért a kis akciónkért 500 skill pontot kapunk. Menjünk a csatorna bejáratához, nyissuk ki az ajtót és intsünk búcsút a katakombáknak. Ha valami fontos dolgunk van még ezen a pályán (bioáram feltöltése, stb), akkor tegyük meg, mert visszajönni nem tudunk.

Sewers - Near Champs Elysées
A csatornának két kijárata is van, az egyik ráadásul le is van zárva. Mindenhol MJ12 katonák és military botok kolbászolnak. A francia rendőrök szerencsére nem fognak bántani minket. A bal oldali csatornafedél kinyitása előtt érdekes beszélgetés fültanúi lehetünk. A FEMA visszakapcsolta az Echelon IV-et? Hüm, hüm. Mint említettem, a csatornából kijönni irtózatosan nehéz. Minden elképzelhető eszközre szükségünk lesz, hogy a military botot és a MJ12 commando-kat elintézzük. A legkézenfekvőbb ötlet az eddig tartalékolt scramble gránátok használata a nagy boton. Bár csak rövid ideig tudjuk bezavarni, de ez alatt szinte mindenkit lekaszál. A megmaradt katonákat ismét a fejbelövős módszerrel fektessük meg, a botot pedig valami robbantós témával szedjük szét. Ha ezt túléltük, akkor a többi már gyerekjáték lesz. A kis fülkében találunk egy datacube-ot a Champs Elysées térképével (mondjuk nem kaptam meg… ez bug?). A computert érdemes felhack-elni, mert a megmaradt nagy botokat ki lehet kapcsolni. Vegyük az irányt a kék hirdetőoszlop felé és tovább a sikátorban. A következő sarkon jobbra fordulva Tong üzenetét vesszük: megvan a klub. Egy pasi is mászkál arrafelé. Leone elmondja, hogy a klubba belépésért fizetni kell. Sajnos ez az ajtó a klub hátsó ajtaja, amit igen erős zár véd. Próbáljuk meg elölről, hátha jobb esélyeink lesznek. 

A Klub
A főbejáraton keresztül bejutva a klubba még mindig több utat választhatunk. A folyosón levő rács feltörése is egy út, de inkább pengessük ki a 300 kreditet a pénztárnál. Kapunk egy nanokulcsot, ami a szemben levő ajtót nyitja. Odabenn egyből megakad a szemünk egy nővér ruhába öltözött hölgyön. Kicsit drágán, de elég sokat beszél. Nézelődjünk tovább. Az északkeleti sarokban két csaj beszélget Chad-ról. Ha megmondjuk nekik, hogy Chad él, egy kicsit elered a nyelvük. De sajnos nem annyira, amennyire szeretnénk. Nicolette rejtekhelyét ők sem árulják el. Kicsit arrébb egy pultos lány ácsorog. Sokat ő sem árul el. Továbbhaladva a délkeleti sarokban megtaláljuk Antoine-t, aki potom 250 kreditért vesztegeti a biocell-t. Kicsit drága a skac, de szorult helyzetben még ez is jó. Az első bárpultnál beszélgethetünk a csapossal, de ő sem túl bőbeszédű, már ami az értékelhető információkat illeti. Ezen a részen szokott sétálgatni egy Cassandra nevezetű hölgy, aki 200 pénzért elmondja a biztonsági szoba kódját (1966). A zöldes folyosó a koedukált WC-be vezet. Itt pár felháborodott nőszemélyen kívül említésre méltó nincs, mindössze két szellőzőrács kelti fel a figyelmünket. Az egyik bejárat melletti a pénztárhelyiségbe vezet (innen is bejöhetünk). A másik zárva van, de nem érdemes feltörni, mert a pultos hapsi mögötti ajtón keresztül tök ugyan oda juthatunk. Ez máris tegyük meg. A folyosóról nyílik a Cassandra által említett szoba. Igazi kincsesbánya, ki ne hagyjuk! Továbbhaladva a klub hátsó kijáratához érünk (ugye nem pazaroltál rá lockpicket), amihez most már van kulcsunk. A következő szobában Jocques sétálgat. 1000 kreditért megmondja a fegyverkereskedő címét, akit kirabolhatunk. Ez egy kicsit drága, meg úgyis megtaláljuk azt a helyet magunktól is. A fali képet nem érdemes kinyitni, mert egy biocellán és 100 krediten kívül csak a már meglévő nanokulcsot és a zárt szoba kódját tudhatjuk meg. A másik sarokban levő ajtót a kulcsunk nyitja. Menjünk fel az emeletre. A sarokban egy titokzatos lányt találunk. Összehoz minket Nicolette-el, de később kell visszajönnünk. Ez annyit tesz, hogyha kimegyünk a bárból és azonnal visszamegyünk, addigra eltűnik a csaj. Menjünk ki a hátsó ajtón. Érdekes zajra leszünk figyelmesek. A bár mögötti téren ott vár Jock helikoptere és Nicolette is. Ha elbeszélgetünk vele, akkor közli, hogy segít. Indulhatnánk is, de a terepet még korántsem derítettük fel teljesen. Ezért halasszuk el az utat egy rövid időre.

Másszuk meg a helikopter melletti ház lépcsőjét (12. szám). A zárat fel kell törni. Odabenn egy pár beszélget. Ne törődjünk velük, hanem nézzünk körül a lakásban. Az emeleten találunk egy zárt szekrényt. Ha feltörjük, akkor némi pénzt szedhetünk fel és a datacube-ból egy bankszámla számot tudhatunk meg (002639, aramis01). Az ajtó egy kis erkélyre vezet, ahol két dobozt törhetünk fel. Menjünk ki a lakásból és lépcsőzzünk fel a 11-es számhoz. Ez a fegyverkereskedő lakása. Ide egyelőre még nem éri meg bemenni, mert túl sok lockpick-et kellene rá elpazarolni. Menjünk a 10.-es szám alatti hostel-be. A recepciós nem túl barátságos, ezért ne nyaggassuk. Menjünk fel az emeletre és a hosszú folyosó végére. A tolókocsin megtaláljuk a hotel mester nanokulcsát. Ezzel a zárt szobákba is bejuthatunk. Az emeleten egyetlen zárt szoba van. Ha bemegyünk, akkor Icarus küld nekünk egy érdekes üzenetet. A lépcsőn felhaladva az asztalon találunk a datacube-ban egy újabb bankszámla számot (004418, morbus 13). A földszinten hátul a szálloda bárja található. A csaposból megpróbálhatunk infot kihúzni, de eléggé negatív az ürge. Az egyik asztalnál két hapsi ücsörög. Az egyikük Renault. Beszélgessünk el vele. Megkér minket, hogy törjünk be a pékhez (szicíliaiak). Az egyik kemencében ugyanis Zyme-ot tárolnak, ez pedig nagyon kell Renault-nak. 15 kreditet fizet minden egyes darabért. A pékség a 15-ös épületben van. Kis probléma, hogy ezen a részen tolonganak az MJ12 katonák. A köröző rendőrt kábítsuk le proddal, az MJ12-eseket pedig szedjük le távcsövessel. A lényeg, hogy a rend őrei meg ne lássanak minket akciózni. Tong jelzi, hogy kemény biztonsági rendszert detektált odabentről. Bemehetünk elölről és hátulról is. De a legegyszerűbb, ha bezúzzuk a kirakatot. A riasztó ugyan elkezd üvölteni, de a rendőrök eléggé süketek errefelé, vagy csak nem szeretik az olaszokat. A kemencéből szedjük össze a 6 Zyme-t és a többi cuccot se hagyjuk ott. Menjünk vissza a hostel bárjába. Renault igen korrekt üzletember, mivel 20 kreditet ad minden egyes fioláért. Nos mivel én már régebben végigjátszottam a játékot, ezért tudtam, hogy a Zyme-t egyszer a játék folyamán el lehet majd adni. A betörés után összesen 14 darab fiolám volt, és Renault MINDET megvette. Darabját 20 kreditért, nem is rossz biznic (fúj, a drogdíler!). 

A 14-es szám alatt egy multimédia üzlet található. Tong kedvesen megjegyzi, hogy balgaság ilyenekre pénzt költeni, mikor Ázsiában két kreditért bármit meg lehet venni (gondolom warez változatban). Nem érdemes bemenni, mert semmi érdemleges nincs odabenn. Szemben a 19-es számú épület a kávézó. Ide mindenképpen térjünk be. Az emelvényen megtaláljuk Joshua-t, aki elmondja nekünk a MJ12 biztonsági rendszerének a kódját (streetstation17, werewolf). Ez már kicsit késő, de a skill pontot azért megkapjuk érte. A zöld ruhás nőt is kifaggathatjuk, de nem mond semmi érdemlegeset. A Café-ban elvileg találkozhatunk Jaime Reyes-szel is, ez viszont függ a korábbi beszélgetéseinktől. Amikor a Unatco bázison utoljára beszélgettünk, akkor megkérhettük arra, hogy maradjon, és kémkedjen egy kicsit nekünk. Ha ezt mondtuk, akkor most itt lesz a Café-ban. Beszélgessünk vele, és elmondja Günther önmegsemmisítő jelszavát. Menjünk hátra a konyhába. A polcon levő datacube egy újabb bankszámlaszámot rejt (001506, naga066). A hátsó kijáraton távozzunk. Ha maradt elég lockpick-ünk, akkor most érdemes betörni a fegyverkereskedő lakásába. 11-es szám (a helikopternél) zöldes fénye csalogatóan hat a magunk fajtára. A fegyverkereskedő Star névre hallgató kutyája nem áll a helyzet magaslatán, de ez nekünk pont jó. Az első szobában kapásból két fegyver MOD-ot vehetünk fel (pontosság, hatótávolság). Nem rossz. Odabenn az asztalon egy datacube hever, amiből egy újabb bankszámla számot tudhatunk meg (005133, salem008). A zárt ládát is érdemes valahogyan kinyitni (robbantani), mert két újabb fegyver MOD van benne (lézer és tár bővítés). Az ablak melletti dobozban egy plazma puska várakozik. Tiszta kánaán. A fegyverkereskedő lakásába lockpick pazarlás nélkül is be lehet jutni, de ehhez elengedhetetlen a speed és nem árt a microfibral muscle augmentáció. A pékségből cipeljük ki a dobozt a bejárat elé (máshonnan is odatolhatjuk, akkor nem kell izom aug). Kapcsoljuk be a speed augmentációt és ugorjunk fel a napellenzőre, onnan pedig a másikra. Másszunk fel a tetőre a létrán, és ugorjunk át a szomszédos ház napellenzőjére. A jobb szélső ablak betörhető és így pont a fegyverkereskedő lakásába jutunk. Ha ezzel megvagyunk, akkor nézzünk utána a bankszámla számoknak. A bárral szomszédos ház hátsó oldalában két ATM masina is van, amiből kiszedhetünk némi pénzt a megszerzett kódok alapján (750). Utána akár fel is hack-elhetjük őket, de nem lesz bennük pénz. Ettől északra egy kis bot járőrözik, de mivel arrafelé nincs semmi érdemleges (csak két doboz, de azt a tömb megkerülésével megoldhatjuk), hagyjuk a dolgot. Menjünk vissza a helikopterhez. Beszéljünk Nicolette-el. Szálljunk be a gépbe. Irány a DuClaire birtok.

Chateau DuClare
Megérkeztünk a hatalmas épülethez. Nicolette közli, hogy meg kell keresnünk az anyja titkos computer szobáját. Sajnos nincs kulcsa az épülethez, ezért a főbejáraton keresztül nem tudunk bemenni (persze ha sok lockpick-ünk van…). Kerüljünk az épület mögé, ahol a deszkákat szétverve bemehetünk a házba. Nézzünk körül a földszinten. Egyenesen haladva az egyik szobában egy komputert találunk az ablak előtt. Nicolette elárulja a belépéshez szükséges adatokat (nicolette, chad). A gépben sajnos nem találunk semmi érdemlegeset. A következő szobába érve Icarus üzenetét vesszük: úgysem találunk itt senkit, aki segítene. Beth DuClaire pedig fagyasztóba lett pakolva. A kandalló tetején (oda kell tolni valamit) találunk egy nanokulcsot, ami Beth hálószobáját nyitja. Menjünk vissza a hátsó ajtóhoz és forduljunk jobbra. A lépcső tetején levő dupla ajtó a ház bejárata. A maradék egy ajtón keresztül az ebédlőbe, továbbhaladva pedig a konyhába jutunk. Itt két érdekes dolgot találunk. Az egyik egy étellift, a másik egy lejárat a pincébe. Nicolette megemlíti, hogy a borospincéhez csak az édesanyjának volt kulcsa. Menjünk fel az emeletre (a hátsó bejárattól jobbra). A folyosón jobbra levő ajtó zárva van. A másik irányban továbbhaladva egy fürdőszobát találunk. A legbelső helyiségben az asztalon egy újabb nanokulcsot találunk, ez Nicolette szobájához való. A folyosó következő fordulójában Nicolette megemlíti a váza mögötti titkos helyet, ahol Beth a szobájának a nanokulcsát tartotta. Ezt ugyan már megtaláltuk előzőleg, de mi bajunk lehet, ha felvesszük. Ha továbbmegyünk, akkor megtaláljuk Nicolette muterjának a szobáját. A nanokulccsal nyissuk ki, és nézzünk körül odabenn. A csajszi megemlíti, hogy a szobában egy igen drága festmény is van, csoda, hogy a merénylők nem vitték el. Nézzük meg közelebbről azt a képet. Kiderül, hogy egy titkos rekesz van mögötte. Innen egy fegyver MOD (újratöltés), az alagsor kulcsa és Beth számítógépének bejelentkezési kódja kerülnek elő (bduclare, nico_angel). Az egyik polcon egy újabb nanokulcs hever, ez szintén Nicolette szobáját nyitja. A sarokban ott az étellift nyílása, vagyis egy újabb alternatív útvonal Beth szobájába. Még mielőtt lemegyünk a pinyóba bort kóstolgatni, nézzünk körül Nicolette szobájában. Ez a lépcsőnél levő zárt ajtó mögött van. Szedegessünk össze minden hasznosat. A kandallón heverő koponyát megnyomva félresiklik az egész szerkezet, ami mögött egy titkos rekesz válik elérhetővé. Odabenn több hasznos dolgot is találunk (lőszerkapacitás MOD). Most már nincs akadálya annak, hogy benézzünk az alagsorba. Sajnos későn érkeztünk, a pia nagy részét már felitták az előttünk ténykedők. Persze azért maradt elég szesz egy kis tivornyához. A gyertyatartót megcibálva egy titkos ajtó tárul fel. Tong ismét bejelentkezik, és megjegyzi, hogy egy kicsit sok a száloptika odalenn a pincében. Nézzünk körül. Az egyik lépcsőfeljáratot gerendák torlaszolják el. Csapjuk szét őket. A szemben levő szobában egy biztonsági terminál duruzsol a falon. Ha feltörjük, akkor kinyithatjuk az augmentation cannister-t és upgrade-et tároló rekeszt (a következő szobában van). A kamerát nem kell kikapcsolni. Csapjuk szét az újabb akadályokat, és igen, megtaláltuk Beth számítógépét. Mit számítógép! Ez egy hatalmas netszerver, ami a net adatforgalmát figyeli. Ha belépünk a már ismert jelszóval (bduclare, nico_angel), akkor elküldhetjük üdvözletünket Morgan Everett-nek. Az öreg egyből vissza is jelentkezik az infolinken. A segítségünket kéri, hogy rá tudjon kapcsolódni az MJ12 hálózatára. A közeli katedrális MJ12 megszállás alatt van. Oda kell mennünk és kitisztítani a terepet. A DuClare ház mögötti kertrészben van egy labirintus, aminek a végén megtaláljuk a lejáratot. Nicolette-nek van kulcsa is hozzá. Még mielőtt elindulnánk, szedjük össze a hasznos cuccokat. A hatalmas üveget kitörve a keskeny párkány végén egy lockpick-et a másik irányba elindulva a rács mögött egy másikat találhatunk. Térjünk vissza a házba, menjünk ki a hátsó kapun és keressük meg a labirintusban a kriptát. Nicolette ide már nem követ minket, de jobb is. Jock szól, hogy 2 db MJ12 commando járőrözik a labirintusban. Szedjük le őket okosan. Irány a csatorna.

A katedrális közelében - csatorna
A csatornában gázolva Morgan üzenetét vesszük. Az öregnek nemcsak az uplink kell, hanem a templomos lovagok elrabolt aranyára is rá akarja tenni a kezét. Persze ha a jó ügyet szolgáljuk vele, akkor legyen. Kapunk egy térképet is tőle. A csatornából egy létrán tudunk kimászni. Ne rohanjunk ész nélkül. Ugráljunk fel a ládákon az ablakig, törjük be, és menjünk be a portás lakosztályába. Szedjük össze a pénzt a hullától (ez nem a hongkongi újságos csaj?) és a sarokból. Másszuk meg a gerendát, és nézzük körül az emeleten is. A kis asztalról vegyük fel a kapu nanokulcsát. Ha az ablakot kitörjük, akkor simán tarkón lőhetjük az alant járőröző MJ12 commando-t. A túloldali ablakon keresztül kimászhatunk a párkányra, de nem sok értelme van. Menjünk inkább le. A rácsos kaput nyissuk ki a kulccsal és haladjunk tovább. Pár sarok után egy boltív vezet át az út felett. Ezen általában egy járőr mászkál fel s alá. Óvatosan szedjük le, de figyeljünk a háttérben mászkáló military bot-ra. A boltív bal tövében egy ajtó, vele szemben egy üvegfal mögött pedig egy biztonsági kamera található. Az üveg miatt nem vesz észre minket, így bártan menjünk keresztül előtte. Az emeletre viszont már óvatosabban haladjunk fel. Még legalább 3 őr maradt odafenn és mindnél van távcsöves puska és LAM gránát. Jó taktika a gázgránát, esetleg thermo camo (vagy a hasonló aug). Ha lenyomtuk őket, akkor szedjünk össze minden finomságot. A híd másik oldalánál találjuk a biztonsági terminált. Innen le tudjuk állítani a hatalmas botot. Lefele haladva még a lépcsőről kilőhetjük az üveget. A riasztás leidőzítéséig lapuljunk a lépcsőfordulóban. Menjünk le guggolva a biztonsági terminálhoz és hackeljük fel. A kamera kikapcsolása után már szabad a vásár. Menjünk tovább egészen a kis térig. Kaszáljuk le az őröket és menjünk le a metró lépcsőjén. Ekkor Daedalus küld egy üzenetet, és egy képet a katedrálisról. A lényeg, hogy még nem érdemes lemenni a metróba, mert később úgyis erre kell jönnünk. Nézzük inkább meg az a templomot.

A katedrális
A továbbvezető úton egyből egy MJ12 commando jön szembe velünk. Ha lenyomtuk, haladjunk tovább. Ha itt beugrunk a vízbe, akkor egy alagúton keresztül beúszhatunk az udvar közepén található kútig, de ez nem túl jó ötlet. Maradjunk inkább az úton. A továbbiakban igen nagy hasznát vesszük majd egy távcsöves puskának. A templom udvarán több kis bot és legalább ugyan ennyi MJ12 katona is járőrözik. Ez utóbbiakat óvatosan le kell szedni a távcsövessel. A botokra pedig a drága gránátokat tudom ajánlani. Ha tiszta az udvar, akkor elkezdhetjük az épület kitakarítását. Az épület északkeleti részén egy rácsot találunk, amin fel lehet mászni a tetőre. Ha esetleg durvább megoldást keresünk, akkor csak hangoskodjunk ezen a részen. A zárt ajtóból két MJ12 commando jön elő, akiket a dobozok mögül szépen le lehet szedni. Az ajtót persze nyitva hagyják, így nem kell lockpick-et pazarolni rá. A tetőn viszont csendesebben tudunk tevékenykedni. Másszunk fel a ferde kőpilléren egészen a könyvtár tetejére. Az ablakot betörve beugorhatunk a szobába. A könyvekből a templomos lovagok történetét olvashatjuk el. Az egyik könyvtartó mellett ott hever főbejárat nanokulcsa. Most a lefelé vezető lépcsőt vesszük célba. Odalent két MJ12 commando járkál (ha mén nem lőttük őket le korábban). Ezeket célszerű LAM-mal hatástalanítani. Odalenn három pihenő rekeszt találunk. Szedjük össze a cuccokat és a pénzt. Ne felejtsük ott az ágy mellett a visszaütést csökkentő fegyver MOD-ot sem. Ugyan ebben a szobában az asztalon található datacube-ból egy rakás kódot tudhatunk meg (Sidon’s Vault: 1942, Fountain of Wisdom: 0022, a biztonsági terminál kódja (Number and Secret) 34501, 08711). Menjünk vissza a könyvtárba, majd tovább. A lépcsőn lefelé haladva egy kis kápolnába érünk. Az MJ12 commandot nyomjuk le, és nézzünk körül. Az ajtót most már ki tudjuk nyitni, tegyük is meg. Eközben Morgan küld egy üzenetet. Itt nincs több dolgunk, ezért menjünk fel a lépcsőn a legfelső emeletre. Figyeljünk a katonákra, mindnél távcsöves puska van. Haladjunk át a hídon a másik épületbe és lépcsőzzünk lefelé. Útközben lesz egy elágazás, de mi csak haladjunk lefelé a lépcsőn egészen a konyháig. Beszélgessünk a szakáccsal egy kicsit. Elmondja, hogy van egy titkos szoba az elágazásnál a másik irányban. A bejárat kódját nem tudja, de mi majd kitaláljuk. Az ebédlő részben két katona ücsörög a kandalló előtt. Tegyük őket hűvösre. Szedjünk össze minden épkézláb cuccot, majd menjünk vissza a lépcsőházban az elágazásig és induljunk le a másik irányba. A lépcső legalsó részén megtaláljuk a nagy ajtót. A kódnak írjuk be 1942-t és mehetünk is befelé. A lépcső oldalában van a lézervédelem kapcsolótáblája, amit iktassunk ki. Morgan nagy örömmel konstatálja, hogy megtaláltuk az aranyat. Persze más érdekes dolog is van odabenn, de a kamerák nagyon rálátnak a területre. Most is a sprintelős megoldás jön be. Fussunk be egyenesen a szemben levő kamera felé és a falnál forduljunk be jobbra. Bújjunk meg a dobozok árnyékában. Ha elég gyorsak voltunk, akkor nem indult be a riasztás. A szomszédos doboz halommal szemben ott a biztonsági terminál a falon. A kódot beütve (34501, 08711) kikapcsolhatjuk mindhárom kamerát. Eközben Morgan elmeséli az arany történetét. Aha! Hát akkor ezért vannak náci birodalmi dobozokba csomagolva a fémrudacskák. Ezek mellett találunk pár ambrosia tartályt is. A ládákban és az aranyrudas dobozok tetején fegyver MOD-okat találhatunk (lézer irányzék, visszaütés, távolság). Itt megjegyezném, hogy a lézerirányzékkal itt már semmit sem tudtam kezdeni, mert minden fegyveremen volt már ilyen. Egyszerűen eldobtam. Az út a bejárattól balra tovább vezet, nézzünk el arrafelé is. A lépcső tetején forduljunk balra, majd a következő lépcsőfordulóban jobbra. A kis szobában egy WIB sétálgat. Végre újra használhatjuk berozsdásodott prod-unkat. Azért jó kábítani ezeket a gépembereket, mert nem robbannak fel. A biztonsági terminálnál kapcsoljuk ki a kamerát. Az első szoba asztalán egy nankulcsot találunk (persze ezer éve meg van már). A WIB szobájával szemben levő ajtó zárva van és jó sok pick kell hozzá. Ha esetleg áldoztunk volna a dologra, akkor eggyel beljebb egy ugyanilyen nehezen törhető ajtózárba botlunk. Szóval ezt még hagyjuk egy kicsit. Menjünk vissza az aranypincéhez és haladjunk tovább a másik irányba. Egy tetű módon elhelyezett kamera szinte azonnal visítani kezd a közeledésünkre. Ha ügyesen időzítünk, akkor be lehet alá szaladni úgy, hogy ne vegyen észre. Sajnos elég magas elektronikai tudásszint kell ahhoz, hogy megérje kikapcsolni (nekem 3-as szinten 2 multitool-omba került), de nincs más választás. Az ajtó melletti billentyűzeten pötyögjük be a kódot (0022) és haladjunk be. Odalenn Günther vár ránk. Ha Párizsban a Café-ban beszéltünk Jaime Reyes-szel, akkor most tudjuk Günther önmegsemmisítő jelszavát (Laputan Machine). Ha a beszélgetés során kimondjuk, akkor kezdjünk el menekülni, mert elindul a visszaszámlálás. Ha a jelszót nem tudjuk, egy kicsit nehezebb dolgunk lesz. Trükközni kell még a Güntherrel való beszélgetés előtt. A szűk lépcső aljánál kapásból tegyünk fel egy LAM-ot a falra. Mikor leérünk Günther-hez, akkor egy picit szaladjunk felé, majd vissza a vastag lépcsőkorlát mögé. Ez azt eredményezi, hogy a lépcsőkorlát a két szereplő között lesz, amikor a beszélgetés elkezdődik. Ezzel elég nagy előnyhöz jutunk, mert Günther nem tud minket egyből lelángszórózni. Azonnal fussunk vissza a kijárat felé a lépcsőhöz, ahová a LAM-ot is letettük. Günther követni fog minket. Ha a lépcső tetején megállunk, akkor Günther is megtorpan a lépcső aljánál. Ez pont elég arra, hogy a LAM felrobbanjon. Így sérülésmentesen le tudjuk nyomni Günther-t. Lépjünk be a komputerbe a már ismert jelszóval és állítsuk fel a kapcsolatot Morgan-nal. Ahogy kiléptünk a gépből, a szemközti holovetítőn megjelenik Walton Simons képe. Eléggé csalódott miattunk, de egészen biztos abban, hogy nem vagyunk képesek megállítani a vírus terjedését. Nincs Universal Constructor-unk, én nem tudunk ellenszert gyártani. Na ezt majd meglátjuk. Kifelé menet bejelentkezik Morgan. Gratulál a sikeres akciónkhoz. Személyes találkozóra hív a metró állomásra. Gyakorlatilag itt már nincs semmi tennivalónk, ezért vegyük az irányt a metró felé. Kifele haladtunkban Icarus még beijeszt egyet az infolinken, de Morgan azonnal megnyugtat minket. Icarus az MJ12 által készített Mesterséges Intelligencia, és csak próbálkozik. Pár méter után még maga az isteni Bob Page is bejelentkezik. Hű de izgalmas lesz a dolog. Az utolsó üzenet Morgan-tól jön. A metróban egy ismerősével fogunk találkozni.

Metro
A metróban csak francia rendőrök szambáznak. Velük nem lesz gáz, ha normálisan viselkedünk. Nézzünk körül jól. Balra az üvegajtó mögötti teremben egy repairbot ténykedik. Az ajtót be kell törni, mert elromlott. Van itt még egy ATM masina is. A következő ajtó mögötti teremben egy karbantartó unatkozik. Közli, hogy a barátunk a vágányoknál vár minket. Persze neki is van lopott áruja, kétféle fegyver MOD-ot kínál megvételre (pontosság, távolság). Ugyan ebben a szobában van egy nehezen elérhető rész. Ha egymásra dobálunk cuccokat, akkor fel tudunk ugrani. Egy multitool és egy datacube van odafenn. Ez utóbbi egy majdnem teljes bankszámlaszámot tartalmaz (756001, wyrdred0?). Ha visszamegyünk az előző szobába, akkor próbálkozhatunk a kóddal (8). Odalenn a vágányoknál már vár ránk Toby Atanwe. Elkábít és elvisz minket Morgan lakására. 

Morgan Everett lakása
Az öreg Everett nem kispálya lakhandiban tengeti az életét. Nosza nézzünk körül. Egyből szembetűnik egy szürke zárt ajtó. Ez vezet a helikopterálláshoz, és csak később tudjuk kinyitni. A kanyar után a konyhába jutunk. Ettől balra van egy hálószoba. Ennek a fürdőjében több érdekességet is találunk. Az egyik polcról felvehetjük az Aquarium Hatch kulcsot. A tükör mögött egy rácsot találunk, ami szintén zárva van. Menjünk vissza a szakácsnőhöz és beszélgessünk el vele. Szóba kerül Lucius DeBeers neve, akiről a szakácsnő csak annyit mond, hogy nagyon beteg. Menünk tovább le a lépcsőn. Találunk egy repairbot-ot. Ha kell bioáram, akkor töltsünk magunkon. Haladjunk tovább keresztül az akváriumos szobán, fel a lépcsőn. Az elágazásnál menjünk tovább egyenesen. A fenti szobában megtaláljuk Morgan Everett-et. Itt egy hosszas beszélgetés zajlik le. Szóba kerül egy csomó minden, köztük Daedalus és Icarus, és két helyszín is: Vandenberg és Area 51. Morgan elmondja, hogy a vírus ellen nem is vakcina kell, hanem egy spéci ROM modul. Ezt viszont csak Universal Constructor-ral lehet gyártani. Ilyen gép viszont csak nagyon kevés helyen van. Ahogy elnézzük a dolgokat, lesz itt még mászkálnivalónk. Morgan ad egy kulcsot a helikopter leszállóhoz. Megemlíti még azt is, hogy Alex Jacobson most éppen nála dolgozik. Még mielőtt benéznénk öreg barátunkhoz, vegyük alaposan szemügyre Morgan szobáját. Van itt két tároló. Az egyikben egy augmentation upgrade figyel, a másikban pedig két augmentation cannister (bár ezek most már lényegtelenek). Ezekhez kapunk majd kódot. Találhatunk még egy zárt szekrényt is, amiben két fegyver MOD pihenget. Robbantani nem illik vendégségben, a sok lockpick meg nem biztos, hogy megéri. Elárulom a titkot, az egyik egy lézer irányzék (ez már korábban sem kellett), a másik egy pontosság növelő MOD, amit én már csak az assault rifle-re tudtam rátenni. Igazából nem is kellett volna, de 20 lockpick-em volt. A szoba végén egy rács van a falon. Ehhez még kulcsunk is akad, tehát nyissuk ki. Feltűnik az akvárium. Igazából csak egy rebreather vár minket az akvárium alagútjának túloldalán, és persze egy kis skill pont. Menjünk vissza Morgan szobájából a kereszteződéshez, és forduljunk jobbra. Alex üdvözöl minket és bizalmasan elmondja: Tong küldte kémkedni. Tong nem bízik Everett-ben. Hack-eljük fel Alex gépét és megtudjuk a két tároló kódját (2384, 6426). A következő szobában egy medbot ácsorog. Az asztalon levő datacube-ból megtudhatjuk a biztonsági kódot (pynchon). Ez ugyan hiányos információ, de ha a felhasználóhoz meverett-et írunk, minden menni fog.

Nos, itt választás elé kerülünk. Morgan-nál van két szoba, ahová mindenképpen be kell mennünk. Ha az egyikbe bejutottunk, akkor ott megtaláljuk a másikba való bejutás kulcsát. Itt csak az számít, hogy multitool-unk vagy lockpick-ünk van-e több. Az egyik szoba a medbot-nál levő ajtó mögött van (multitool). A másik pedig fent a fürdőszobatükör mögötti rácson túl (lockpick). Nekem 3 multitool-omba került a medbotos résznél a zár feltörése (a lockpickeket Morgannál a szekrényre pazarotlam). Odabenn szedjük össze az asztalról a nanokulcsot (a fürdőben levő rácshoz jó), a plazma klipeket, majd beszélgessünk el az AI-val. Morpheus - mert hogy így hívják - sok dologra rávetít. Elmondja, hogy teljesen mesterségesen lettünk létrehozva. Ez elég fájó. A lényeg az, hogy sokszor beszélgessünk vele, mert nagyon sok információt ad nekünk. Menjünk fel az emeletre, és nyissuk ki a fürdőben a rácsot. Egy kis szobába jutunk, ahol egy furcsa fagyasztó gépezetben Lucius DeBeers fekszik. Beszélgessünk el vele. Mint kiderül, ő az Illuminati igazi alapítója és főnöke. Sajnos beteg és csak ezzel a megoldással tud életben maradni. Később, ha lesz gyógyír a bajra, akkor meg tud majd gyógyulni. Az asztalon megtaláljuk a medbot-os helyiségben levő ajtó kódját (8001). Menjünk vissza Morgan-hoz és kérdezzük ki Lucius-ról meg a hűtőről. Morgan elmondja, hogy Lucius 18 fokos hidegben van, mert így még elélhet egy darabig. A további beszélgetésekből kiderül az is, hogy Morgan-nek esze ágában sincs meggyógyítani Lucius-t, holott a technológia már rég a rendelkezésére áll. Ha tovább faggatózunk, és rákérdezünk Morpheus-ra, akkor Morgan átvált bunkóba. Közli, hogy a helikopter már vár ránk. Menjünk vissza Lucius-hoz és mondjuk el neki az igazságot. Nagyon fáj neki a dolog. Ha jó sokat beszélgetünk vele, akkor megparancsolja, hogy kapcsoljuk ki a gépet. Ezt a mellette levő biztonsági terminálnál tehetjük meg. A játék szempontjából mindegy, hogy megöljük vagy sem, mindenesetre Morgan kicsit ideges lesz, ha megtesszük. Menjünk fel a helikopter leszálló helyre. Ahogy belépünk, felfigyelünk egy halott mechanikusra. Beszélgessünk el a másikkal, aki nagyon zavartan viselkedik. Menjünk vissza Morgan-hoz és meséljük el neki az aggályainkat. Morgan egészen biztos abban, hogy az nem az ő embere, és megkér minket arra, hogy nyírjuk ki. Ha ismét felmegyünk a mechanikushoz és szembesítjük a tényekkel, akkor elkezd menekülni, majd fegyvert is ránt. Öljük meg. Szóljunk Jock-nak, hogy a szerelő nem volt frankó. Jock fel is fedez egy bombát a gépen. Természetesen hatástalanítja. Ha ezt a kis rohangálást nem teszzük meg, akkor Jock barátunk az utolsó küldetésnél bizony felrobban gépestül. Irány a Vandenberg bázis.

Vandenberg Légitámaszpont
Alig hogy megérkeztünk egy épület tetejére, egy csinos kutató ugrik nekünk. A MJ12 teljesen elfoglalta a bázist. A biztonsági rendszert felhack-elték, és saját bot-okat állítottak csatasorba. Valahogyan vissza kell állítani a rendet, ehhez viszont ki kell engednünk a bázis saját military botjait. A csaj ad egy térképet és egy kódot (5868), amit két meghatározott helyen kell használnunk. Figyelmeztet minket, hogy a bázison mindenfelé mesterlövészek tanyáznak és hogy igen erős a biztonsági rendszer. Kezdjünk is neki a dolgoknak. A háztetőről kiváló célpontot nyújtanak az őrök. Elég sok van belőlük, szedjünk le belőlük annyit, amennyit csak tudunk. Ezek után elindulhatunk lefelé az ajtón keresztül. Pár lépcsőforduló után egy ágyú-kamera kombóval találkozunk. Mikor a kamera elfordul, fussunk be alá, majd mikor tovább fordul, akkor essünk neki a biztonsági konzolnak. Ha már hack-eljük a terminált, a kamera nem jelez be ránk. Kapcsoljuk ki a két kamerát. A következő szobában nincs ellenség, de az azt követőben két katona őrködik a lift mellett. Itt már csak SHIFT-tel vagy bekapcsolt run silent augmentációval szabad mászkálni, mert az őrök azonnal meghallják a lépteink zaját. A lift melletti katonákat a legegyszerűbben a következő módszerrel lehet lenyomni. Odamegyünk az ajtóhoz, elhelyezkedünk a bal oldalán. Kinyitjuk, és a távcsövessel (nem zoomolva) leszedjük a JOBB oldali katonát. A bal oldali csak most fog észrevenni minket, de addigra már az ő feje is ki lesz szellőztetve. Menjünk vissza az előző szobába, másszunk fel a létrán. A másik szobában kinyitva a szellőzőrácsot ráugorhatunk a lift tetejére (100 pont). A reset gombbal lemehetünk a legalsó szintre, de nekünk a középső szint is kell, így másszunk ki a lukból és hívjuk fel a liftet. A másodikon óvatosan lépjünk ki a liftből és küldjük a másvilágra a Control Room (ez mögött találjuk majd az UC-t, egy kicsit később) feliratú szoba ajtajánál dekkoló őrt. A köpenyes csaj ugyan meg fog ijedni, de ezzel ne törődjünk. Az ajtó természetesen zárva van. A folyosón óvatosan menjünk tovább. A végén a beugróban két MJ12 őr ücsörög a kanapén. Itt egy gázgránát sokat segíthet, de Rambo-s módszereket is alkalmazhatunk, természetesen valami hangtompítós fegyverrel. Előfordulhat, hogy a lépcsőn még egy katona feljön, nála kábító darts van. Óvatosan menjünk le a lépcsőn. A szekrényt természetesen nem hagyjuk ki. Az ajtót óvatosan nyissuk ki. A folyosó közepén egy MIB beszélget egy katonával. Valahogy nyomjuk le őket. Menjünk vissza a lépcsőházba. Menjünk be a rácsos helyiségbe, és a sárga kapcsoló doboz (Override felirat) számbillentyűzetén üssük be a kódot (5868). Nyissuk ki a szellőzőt a gép alján és menjünk be. A halott technikus mellett találunk egy Hazard Lab kulcsot is. A folyosó közepén találunk egy ajtót, ahová sajnos még nem tudunk bemenni. A folyosó végén egy ajtó és mellette egy biztonsági konzol található. A konzol kódját még nem tudjuk, így csak a hack-elés marad. A kamerákat kapcsoljuk ki. A nagy teremben egy számítógépet találunk, amiből sajnos semmi fontosat nem tudunk meg. Ha a szellőzőt kinyitjuk, akkor egy kiszolgáló helyiségbe jutunk. Itt egy zárt ajtó, egy újabb szellőzőjárat és egy létra fogad minket. A létrán felmászva egy keskeny párkányra jutunk, igazából ez egy alternatív útvonal a tetőről lejutáshoz. A szellőző a lépcső mellett balra található. Ezen keresztül kijuthatunk a tartályok mellé, ahol a halott kutatótól egy biocell-t zsákmányolhatunk.

A zárt ajtó a hátsó udvarra vezet. Itt találunk egy megmászható tartályt, amit eredetileg két katona védett. Másszuk meg, és a csővezetékre felugorva menjünk át az épületre. A két ládában egy-egy LAW található, ami kimondottan jó botok ellen. A tartályok mellett három sárga elektromos szekrényt találunk. A legszélsőn egy kis dobozkát kinyitva megtaláljuk a másik Override kapcsolót. A már ismert kódot (5868) bepötyögve helyre áll a rend, a Vandengberg saját botjai újra működőképesek. Jock adásából megtudjuk, hogy a bot tárolók ajtaját nekünk kell kinyitni saját kezűleg. Menjünk vissza az épületbe, vissza a szellőzőn a komputeres szobába. A lépcsőn felhaladva egy hatalmas tárgyalóba jutunk. Itt ugyan semmi érdekes nincs, de kitűnő hely arra, hogy az alant tanyázó két őrre egy gázgránátot hajítsunk. Menjünk vissza a lenti szobába és vegyük célba a komputertől jobbra eső ajtót. A folyosón lézervédelemmel kerülünk szembe, amit a panel felhackelésével tudunk kikapcsolni. Továbbhaladva megtaláljuk a két őr hulláját (fentről le is lőttük őket), egy kutató csajt és egy medbotot. A csaj elmondja nekünk a biztonsági rendszer kódjait (command, zebra42). A folyosón balra megtaláljuk a Hazard tároló ajtaját (kulcsunk van hozzá). Odabenn egy riadt kutatót találunk. Elmondja, hogy a bázis alatti csőrendszerben ki lehet jutni a partra. Az MJ12 katonák pókrobotokat telepítettek bele. A pasi ad egy EMP gránátot is. A biztonsági terminál kódja tunnel01, omega2a. A tárolóban gyűjtsünk be minden használhatót. A hosszú ablakon bekukkantva láthatjuk, hogy a Hazard labor el van árasztva vízzel és egy panelből szikrák csapkodnak kifelé. Jobbra van a labor ajtaja.  Odabenn a falon találunk egy kapcsolótáblát. Egy kicsit húzós a cucc multitool igénye, ezért legyünk bátrak beugrálni a szikrázó szekrényig. Ez sokkal kevesebb multitool-lal kiiktatható. Nézzünk körül jól. A leghasznosabb darab az egyik hullánál található távolságjavító MOD. A szekrényt inkább robbantsuk, mert sok lockpickbe kerül. Menjünk vissza a komputeres terembe, és óvatosan nézzünk ki a dupla ajtón. Itt két MJ12 commando dekkol, két oldalt pedig kis botok kolbászolnak. Szerintem ez nem túlságosan vonzó lehetőség, inkább menjünk ki hátra a tartályos részhez. Itt induljunk el jobbra, amerre még nem voltunk. Találunk egy lejtős lejáratot, ahol menjünk le. A saroknál bújjunk meg, nehogy a bot észrevegyen. Most kell a Hazard Lab-ban felvett thermoptic camo. Kapcsoljuk be és szaladjunk a Security Bay feliratos épület déli (ez középen van) oldalára. Itt a gomb felett az online felirat fog virítani, és be is tudunk menni. Eresszük ki a két hatalmas botot, és nézzük végig a Mechwarrior 12-t. Ez a legállatabb rész az egész játékban. Hatalmas botok ölik egymást. Persze nem akarunk kimaradni a babérosztásból, ezért ha van assault shotgun-unk, akkor sabot lőszerrel be is segíthetünk a pléhkasztniknak. Ha az ellenséges botok felrobbantak, akkor Jock üzenetét vesszük. Tong itt van Kaliforniában. Érdekes. Menjünk be a Communications bay-ba. Egy kutató azonnal hozzánk rohan. Elmondja, hogy a csővezetéken keresztül tudunk eljutni Dr. Savage-hoz. Az épület hátsó részében találunk pár szekrényt. Az egyikben egy datacube a már ismert kódot tartalmazza (tunnel01, omega2a). A két zárt szekrény közül a bal oldalit érdemes kinyitni, mert egy agumentation upgrade lapul benne. Ne felejtsünk el felmászni a tetőre a távcsövesbe való lőszerért. A csapóajtót kinyitva essünk le az alagútba.

Vandenberg alagút
Pár lépés után Morgan üzenetét vesszük. Be kell jutnunk a Command épület második emeletén levő Command Center-be (ezt a dupla ajtót még nem tudtuk kinyitni). Ott meg kell keresnünk Savage-et. Segítenünk kell neki, hogy Daedalus rácsatlakozhasson a Milnet computer rendszerére. Ha továbbhaladunk, akkor két spiderbot ugrik nekünk. Használhatjuk a robbanós hordókat, de bármilyen robbantós téma jó ellenük. Legrosszabb esetben sabot shotgun lőszerrel is próbálkozhatunk. Az első kanyar után egy beugróban egy zárt szekrényt, benne pedig 3 kapcsolót találunk. Ezeket egyelőre hagyjuk. A következő kanyar után már ránk visít a biztonsági kamera, ezért a kanyarban található biztonsági konzolnál kapcsoljuk ki. Hackelhetjük is, de a jelszót is tudjuk (tunnel01, omega2a). Haladjunk el a Generator Room ajtó mellett. Ezt majd a túloldalról fogjuk kinyitni, és még kód sem kell hozzá. A folyosó végén egy Hazard feliratos - egyelőre nyitott - ajtó vár minket. A gond a kék lézervédelem. Átugrálni szinte lehetetlen. A falon levő elektromos dobozt multitool-lal kikapcsolhatjuk, de van egy „olcsóbb” megoldás is. Ha belelépünk a sugárba, akkor felvisít egy riasztó, az ajtó elkezd becsukódni és a két spiderbot ugrik elő a föld alól. A mellettük levő hordókba belelőve hidegre tehetjük őket. A zárt ajtót a korábban talált beugróban tudjuk kinyitni (1-es gomb). A lézervédelem most már nem működik, az ajtó pedig nyitva van. A kis helyiségben három választási lehetőségünk van. Elsőként a jobb oldalon lent található szellőzőjáratot részesítsük előnyben. A csőben haladva egy rácsot találunk. Nyissuk ki és pottyanjunk le a vízbe. Szedegessük össze a cuccokat a hulláktól és a dobozokból. A legfontosabb viszont a piros lámpa közelében a földön heverő nanokulcs. Ez nyitja a karbantartó rész rácsát. Ha rendelkezünk rebreather-rel vagy van aqualung augmentációnk, akkor úszkálhatunk egy kicsit. A lenti folyosóba beúszva egy lépcsőházba érünk. Itt ússzunk le egészen a zárt ajtói. Hackeljük fel a számbillentyűzetet és ússzunk be. A két hullát fosszuk ki. A karbantartónál egy augmentation upgrade van. Ússzunk vissza a lépcsőhöz és induljunk el felfelé. A lépcsőház felső része már száraz. Az ajtó mellett található gombbal nyissuk ki az ajtót. Jé! Visszajutottunk az alagútba és ez a Generator Room ajtaja. Menjünk vissza a Hazard feliratú ajtóhoz. A következő próbatétel a radioaktív folyosó lesz azoknak, akik mindenáron keresztül akarnak menni rajta. Ha van Hazman Siut-unk vagy environmental resistance aug.-unk, akkor neki lehet menni. Olyan gyorsan kell futni, ahogy csak bírunk. A csőből kitörő gőzig semmi nincs, utána egy dobozban EMP gránát, a halott technikusnál pedig multitool található. A kapcsoló nyitja az ajtót. Persze ha valaki meg akarja spórolni a Hazman Suit-ot későbbre, annak más választása is van. A baloldalon levő rácsot kinyithatjuk a nanokulccsal, a létrán pedig felmászhatunk a csővezetékekre. Itt nem ér minket sugárzás, mindössze az amlített két dolgot nem tudjuk összeszedni. A túloldalon egy nagy terem legfölső emeletére érkezünk. Odalenn és valószínűleg a szemben levő platformon egy-egy spiderbot zizeg. Nyomjuk le őket most, amíg nem tudnak leszikrázni minket. A lejjebb levő platformokon látható robbanós hordókat szétlőhetjük, de csak fedezékből. Ezzel a módszerrel szinte minden dobozt ki tudunk csomagolni odalenn. Jobbra van a lépcsőház. Haladjunk le a legaljáig és vegyük fel a két medkitet. Menjünk vissza a másodikra és haladjunk be a folyosóba. A kék lézervédelem egy automata gépágyút kapcsol be. Nem érdemes trükközni vele, adjunk a kapcsolódoboznak multitool-lal. A kanyar után bejutunk a terem alsó részébe. Szedegessünk össze mindent, majd haladjunk fel a lépcsőn a vezérlőbe és állítsuk át a hidat középre. A legfelsőről leeshetünk a hídra, és összeszedhetjük a cuccokat ezen a szinten is. Vissza a vezérlőbe és most a híd a harmadikon fog kikötni. Lépcsőzzünk fel ismét a radioaktív szoba kijáratához és haladjunk át a hídon. A folyosó végén a halott kutatótól elvehetünk egy multitool-t, mellette pedig megtaláljuk a Control szoba nanokulcsát. Menjünk fel a létrán.

Vandenberg Command
A csapóajtón keresztül visszajutottunk a Vandenberg főépületébe. Az ajtó a földszinti folyosóra vezet. Icarus-tól kapunk egy üzenetet, amiből látszik, hogy parázik tőlünk. Menjünk fel az emeletre az eddig zárt ajtóhoz, és nyissuk ki. Odabenn egyből szembeötlik egy computer, amiből csak annyit tudhatunk meg, hogy az itteni UC valamiért nem működőképes. Hátul balra bemehetünk egy vezérlőterembe. Itt ugyan semmit sem találunk, de az ablakon keresztül láthatjuk, hogy a szomszédos szobában elszabadult a nagyfeszültség. Visszatéve a lépcsőhöz Daedalus üzenetét vesszük. Menjünk le a nagy terembe. Egyből szembetűnik Sam Carter. Beszélgessünk el vele. Odalenn megtaláljuk Dr. Savage-et. Elmondja, hogy az UC nem működik, mert a komputer szoba a támadás során megsérült (láttuk fentről). Ha vissza tudjuk állítani a rendet, akkor a gépet vissza lehetne kapcsolni. A felhasználó gsavage, a jelszó tiffany. Elmondja még az is, hogy a lánya (Tiffany) az óceánkutató laborba ment egy UC alkatrészért, de még nem tért vissza. Na majd őt is megnézzük. Dr. Savage kinyitja az ajtót (Sam mellett). Nézzünk körül odabent. Az ajtó mellett jobbra találunk egy fém szerviz kocsit, amin megtaláljuk a harmadik emeleti szoba nanokulcsát.
Itt most két lehetőségünk van a komputer megközelítésére. Itt maradunk, és megküzdünk a szikrákkal, vagy felmegyünk a harmadikra. Nézzük a dolgokat erről az oldalról. A jobb oldalon a fal mentén végigsurranva bejutunk egy szűk folyosóra. Ennek a végén van a kapcsoló doboz, amivel ki tudjuk kapcsolni a szikrákat ezen a szinten. Keressük meg a liftet, és menjünk fel az emeletre. A helyzet elég vadnak tűnik, de csak egy szikrát kell kicseleznünk, hogy elérjük a kapcsoló dobozt. A másik megközelítési módot akkor ajánlom, ha fogytán állunk multitool-ból. Menjünk fel a harmadikon levő szobába, majd helyezzünk egy LAM-ot a ventilátor keretére. Fedezékből lőjünk bele, és másszunk át a lukon. Itt le tudunk esni a komputer terem második szintjére, ahová a lift visz fel minket. Itt egy óriási sprintet kell levágnunk a komputerig (ha visszaállítottuk a Milnet uplink-et, a szikrák is eltűnnek). Lépjünk be a computerbe (gsavage, tiffany). Érdekes történésnek lehetünk fültanúi. Daedalus és Icarus összecsapása igen rövid idő alatt lezajlik. A két AI egyesül és egy új AI születik, aki Helios-nak hívja magát. Bob Page is bejelentkezik. Közli, hogy ha visszatértünk a laborba Dr. Savage-hez, akkor egy új bejelentést fog tenni. Ezt meg is teszi: közli Dr. Savage-el, hogy elkapta a lányát, Tiffany-t. Hajlandó vissza adni, de cserébe kéri azt az alkatrészt, amit még Dr. Savage lopott el az 51-es körzetből. Ez az egyetlen dolog hiányzik neki az UC-ből (ami az Ocean Lab-ban van). Hát ez a helyzet. Neki és nekünk is működésképtelen UC-nk van, és egymás alkatrészeire fáj a fogunk. Ciki. Page még felhívja a mi figyelmünket is, hogyha megpróbálunk közbeavatkozni, azonnal megölik a lányt. Beszélgessünk Dr. Savage-el és nyugtassuk meg. Ki fogjuk hozni a lányát épen és egészségesen. Ha még egyszer beszélünk hozzá, akkor elmondjuk a két AI egyesülését. Igen, ez Page csapdája volt. Amíg az Aquinas Protokoll működik az 51-es körzetben, addig nem is lehet visszakapcsolni az itteni UC-t. Beszéljünk még Sam Carter-rel is, azután induljunk. A találkozó a közelben, egy elhagyatott benzinkútnál lett megbeszélve. Ott tartják fogva a lányt. Ne késlekedjünk, keressük meg Jock-ot a bázis főbejáratánál. Nagy meglepetésünkre Tong is itt van. Megkapta a betegséget. Rá már nem számíthatunk.

Abandoned Gas Station
A vájatban haladjunk előre, egészen a csövesekig. Beszélgessünk el velük. Fel vannak háborodva, hogy a katonák kidobták őket a benzinkútról. A pacák szerint a csatornabejárat a legjobb út. Ad is egy nanokulcsot az ajtóhoz. Akad pár lopott cucca is, amit elég jó áron kínál. A legnagyobb meglepetésünkre itt van Sandra Renton is. Mint kiderült, a hapsija kihajította a kocsiból. Persze ő meg akarja keresni. Ostoba csaj. Nézzünk egy kicsit körül. A kőomlás alatt találunk egy hullát, mellette a csatorna ajtó nanokulcsa. Induljunk vissza a kezdési pontnál levő ajtóhoz, nyissuk ki, majd másszunk fel a létrán. Innentől nagyon óvatosan és csendben kell közlekednünk. Az első őr nagyon szemfüles. Elég nehéz lenyomni. Használunk cloak aug.-ot vagy thermoptic camot, ha van (persze nem muszáj). Csak hangtompítós fegyvert használjunk, de a prod vagy a kard sokkal jobb. A kis bódé mögül kinézve egy MJ12 commando-t látunk járőrözni. Őt leszedhetjük távcsövessel (fejbe, nyakba). Kerüljük meg az épületet balról. Óvatosan menjünk fel a ferde feljárón a hegyoldalba. Pár lépés után meglátjuk következő áldozatunkat, aki a közelebbi épület hátsó falánál a létrát őrzi. Bumm a fejbe. Araszoljunk tovább. A másik épület hátsó udvarában két dobermann mászkál. Sajnos rájuk sincs szükségünk. Ha még tovább megyünk, akkor megláthatjuk a tartálykocsi mögött jóval távolabb járkáló MJ12 commando-t, aki a roncstelep ajtaját őrzi. Várjuk meg, amíg a tartálykocsi „árnyékába” kerül, hogy ne legyen feltűnő, ha elesik. A hátsó épület előtt járkáló MJ12 commando-t sajnos sehogy sem tudjuk lenyomni annak a veszélye nélkül, hogy az épületben levő őr és MIB meg ne hallja. Ezért más módot kell választanunk. Menjünk vissza az első épületbe. Odabenn szedjünk össze mindent. Hátul a kazánházban fel lehet mászni a szellőzőhöz. Ehhez szükség lesz pár kis dobozra. Nagyon óvatosan pakolásszuk a dobozokat, mert könnyen meghallhatnak. Ez persze még nem a vég, de legyünk óvatosak. A szellőzőn keresztül eljutunk az álmennyezet fölé. Itt középen egy lenyúló izé van, ami alá leguggolva, majd felállva kijuthatunk a tetőre. Óvatosan menjünk oda a ház széléhez. Várjuk meg, míg az MJ12 commando a legtávolabbi ponthoz ér, majd ugorjunk át a hátsó házra, közel a lukhoz. Érdekes módon ezt senki nem hallja meg. Itt most mindenképp mentsünk állást, mert nehéz dió. Pakoljunk magunkra minden védelmet, páncélt. Kapcsoljunk be minden védő augmentációt. Ha van cloak augmentációnk, az kimondottan jó. Vegyünk kézbe valami erős fegyvert (ez nálam az assault rifle volt 20 mm HE lőszerrel) és ugorjunk be az épületbe. Egy kis szoba tetején landolunk. Azonnal nyissunk tüzet a MIB-re, mert plazma puska van nála. Ha ránk tud lőni, akkor vajmi kevés esélyünk van a túlélésre. Ugorjunk le a földre, szaladjunk ki a házból és nyomjuk le az utolsó MJ12 commando-t. A házba visszatérve a kis szobában megtaláljuk Tiffany-t. A lány nem akar visszamenni a tengeri laborba, de a térképet oda adja nekünk (ő rajzolta, cool). Eközben Jock is megjelenik a roncstelepen a helikopterével. Szóljunk Tiffany-nek, hogy rohamozza meg a gépet. Mi még gyűjtögessünk egy kicsit. A tartálykocsit megmászva be lehet menni annak belsejébe pár cuccért. Odébb van még egy bódé, amiben két láda törhető szét. A roncstelepen a kamion platót feltörhetjük, odabenn plazma clip és egy hangtompító fegyver MOD-ot szedhetünk fel (ez utóbbi már felesleges volt). Az udvar másik oldalán egy kis kunyhó található. Az ajtaja zárva van. Vagy felpick-eljük a zárat, vagy cipekedünk egyet a ládákkal. A kamionból ki kell tuszakolni a nagy ládát (strenght aug. jól jön), egészen a kunyhó hátsó ablakáig. A kis ládát is cipeljük oda a nagy láda mellé. Felugrálunk, betörjük az ablakot, és máris benn vagyunk. Odabent egy repairbot ténykedik. A kijutás hasonlóképpen működik. Itt már nincs több dolgunk, ezért ugorjunk be a helikopterbe.

NWC - Sub base
Jock egy elég nagy nyitott területen dobott le minket. Két military bot és egy katona lesz az első áldozatunk. Az első bot egyből szembe jön velünk. Várjuk meg, amíg a háta mögé tudunk kerülni és szórjuk meg valami robbanóssal. A lábakon álló épület felső részén egy őr mászkál körbe-körbe. Érdemes még lentről leszedni. A következő őr idelenn járkál úgy középtájban. Ha lenyomtuk, akkor vegyük el tőle a nanokulcsot. Intézzük el a hátsó botot is, majd menjük oda a déli fal mellett lapuló kis épülethez. Vigyázzunk, mert a lábas ház ezen oldalán egy újabb katona őrködik, de nála GEP-gun van. Szedjük le őt is, majd pickeljük fel az ajtót. Ha valakinek van speed augmentation-je, akkor fel is ugrálhat az épület tetejére (van oldalt egy cső), és a nyitott tetőajtón keresztül máris bent van. Két nanokulcs vár minket odabenn, a falon levő kis szekrényben (Command Module, Supply Shed). A többi cuccot is szedjük fel. A lábas épület középső vastag lába (na!) egy csigalépcsőt rejt magában. Az ajtaját most már ki tudjuk nyitni. Óvatosan haladjunk felfelé. Dr. Savage üzenetét vesszük: a genetikai laborban dolgoztatják az embereit. Ha megkeressük őket, biztosan segítenek majd nekünk. A lépcső tetején két szoba található. A déliben egy kutató csaj ácsorog egy gép előtt. Beszéljünk vele. A csaj elmondja, hogy a karkian tárolón (az előtte levő gép) keresztül átúszhatunk az alsóbb szintre egy raktárba. A tároló kódja 1223 (a gép oldalán van). A másik szobában egy tudós és egy őr ücsörögnek egy asztalnál. A szoba túlsó kijáratánál egy kamera is figyeli a terepet. Ezt a szobát elég nehéz kipucolni valami rejtőzködős téma nélkül. Nekem szerencsére volt Cloak augmentációm, így odamentem az őrhöz és leprodoltam. A kamerát is simán ki tudtam kapcsolni. Az asztalon egy hangtompító MOD van, amit sajnos már nem tudtam használni. A szoba másik sarkában egy ajtó van a földön. Egy újabb helyiségbe jutunk, ahol bebújhatunk a szellőzőbe. Onnan csak egy kijárat van, ez pedig egy zöld fényű szoba. Ide mindenképp be kell majd mennünk, de az őröket odafent kell elintézni, úgyhogy menjünk vissza a tudóshoz. A másik sarokban egy zárt raktár ajtaját törhetjük fel. Odabent lőszert és egy medkitet találunk. Most már tovább haladhatunk a zöld fényű szoba irányába. Itt lesz pár MJ12 troop, de csendes megoldással nem fognak problémát okozni. A menet végén egy cső alakú részben egy létrát találunk. Egyel lejjebb a sarokban egy vizes csővég árválkodik. Ide a karkian tárolón keresztülúszva juthattunk volna. Ha visszamegyünk a zöld szobába, akkor beszélgessünk el a tudósokkal. A hapsi - Dr. Pinkerton - igen segítőkész és bőbeszédű. Ad egy térképet az épületről, és a computer belépési adatait is elárulja (apinkerton, antennapedia). A délnyugati ajtón keresztül kijutunk az épületből. A nyitott körfolyosón még mindig maradhattak őrök, így legyünk óvatosak. Ha eddig nem akadtunk bele egy MIB-be, akkor itt számítsunk rá. Az épület tengerbe nyúló részét őrző katonákat is szépen leszedegethetjük ebből a kitűnő pozícióból. Ha körbemásztunk és felszedegettünk a szükséges cuccokat, akkor itt már nincs sok dolgunk. Menjünk vissza a létráig és haladjunk lefelé. Két őrt kell lenyomnunk, és eljutunk egy nagyobb szobába, aminek az alján egy medence található. Ez egy alternatív útvonal, innen is betörhetünk a laborba. Ha úgy döntünk (így utólag), hogy a szárazföldről úszva közelítjük meg a bázist, akkor számítsunk pár felfegyverzett búvárra. A nagy helyiség felső szintjén egy felirat (URV BAY ACCESS) fogad minket. Nézzük meg, hova vezet. A hídon végigszaladva menjünk be a következő épületbe. A katona likvidálása után liftezzünk le. Megérkezésünk után meghalljuk az ajtó feletti kamera jellegzetes hangját. Ha elég gyorsak vagyunk, akkor érdemes beszaladni a sarokra a doboz mögé (le kell guggolni), és a biztonsági terminálnál kikapcsolni a kamerákat. Ha csirkébbek vagyunk, akkor előbb multitool-ozzuk le a kamerát, majd jöhet a terminál. Ennek a kódját később tudjuk meg, ezért itt még hackelni kell. A forduló után egy őrt kell hidegre tennünk, a következő kétszintes labor részben pedig újabb kettőt. Itt összefuthatunk Dr. Britanny Prinzler-rel, aki elárulja a mini tengeralattjárók helyét és a komputer belépéshez szükséges adatokat (tech, sharkman). A helyiség hátsó részében a fém kocsin egy datacube-ot találunk, amiben ugyanezeket az adatokat találjuk. A nagy konzol mellett balra egy biztonsági terminál lóg a plafonból. Ezt már nem szükséges hackelni, mert a jelszó működik. Újabb két kamerát kapcsolhatunk ki, és a tengeralattjáró dokk ajtaját is kinyithatjuk. A lépcsőn felhaladva egy újabb őr próbálkozik a megállításunkkal, de hiába. A folyosó végén meg is találjuk a sub-okat. Az egyik éppen javítás alatt áll, így a másikkal fogunk lelépni.

NWC - Ocean Lab
A megérkezésünk sima volt. Ahogy körbenézünk, rögtön látjuk, hogy itt valami nincs rendben. A sarokban egy halott katona naplóját olvashatjuk el. Az egyik tudós áruló lett és felrobbantotta a labort, a biztonsági rendszert pedig megfertőzte egy vírussal. Dr. Savage is bejelentkezik. Vigyázzunk a biztonsági rendszer ágyúival és a kiszabadult tesztállatokkal. Szép kilátások. Ha az ablakon kinézünk, akkor egy zöld villogó fényt látunk az egyik épület tetején. Az a legénységi szakasz, és nekünk is oda kell eljutnunk. Ugyanis csak onnan tudunk továbbjutni a nano gyártó részlegbe. A halott katona mellett a falon egy biztonsági terminált találunk, ha fel tudjuk törni, akkor kapcsolgassuk ki a kamerákat. A lépcsőn felhaladva két ajtót találunk. Ezek mögött csak az akvárium vizsgáló ablakait találjuk. Az MJ12 őr igen pórul járt, a két karkian hamar végzett vele. Egyel feljebb található az akvárium teteje. Végezhetünk a karkianokkal, de nem szükséges, csak ha ki akarjuk halászni a halott őr plazma puskáját. A három villogó monitornál egy datacube fekszik az asztalon. Ebből további infokat tudhatunk meg: valószínűleg több tesztállat is megszökött, és a parancsnoki szinten a biztonsági ágyúk mindenkire lőnek. Szép kilátások. Próbáljunk tovább haladni. Csak azokon az ajtókon tudunk keresztülmenni, amin nincs SEALED felirat. A lépcsőn feljutunk a legfelső - parancsnoki - szintre. Itt egy igen barátságtalan gépágyú fogad minket. Nincs sok értelme vacakolni vele, robbantsuk fel valamivel. A sarokban levő biztonsági terminált törjük fel. A középső kamerán láthatjuk, ahogy egy greasel vidáman lakmározik valakiből. Szóval tényleg igaz. A továbbvezető folyosó középen elágazik. Az elágazás végén egy újabb megbolondult gépágyú nyit tüzet ránk. Ha felrobbantottuk, nézzünk körül arrafelé. A halott őr mellett egy nanokulcsot találunk. A jobb oldali raktárból szedjük össze a stufákat. A bal oldali raktár zárva van, és csak később találunk hozzá kulcsot. Mivel elég sok cucc van odabenn (2 lockpick is), így akár fel is törhetjük. A folyosó végén levő ajtót a talált kulcs nyitja. A következő szobában két greasel garázdálkodik. Ha lenyomtuk őket, akkor másszunk le a létrán. Odalenn még egy greasel vár minket. Egy vízzel félig elárasztott helyiségbe jutunk. A két lehetséges irányból az egyik ajtó kódzáras. Na arra kell továbbmennünk. Az ajtó kódját viszont a másik irányban kell keresnünk. A folyosó utáni nagy terem közepén egy leszakadt oszlop alatt találunk egy datacube-ot, amiben meg is leljük az áhított számsort (5690). Az északkeleti sarokban levő ajtót csak akkor törjük fel, ha szükségünk van medikitre. A délnyugati sarokban levő ajtón keresztül egy kisebb szobába jutunk. Itt egy vörös lámpával jelzett csapóajtót találunk a padlón. Ezen keresztül kijuthatunk a nyílt óceánra. Ha az épület mellett dél felé úszunk, akkor két rejtett helyre is eljuthatunk. A sub dokk mellett egy ugyan olyan csapóajtót találunk, amint amin kijöttünk. Ez egy kis szobába vezet, amiben pár apróságot találunk csak. Ha még tovább úszunk dél felé, akkor egy háromszög alakú repedést vehetünk észre az épület oldalában, amin vibráló fény tör ki. Ha ide beúszunk, akkor megtalálhatjuk a fegyverraktár kulcsát, egy GEP gun-t, egy clip MOD-ot és egy újabb rebreather-t. Nincs értelme tovább úszkálni az óceán mélyén, így menjünk vissza a kódzáras ajtóhoz. A számokat beütve kinyílik az ajtó, és a lépcsőn felmászhatunk az építkezési terület ajtajához. A kis szobában egy kicsit rázós a helyzet. Az asztal sarkán levő datacube egy komputer belépési adatait tartalmazza (oceanguard, kraken). Na nem a mellette levőét. Guggoljunk le, így elkerülhetjük a szikrákat. A következő lépcső után az építkezési területre jutunk. A barlangban két bébi karkian és két greasel garázdálkodik. A középső folyosó egy kisebb helyiségbe vezet, ahonnan egy nagy karkian ront ránk. Odabenn megtaláljuk a legénységi rész ajtajának kulcsát egy recoil MOD társaságában. A tovább vezető ajtót a nanokulcsunk nyitja. A lejtős folyosón keresztül a legénységi részbe jutunk. Itt a felső részen körletetek találunk. A szekrények nem dagadnak a jó cuccoktól, ezért lockpick helyett a robbantásos módszert ajánlom. Ezzel a módszerrel az alsó szinten levő szekrényeket is automatikusan „kinyitjuk”. A létrán lehaladva egy kamerába botlunk. Nem kell megijedni, nem indul ránk. A mellette levő ajtót a nanokulcsunk nyitja. A folyosó másik végében egy plafonfüggő gépágyú zizeg. Ha közel megyünk hozzá, akkor elkezd lőni ránk. Szedjük le valamivel. A szobákból még szedjük fel a cuccokat, azután másszunk be a liftbe, és tapadjunk rá a lefele nyílra.

Ocean Lab UC
A liftből kilépve óvatosan szaladgáljunk, mert a kanyar után egy gázgránát lapul a falon. A folyosó végén vöröses fény hívogat minket. Még mielőtt belépnénk a nyílásba, megakad a szemünk egy datacube-on, ami a jobb oldali fal mellett lapul. Egy segélykérő üzenet, amit nekünk is komolyan kell vennünk. Spiderbot-ok, lézervédelem, miegymás. Szóval ésszel. A kék lézervédelmen nem érdemes átmenni, csak ha van sok heavy cuccunk. Ugyanis 4 pókrobotot kell likvidálnunk. Ha nem akarunk ezzel vesződni, akkor vagy multitool-t pazarolunk a kapcsolódobozra, vagy a szellőzőn keresztül mászunk be. Ez utóbbi választása esetén pár greasel-t is likvidálnunk kell. A gőzölgős rész után egy nagyobb nyílt terembe érünk. Itt egy nagy pókrobot őrködik. Természetesen le kell számolnunk vele. Nézzünk körül. Két kis liftet találunk a terem két oldalánál. Mindkettővel egy-egy raktár részbe juthatunk el. Az egyik sajnos erősen radioaktív, a másikban pedig pókrobotok szaladgálnak. Egyikben sincs túl sok érdemleges cucc, így csak akkor kockáztassunk, ha fogytán állunk a készletekből. A nagy liftbe lépve észreveszünk egy halott MIB-et. A víz ugyan ráz egy kicsit, de megéri a fáradtságot. A MIB-nél egy augmentation upgrade van, alatta a fenéken pedig egy assault shotgun és egy datacube. Ebből egy újabb belépési kódot tudunk meg (mj12, skywalker). Hívjuk le a liftet és vegyünk vele egy felfele irányt. A megérkezés után deklarálhatjuk, hogy a szoba két végében letelepített automata gépágyúk nem szeretnek minket. A lefele vezető lépcső mellett jobbra van ugyan egy biztonsági terminál, de az ágyúkat sajnos nem tudjuk kikapcsolni. Aktiváljuk a hidat és kapcsoljuk ki az egyetlen lehetséges kamerát. Ha gondoljuk, akkor lenyomhatjuk az ágyúkat, és kikutathatjuk a hullákat. Biocell és medkit van bennük. Haladjunk le a lépcsőn és menjünk át a hídon az UC terembe. Dr. Savage üzenetét vesszük: a hiányzó alkatrész terveit a számítógépből tudjuk letölteni. Az UC-től balra van egy terminál, amibe belépve (mj12, skywalker) elérhetjük a kért adatokat. A doki örül a sikernek, és közli hogy Jock már vár ránk a felszínen. Akkor tehát irány vissza, de előbb még töltsük fel magunkat a botnál. A visszaúton az első gyanús jel a nagy pókrobot termében a holovetítőnél vár minket. Bob Page nem túl jó beszélgetőpartner, de megpróbál beijeszteni minket. Utunk további részében szinte izzik az infolink-ünk. A doki üzenete szerint egy sub kötött ki a bázisnál. Bejelentkezik Walton Simons is. Na, csak ez hiányzott. Az építkezési területen elő is kerül személyesen. Igen kemény ellenfél, lopakodás aug-gal, meg miegymással. Ráadásul plazma puskát cipel a hóna alatt. Kapcsolgassunk be mindenféle aug-ot (cloak, energy shield, stb.), tegyünk magunkra minden páncélt és thermoptic camot, és vegyük elő a legizmosabb fegyverünket. Igen fontos, hogy harc közben bármikor gyógyíthatunk magunkon, vagy újratölthetjük a bioáramunkat, csak menjünk ki az inventoryba. Ha Simons fekszik, mehetünk tovább. Pár békaember fog még az utunkba akadni, de nem nagy ellenfelek. A sub-bay-ben ott van a másik masina is, amivel az ellen érkezett. A sarokban levő terminálnál ki kell nyitni az ajtót, és máris némózhatunk felfelé. A megérkezés után a legegyszerűbb, ha kiúszunk a sub garázs nyitott ajtaján, és partra evickélünk. Menjünk fel a csigalépcsőn (középső láb), fent foduljunk balra és a következő szobában ismét balra. A zöld szoba felé után a csőben levő létra következik. Itt hátul a falon egy létra van. Itt tudunk kimászni a tetőre, ahol Jock és Dr. Savage már vár ránk. Ha a doki lányát - Tiffany-t - megmentettük a benzinkútnál, akkor most kapunk tőle egy augmentation upgrade-t. A következő állomás egy rakétabázis lesz, amit elfoglaltak Bob Page emberei. Ha sikerül kilőniük a rakétát a Vandenberg támaszpontra, akkor az egész ügy elveszett. Meg kell akadályoznunk a dolgot. 

Missile Silo
A megérkezésünk után Dr. Savage küld egy biztonsági kódot, ami elvileg minden ajtót nyit (8456). A célunk a föld alatt van. Ott lehet kikapcsolni a rakéta kilövését vezérlő egységet. Még mielőtt túlzottan nekiállnánk nézelődni, szedjük ki az őrtoronyban dekkoló őrt, mert különben ő szed le minket. A bázist megannyi őr és kutya védi. Érdemes leszedni mindenkit, persze csak valami halk cuccost használjunk. A telep hátsó részén található a rakéta siló ajtaja, ez mellett pedig egy csapóajtó. A délnyugati sarokban van az őrök épülete. Mindenkit tegyünk hidegre, és szedjük össze a cuccokat. Az egyik ládából egy pontosságnövelő MOD-ot zsákmányolhatunk. Az asztalról felvehetjük a főbejárat nanokulcsát. Persze nem kötelező onnan bemenni, használhatjuk az őrépület emeleti szintjéről átvezető hidat is. Még mielőtt tovaszaladnánk, időzzünk el kicsit az emeleten. A középső oszlopon egy számbillentyűzet található. Ha feltörjük, akkor lenyílik a padlás titkos lépcsője. Odafenn egy halom jó cuccost vehetünk magunkhoz. Menjünk ki az emeletről a hídra, és nézzük át a terepet. Szedjünk le a távcsövessel mindenkit, akit még élve látunk. Haladjunk be a telepre. Itt én rambós megoldást választottam. Azt a pár őrt és a két közepes botot nehézségek nélkül likvidálhatjuk. A cuccok összeszedése itt se maradjon ki a programból. Az egyik szobában egy kulcsot találhatunk a kamionhoz. Ebben pár cucc mellett egy hangtompító MOD is van, de már elvileg ez sem kell. A középső épületben felmászhatunk az emeletre. A hídon keresztül eljutunk a szemközti épületbe, ahol alul egy reapirbot ténykedik (töltés). Itt tovább is mehetünk némi lockpick spórolós túrúra. Az egyik sarokban egy csatornanyílást fedezhetünk fel. Ezen keresztül bejutunk a siló vezérlőhöz vezető lépcsőházba. Ki is nyithatjuk az ajtót hátulról, bár erre már nincs szükség. Ha más irányból akarunk bejutni, akkor erre is van mód. A telep főbejáratától jobbra egy kerítéssel elkerített részt találunk. Itt egy teherlift van, aminek kódzáras az ajtaja. A Dr. Savage-től kapott kód sajnos nem nyitja, de feltörhető. A lift a lépcsőház alsó szintjére visz minket. Itt egy izmos ajtót találunk, amihez viszont jó a kód (8456). A Missile Silo ajtó kivételével az összes ajtóhoz jó a kód, tehát használjuk. Vegyük az irányt a Launch Command ajtó irányába. A folyosó végét lézervédelem zárja le. Itt már keményebb ellenfelekre számítsunk. Két MIB és egy MJ12 commando is az utunkba akad. A bejáratnál található kapcsolódoboz deaktiválásával kikapcsolhatjuk a lézervédelmet. A lépcsőn felhaladva még egy MIB-bel kel leszámolnunk, majd jöhet a hősködés. Tegyünk úgy, ahogy Dr. Savage üzeni. Az Abort kapcsolóval kikapcsolhatjuk a kilövési szekvenciát, majd a terminálnál átprogramozhatjuk a rakéta irányát az Area 51-re. Egy kis meglepetés Bob Page számára. A kilövés biztosítás érdekében a silót is ki kell pucolnunk. Előtte persze nézzünk körül és szedegessük össze a használható cuccokat. Az egyik helyen egy létrát megmászva feljutunk egy titkos részhez, ahol egy pókrobotot is le kell nyomnunk. A sarokban leesve bejutunk a zárt ajtó mögötti fürdőszobába. A datacube-ban megtaláljuk a kilövő komputer belépési adatait, ha tehát nem tudunk hackelni, akkor először ide kell bejutnunk. Az egyetlen túlélő tudóst is ide zárták be. Ha elbeszélgetünk vele, akkor megemlít egy Strong nevezetű manust, aki meghiúsíthatja a rakéta kilövését. A doki azt is elmondja, hogy csapdát állítottak fel a siló főbejáratánál, de létezik egy kerülőút is. Ha nem akarjuk a drága lockpic-ket pazarolni, akkor a dobozokon felmászva kiugrálhatunk a fürdőből. Ha visszamegyünk a középső részhez, akkor láthatjuk, hogy a siló felé vezető ajtó tárva-nyitva áll. A dokinak igaza volt, ahogy belépünk, Bob Page üzenetét vesszük. Minden elsötétül, az ajtót bezáródik mögöttünk és egy halom MIB és MJ12 commando rohamoz meg minket. Ha lenyomtuk őket, akkor innen is bemehetünk (az 5. szinten vagyunk). Ha a doki által ajánlott útvonalat választjuk, akkor a bejáratnál levő rácsot kinyitva máris csúszdázhatunk lefelé a siló aljába. Itt egy kicsit feltört a talajvíz, de nem baj. Lehívhatjuk a liftet és elindulhatunk felfelé. Mindenhol MIB-ek és pókrobotok vannak, így nem árt valami izmosabb fegyver. Az assault shotgun SABOT lőszerrel még mindig kiválóan teljesít. Howard Strong az első szinten próbálkozik az akciónk szabotálásával. Őt akár a legfelső emeletről is leszedhetjük, ha a megfelelő helyen felugrunk a belső korlátra és lenézünk. A negyediken egy repairbot tanyázik, ne felejtsük el feltölteni a bioenergiánkat. Ha Strong már fekszik, akkor bejelentkezik Bob Page. Nem örül a dolognak, de az élet kegyetlen. Jock is üzen. A rakéta mindjárt indul, odafenn kell találkoznunk vele. A Vandenberg támaszpont helyett az 51-es körzet a célpont.

Area 51
Az 51-es körzet feszíni épületei nem nyújtanak túlzottan megnyerő állapotot. Ezek szerint a rakéta talált. A megérkezésünk után Jock azonnal figyelmeztet a toronyban dekkoló lesipuskásra. Ha Manderley házánál nem szóltunk Jock-nak a bombáról, akkor most fájdalmas búcsút kell vennünk tőle. A bomba ugyanis pont mostanra „ért be”, Jock gépe szanaszét robban. Ha a bombát hatástalanította Jock, akkor semmi gáz. Szóval ott tartottunk, hogy sokkal egészségesebb lenne azonnal leguggolni, és a falhoz lapulni, még mielőtt a mesterlövész kiszed minket a romok közül. Így viszont mi fogjuk leszedni őt. A torony ajtaja zárva van. Mint mondottam volt, nem érdemes cipelni nagy fegyvereket, mert ahol kellenek, ott mindig lesz belőlük. Ez most is így van. A torony mellett találunk egy halott katonát, akitől elszedhetünk egy teljesen jó állapotú GEP-gun-t. Ezzel bekopogtathatunk a torony ajtaján, és még az odalenn járőröző botokat is leszedhetjük vele. Ezek után persze dobjuk el. Az eredeti cuccainkat összeszedve óvatosan haladjunk be a toronyba. Azért óvatosan, mert két LAM-csapda van felpakolva a falra. Ezeket valahogyan iktassuk ki (úgy is jó, ha felrobbantjuk őket). A pincében csak lőszert találunk, az emeleten viszont egy biztonsági terminál várja szakértő kezeinket. Ezzel kinyithatjuk a bunker ajtaját és a kamerát is kikapcsolhatjuk. Ha nem tudunk hackelni, akkor ide később - a jelszó birtokában - kell visszatérni. A ferdén leborult konténernél bohóckodhatunk egy kicsit. Ha van speed augmentációnk (legalább 3-as), akkor felugrálhatunk a konténerekre. Odafenn két hullát találunk, a hátsónál (a keskeny peremen lehet odamenni) egy pontosság MOD van. A kis helyiségben egy kamera visít ránk, ezért ezt most hagyjuk. Menjünk le oda, ahol a botok járőröznek. Szedjük le őket és menjünk be a Command 24 feliratú épületbe. A halott őr mellett a padlón a torony nanokulcsa hever. Szedjünk össze mindent. A szekrényekre megint csak felesleges lockpick-et pazarolni, ha az a GEP-gun még kéznél van. A hátsó szobában egy csapóajtót találunk (a tetőn nincs semmi), amihez van nanokulcsunk. Odalenn egy kisebb raktár van pár hasznos stuffal. Az asztalon található datacube a torony biztonsági termináljának belépési kódjait tartalmazza (a51, xx15yz), így most már az is visszamehet, aki nem tudta felhackelni. Egy fali rekeszben egy újabb augmentation upgrade várja szakértő kezeinket. Ha itt végeztünk, akkor irány az átellenes oldalon található hangár. Odabenn több MJ12 commando és egy MIB trécselget egymással. Persze már nem sokáig. A kis épület alsó szintjének ajtaja zárva van, de nem érdemes lockpick-et pazarolni rá, mert az ablakon keresztül simán bejuthatunk (guggolós ugrással). A datacube-ból megtudhatjuk, hogy a szellőző rendszeren keresztül behatolhatunk a komplexumba. Ha odabenn végeztünk, akkor másszuk meg a kidőlt acéloszlopot. Az épület felső szintjén egy riadt katonát találunk. Xander elárulja a biztonsági terminál belépési kódját, amit egyébként már tudunk. A repairbotnál ne felejtsünk el bioáramot tölteni. Még feljebb - a kis épület tetejére - is érdemes felmászni. A halott szerelő mellett egy nanokulcsot találunk, ami egy raktárhoz jó. Itt végigszaladhatunk a párkányon és ráugorhatunk a szellőztető rendszer kivezetését lezáró rácsra (kék cső). A rácsot kinyitva beugorhatunk. Én nem erre mentem, de a poén kedvéért érdemes ráugrani a rácsra. Ahogy Bob Page bíztat minket, az valami állat. A bunkerbe tehát két út vezet. A főbejárat, amit a toronyból lehet kinyitni, vagy ez a szellőző rendszer.

Szellőző bejárat a hangárban
A szellőzőt választva először eresszünk bele egy sorozatot a lapátokba, majd ugorjunk le. Egy csatorna részbe pottyantunk. A vörös fény irányában leúszva egy hullát találunk egy lézer MOD-dal. A lépcsőn felhaladva a folyosó végén egy biztonsági terminált találunk, ami a kanyar utáni kamerát kapcsolja ki. Egy liftet találunk, amivel menjünk le. Egy újabb trükkösnek hitt védelmi részhez érünk. A kék lézer a szokásos spiderbot párosításban szerepel, de a kapcsolótáblán kiiktathatjuk. A folyosó végén egy hatalmas függőleges járatba érünk. Ebben a csövek mellett egy lift is jár, de ezen a szinten nincs megállója. Kénytelenek vagyunk a létrán lehaladni. Odalenn a kettes szekció ajtaja található.

Bunker bejárata
A bunker bejáratát egy kamerás géppuska és két közepes bot őrzi. Tong üzenete szerint a lift áramellátása ki lett kapcsolva. Ezt nekünk kell visszaállítani. A lift a nyugati alagút végén található, tehát nekünk a keleti alagútban kell keresgélnünk a kapcsolót. A terem két hátsó sarkában egy-egy kis helyiség található. A bal oldaliban van a kapcsoló. Ide több megoldással is bejuthatunk. Körbemehetünk a másik szobán keresztül, vagy a TnT-s dobozok egyikét is felrobbanthatjuk. Ha az áramot visszaállítottuk, elvileg mehetünk a lifthez. Előtte töltsünk bioáramot és szedjük össze a hasznos cuccokat. A liftezés után egy hatalmas ajtóhoz érünk, ez a kettes szekció bejárata. Az okosak persze mindig körülnéznek. Ha a lift alá bemászunk (ha a hangár felől jöttünk, a lift nincs is itt), a halott technikustól két biocellát zsákmányolhatunk. Nyissuk ki az ajtót. A következő helyiségben egy ágyú lóg a plafonról, amit a bal oldali sarokban pásztázó kamera be is tud indítani. Bevallom, hogy ezen a részen már négyes szinten volt a rifle képességem, ezért egyáltalán nem szórakoztam a kamerákkal és gépágyúkkal. Éspedig azért nem, mert egyetlen lövéssel le tudtam szedni bármelyiket biztos távolságról. Szóval hatástalanítsuk a kamerát, ellenkező esetben kénytelenek leszünk lehasalva elsunnyogni a dobozok mögött. A kék lézervédelem megszakítása két spiderbotot csal elő a rejtekéből. Ügyesen át lehet ugrálni a sugarakat, vagy egy EMP gránát is segíthet. A következő egy négyes elágazás, ahol a két továbbvezető út egy azon helyre vezet. A rövid beugróban megvadul egy generátor, és szikrákat hányva felrobban. Page kisded játékai. E mellett egy holofon található. Ha odamegyünk Morgan Everett-tel tudunk beszélgetni. Az öreg figyelmeztet Tong tervére, ami szöges ellentétben áll Everett-ével. Tong szeretné az egész 51-es körzetet megsemmisíteni, Everett viszont szeretné megtartani a komplexumot, hogy azután az Illuminati módjára uralkodhasson a földön. Na ehhez nekünk is lesz pár szavunk. Everett elmondja még, hogy Alex megszerezte a legénységi szakasz ajtajának kódját (8946).

Itt két lehetőségünk lesz a továbbjutásra. A felrobbant generátor mögött van egy csapóajtó a földön. Ezt feltörve alulról közelíthetjük meg a dolgokat. A két folyosó közül bármelyiket is választjuk, ugyan oda jutunk. A keleti szinte egyből a hármas szekció átjárójához vezet, az északi viszont hosszabb és egy bot is járőrözik arrafelé. Viszont erre van a legénységi szakasz, ami annyit jelent, hogy sok lőszer és felszerelés. Erre mindenképpen nézzünk el. Először persze pucoljuk ki a terepet, amihez a legjobb választás még mindig a szervizalagút. Itt utunkba akad pár bébi karkian, és zabolátlan gőzkitörések (az alagút legelején vannak az elzáró csapok), de alapvetően nem nehéz a feladat. A szervizalagút egészen a daru mögötti helyig elvezet, ahol szép csendben kimászhatunk a felszínre. A daru kosarában levő mesterlövésznek semmi esélye sincs, a többi katona és MJ12 commando is könnyű prédának bizonyul. A daru mellett jobbra az első alagút a legénységi részhez vezet. A távolabbi alagút is a robbanós generátorhoz vezet (a rövid út). A legénységi szakasz ajtaját ebből az irányból is megközelíthetjük, de a plafonfüggő ágyút és kamerát valahogy el kell intéznünk. Az első ajtó ebből az irányból a Recreation helyiség. Az ajtót számzár védi, de a már ismert kód simán kinyitja (8946). Odabenn egy katona épp randevút beszél meg egy WIB-bel, amit sajnos meg kell szakítanunk. Az asztalon heverő női holttest mellett találunk egy datacube-ot. Ebből megtudhatunk egy kabinkódot (0169), amit majd a legénységi résznél fogunk felhasználni. Az ajtó mellett található a biztonsági terminál, amit ugyan feltörhetünk, de most már semmi értelme. Szedjük össze a multitool-okat és induljunk tovább a barakkok felé. A kódzáras ajtót itt is a már ismert kóddal tudjuk kinyitni. Odabenn nincs senki, csak egy barátságtalan greaselt találunk az egyik hálófülkébe zárva. Keressük meg az a kamrát, amiben egy halott fehér köpenyes fickót látni. A kóddal nyissuk ki az ajtót és szedjük fel a hármas szint ajtajának a nanokulcsát. Az augmentation ugrade-t és a medkitet se hagyjuk ott. A többi kabin kinyitásának szükségességét mindenki döntse el maga. A medbotnál igényeljünk egy gyorsított kúrát, majd haladjunk tovább a hármas szektor irányába. Az ajtón behaladva egy szobába kerülünk. Jobb oldalon találunk pár cuccost, a baloldalon pedig egy teherlift ajtaját. Hívjuk fel a liftet. Miközben várakozunk, Page bácsi próbálkozik a maga tetű módján. Nem érdemes sokat tűnődni az emberi aljasságon, mert a felérkező lift nem üres. Három katona és egy MIB ront ránk. Ha leszedtük őket, mehetünk lefelé. A hármas szektor ajtaja előtt egy holofon találunk. Tracer Tong jelentkezik be rajta. Elmondja a saját ötletét: semmisítsük meg az Aquinas Hub-ot. Ha ezt megteszzük, akkor az egész föld információs hálózata megsemmisül. Kicsit durván hangzik, de Tong szerint ezt kell tennünk. Kapunk tőle egy térképet a hármas szektorról. Rajtunk áll a dolog. Az ajtó kinyílik, és mi mehetünk befelé.

Itt már egy kicsit húzós lesz a dolog és elég bonyolult is a pálya, ezért nem írok lépésről lépésre tippet. Szemben fent mesterlövészek és GEP-gunos katonák mászkálnak a hídon, idelenn pedig egy kicsi és egy nagy karkian, valamint egy greasel mászkál. A lövöldözésben még egy MIB is előkerül. Ha túléltük a nagy csatát, akkor menjünk hátra a kerítéssel körbevett részhez, ahol hatalmas rudak áznak egy nagy zöld medencében. Az oldalsó ajtón le lehet menni a vízbe. Ha a greasel-eket hidegre tettük, akkor beúszhatunk a hullához. Nála ugyan semmi sincs, de haláltusájában elejtett egy nanokulcsot és egy datacube-t. A kulcs a bejárati ajtótól jobbra levő lépcsőház ajtaját nyitja, a kockából pedig a reaktor ajtó kódját tudhatjuk meg (2001). A lépcsőházba más úton is bejuthatunk. Ha a targoncát elindítjuk, és gyorsan felugrunk a villára, akkor pont egy szellőző rács magasságában kötünk ki. Ez szintén a lépcsőházba vezet. Az emeleten számítsunk további katonákra, sőt mégy egy narancsruhás technikus is nekünk fog esni shotgunnal. Kábé itt kapunk egy üzenetet Helios-tól. Ha be akarunk jutni a négyes szektorba (ott van Page), akkor menjünk az Aquinas Hub-hoz. Helios személyesen akar velünk tárgyalni.

Ebből a teremből több felé is el lehet menni. Az északi oldalon található a reaktor labor bejárata. Két spiderbot szaladgál a bejárata előtt. A kód nyitja is az ajtaját (2001). A másik út a lépcsőház legfelső előtti emelete. Itt találjuk az Aquinas Hub felé vezető folyosó ajtaját (nálam tárva-nyitva volt). Még mielőtt elindulnánk bármelyik irányba, haladjunk eggyel feljebb a Station 17-be, és szedegessük össze a cuccokat. Lesz itt több datacube is. Az egyik a sárga vezérlőpulton van, és veszélyes állatokról ír, amik kiszabadultak a ketrecekből. Hm. Egy másik kocka a hátsó folyosóról megközelíthető raktárban, az asztalon van. Ebből újabb adatokat tudunk meg az állatokról (kék zizmát köpködnek), de a B13-as labor számítógépének kódjait is megtudjuk (area51, bravo13). Ha itt felmászunk a létrán, akkor egy halott technikust találunk. Mellette egy újabb datacube várja az elolvasást (robbanóanyag tároló: 4225). Lejjebb a zöld vizű tartályban egy újabb halott technikus lebeg. Egy kis trükközéssel be lehet hozzá ugrani. A hazman suit-ra már nincs szüksége, a zsebéből pedig egy multitool esett ki. Visszatérve a Station 17-be nézzük meg közelebbről a falon levő biztonsági terminált (area51, bravo13). Az elsődleges funkció a fali tároló kinyitása (ugye nem pazaroltál rá multitool-t?). Ha esetleg nem tudnánk a reaktor labor bejáratának kódját, akkor itt kinyithatjuk. A második kamera a reaktor belsejét mutatja. Ha manuálisan körbenézünk odabenn, akkor pár szürkét vehetünk észre. Szóval óvatosan kell majd közlekedni. Az aug upgradet ne felejtsük a fali tartóban. Kíváncsiságunknak helyet adva menjünk le a reaktor laborba.

Még szinte be sem mentünk az antianyag reaktor termébe, máris izzik az infolinkünk. Tong közli, hogy a két reaktor az ő szemében két hatalmas bomba. Ha a négyes szektorban le tudjuk állítani a hűtésüket, akkor a levegőbe repül az egész kóceráj. Page persze azonnal tiltakozik. Figyeljünk a szürkékre. A reaktortérbe lemehetünk ugyan, de túl nagy a sugárzás és csak a halott kutatótól szedhetünk el egy biocell-t. Később úgyis le kell majd ide mennünk, ha ezt a befejezést választjuk. A hátsó sarokban felmászhatunk a kezelőbe, ahol egy riadt technikus fogad minket. Elárulja az Aquinas Hub bejáratának kódját (1038). Itt egyelőre még nem tudunk ténykedni, ezért nézzünk vissza a lépcsőházba. Az ajtót nyissuk ki a kapott kóddal. A kis helyiségben egy medbot tekereg. Gyógyítsuk fel magunkat, majd másszunk le a hátsó sarokban található létrán. Balra az Aquinas Hub felé vezető függőfolyosóra jutunk, a lépcsőn lehaladva pedig két szürke akad az utunkba. A halott technikus melletti datacube a négyes szektor térképet tartalmazza. Menjünk vissza a függőfolyosóra. Az ablakból kitűnő célpontot nyújt pár őr, így használjuk ki a lehetőséget. A folyosón egy MJ12 commando is járőrözik, erre figyeljünk. Ahogy közeledünk, Helios üzenetét vesszük. Kicsit türelmetlen. Az Aquinas Hub egy hatalmas teremben van. Középen egy liftet találunk, ami a másodikon áll. Az első szinten a hűtővizes medence található. Két hulla úszkál benne, de mivel a víz nagyon meleg, ezért nem érdemes kockáztatni a kifosztásukat. Menjünk inkább fel a „harmadik” szintre. Helios egy üvegfalú hengerben tanyázik. Ha segítünk neki, akkor hajlandó összeolvasztani minket saját magával. Ezáltal egy mindenek felett álló információ istent alkothatnánk. Az egyetlen feltétele, hogy keressük meg az Aquinas Router-t, és oldjuk fel a blokkolását. Ez a négyes szektorban található (a térképen meg van jelölve). Érdekes ajánlat, nem mondom. Nézzük meg, mit szól ehhez Page bácsi. A lifttel lefelé utazva máris izzik az infolink. Page nem igazán így tervezte a dolgot. Ő szeretne összeolvadni Helios-sal. Helios viszont más véleményen van. Ő minket választott. A terve nem válik be, ha nem a megfelelő emberrel fuzionál. Hogy a dolognak nyomatékot is adjon, a terület biztonsági botjait a mi védelmünkre programozta át. Ez nem is jön rosszul, mert a lépcsőn felhaladva egy kisebb csapat MJ12 commando tör az életünkre. A botok segítségével persze sokkal könnyebb lenyomni őket. A lépcső alatti ajtót nem érdemes feltörni, mert csak egy 7,62-es tár és egy napalm tartály van odabenn. Menjünk vissza ahhoz a lépcsőfordulóhoz, ahol a négyes szektor térképét találtuk a datacube-ban. Itt tovább lehet menni lefelé. Odalenn egy hatalmas pókrobot mászkál, amit valahogyan nyomjunk le. Két tökéletesen helyezett EMP gránát pont elég.  Az egyik lépcsőfordulónál egy zárt ajtót találunk. Ezt a fegyverraktár kódja nyitja (4225). Ha nincs EMP gránátunk, akkor az itt található 3 TnT-s doboz lesz a segítségünkre. Odalenn még egy ajtót találunk, amit csak feltörni lehet, de nem éri meg. Helios kinyitja nekünk a négyes szektorhoz vezető ajtót. A halott katona datacube-jában nincs igazán semmi fontos. A lépcsőn felhaladva egy ajtóhoz érünk. Nyissuk ki és lépjünk oda a holofonhoz. Dr. Savage jelentkezik (ha Paul még él, akkor ő). Helios barátunk elkezdte hadműveletét a világ ellen, vagy mégsem? Kétélű dolgokba „nyúlt” bele, és még ki tudja mit fog elkövetni. Savage a kezünkbe adja a döntést: Tong kérését visszük véghez, Everett ötletét díjazzuk vagy egyesülünk Helios-szal, és utána majd csak lesz valahogy? Kérdezzük meg Page-et a dologról.

A következő hatalmas terem a klónozó. Itt 4 üvegkamra található. Az üres előtti datacube a mi nevünket tartalmazza. Page üzenete is erre utal: itt „születtünk”. Szedjük össze a cuccokat a halottaktól (van egy augmentation upgrade is), ne felejtsük el átkutatni a terem középső, mélyebben fekvő részeit sem. Itt az egyik sarokban egy halott csajt találunk. A mellette talált datacube a szürkék tárolójában található számítógép belépési adatait tartalmazza (lab 12, gaytest). Az északkeleti ajtóhoz közeledve Page berobbantja az átjárót, ezzel ideiglenesen elszigeteli magát tőlünk. Marad az egyetlen szabad út észak felé. Ez a szürkék tárolójához vezet. A biztonsági komputerbe lépjünk be, és kapcsoljuk ki a szoba radioaktivitását. A szürkék támadnak, ezért jobb, ha őket is likvidáljuk. A kijárat elvileg kódzáras, de a biztonsági terminálnál ezt is ki lehet nyitni. A kódja mellesleg a születési dátumunk, amit az üres tároló előtti datacube-ból tudhatunk meg (31729). Ahogy kilépünk az ajtón, Everett üzenetét vesszük. Page egy erőtérrel védi magát, ezért nem lehet kinyírni. Ha deaktiváljuk az erőtér tápellátását, akkor Page sebezhetővé válik. Ehhez meg kell keresnünk a 4 generátort, és ki kell kapcsolnunk őket. Everett üzenete után Alex jelentkezik be. Elküldi a generátorok képét és a kikapcsolásához szükséges kód első 3 számjegyét (724). A negyedik számot nekünk kell kitalálnunk (3).

A választás ideje
Itt és most kell egy jó nagyot menteni, ugyanis három különböző véget érhet a játék, és érdemes mindhármat megnézni. Everett terve Bob Page likvidálása, ami után az Illuminati egyik vezetőjévé válunk, és titokban tovább uraljuk a világot. Tong terve a földi információs hálózat teljes megsemmisítése. Ezzel kőkorszaki szintre süllyedhet vissza a világ, és egy új civilizáció fog felemelkedni. Helios terve, hogy fuzionál velünk és mint szuper intelligens tudatfolyam a föld adathálózatán keresztül uralkodhatunk a bolygón. Nosza kezdjünk bele.

Az UC-k kikapcsolása és Everett terve
A folyosó egyenesen Bob Page-hez vezet minket. A magáról igen sokat tudó multimilliomos egy hatalmas terem közepén egy fényes kék energiagömbben tanyázik. Beszélgessünk el vele, de ne menjük túl közel hozzá (leszívja a bioenergiánkat). Page a tervei szerint hamarosan fuzionál Helios-szal, ránk pedig halál vár. Ezt bebizonyítandó a beszélgetés befejeztével kapunk is az arcunkba két automata gépágyút. Ezeket szedjük le valahogy. A választásunktól függetlenül a legelső feladat Page védelmi rendszerének a kiiktatása. Ez 4 darab Universal Constructor-ban nyilvánul meg, melyek folyamatosan utángyártják a lelőtt ellenfeleket. Nézzük meg a térképet, melyen jelölve van minden fontos dolog helye. A legközelebbi UC egészen közel van. A nagy terem északi folyosójának végén máris szembe találjuk magunkat 2 spiderbottal. Ezeket gyorsan lőjük le és menjünk át a kis hídon az UC Control feliratú ajtóhoz. Ezt sajnos fel kell törnünk, de használhatunk multitool-t, lockpick-et vagy robbanóanyagot is. A lelőtt pókok mindig újratermelődnek, de csak akkor foglalkozzunk velük, ha közvetlen veszélyben vagyunk. A szobában megtaláljuk az UC vészleállítóját. Menjünk ki az ajtón és forduljunk kelet felé (a hátunk mögött a hármas UC). A folyosó végén forduljunk jobbra és egy kis szobába érünk. Szemben az Aquinas Router szoba van. Itt be kell menni balra a kis folyosóra, majd fel kell hívni a liftet. Ahogy belépünk a lenti helyiségbe, felrobban két elektromos izé, és vészes szikrák fognak csapkodni mindenfelé. Érdemes kikapcsolni az áramot, amit a bal oldali folyosó legelején, a falon levő kapcsolódoboznál tehetünk meg. A túlsó oldalon egy biztonsági terminál van a falon. Itt az Aquinas Hub ajtaját nyithatjuk ki. Szedjük össze a cuccokat, és menjünk tovább a nagy ajtón keresztül. A következő az egyik legnehezebb UC, de okosan minden megoldható. Idelenn nagy karkianok és greasel-ek garázdálkodnak. A terem elég nagy, de a karkian gyorsabb, mint mi. Cselhez kell folyamodni. Nagyon óvatosan kússzunk a beugrónk széléig a baloldalon. Ha kikukkantunk balra, akkor láthatjuk a szörnyeket és a sarkon túl a belső falon egy biztonsági terminált. Jobbra, a terem közepéről nyílik az UC. Ezt a szobát is fel kell törni, a választás szintén adott. De ez idő. Nagyon óvatosan törjük fel a biztonsági terminált és eresszük ki a botot. Ez persze egyből nekiesik a szörnyeknek, és mi ez alatt az idő alatt tudunk cselekedni. Az UC kikapcsolása után még várjunk egy kicsit, amíg a bot lerendezi a szörnyeket, aztán elindulhatunk felfedezőútra. Itt található az ajtó (Coolant B13) az antianyag reaktor hűtés vezérléséhez (Tong terve). Ezt most még hagyjuk, a cél egyelőre az UC-k kikapcsolása. Itt van az egyik generátor is, ami Page erőterét gerjeszti. Ezt akár ki is kapcsolhatjuk (7243). A mellette levő ajtót nem szükséges feltörni, mert egy másik irányból eljuthatunk ide. A terem déli részén egy kis helyiség van, ahol egy halott technikus fekszik a földön. A mellette levő datacube az Aquinas Router-hez vezető ajtó kódját (6765) tartalmazza, bár ezt egy biztonsági terminálnál kinyithatjuk. Az ajtó előtt található az a rács, amit kinyitva átmászhatunk a túlsó zárt szobába. Itt van egy ajtó a padlón, ami alatt víz van. Ha nagyon úszkálni akarunk, akkor megnézhetjük a végét, de csak egy halott katona van ott tech goggles-sel, és a mély akna alján egy LAW rakétavető. Másszunk vissza a szervizalagúton, és a repairbotnál töltsük fel a bioáramunkat (ha rosszul állunk egészségileg, akkor menjünk vissza a klónozó terembe a medbothoz). Egyel feljebb egy újabb UC-t találunk. Ez gray-eket gyárt. Ide több úton is eljutahtunk. A terem déli részén van egy lépcső. Ha itt felmegyünk. Egy újabb repairbotot találunk. Ez mellett egy kis beugróban egy újabb hulla fekszik. A mellette levő polcon egy datacube hever, amiből a Coolant B13 ajtó kódját tudhatjuk meg (2242). A ládában egy recoil MOD, egy napalm tartály és egy plazma tár található. A medbotnál odakinn is van egy szekrény a sarokban, amit nem igazán éri meg feltörni. Menjünk tovább a radioactive felirat melletti feljárón. Ide elkel majd a hazman suit, vagy az environmental resistance képesség. Itt is van egy generátor Page erőteréhez, kapcsoljuk ki (7243). A túlsó ajtó a szürkéket termelő UC szintjére vezet. A gép a túlsó oldalon van. Page alatt egy újabb generátort találunk, amit szintén kapcsoljunk ki (7243). Page most már beparázik, és mindenfélét ajánl, ha nem kapcsoljuk ki az utolsó generátort. Ne foglalkozzunk a szövegelésével, hanem tegyük a dolgunkat. A biztonsági robotos trükköt itt is bevethetjük, de szürkék elég buták. Ha lelőjük őket, akkor az újratermelt szürkék nem jönnek elő az UC szobából. A biztonsági terminált feltörve kiengedhetjük a botot. Ez azért is fontos, mert az UC kikapcsolása után ez a bot nekünk esik. De ha kiengedjük, akkor csak a szürkéket fogja lőni. Az UC kontrol ajtaját törjük fel, és kapcsoljuk ki a gépet. Ez volt az utolsó UC. A biztonsági terminál mellett fel lehet menni egy fél szintet, az út végén egy halott tudóscsajt találunk egy datacube-bal. Ebből megtudhatjuk a biztonsági terminál kódját (page, uberalles). Ha nem tudunk hackelni (amit nem hiszek), akkor ezt a kódot használhatjuk. Menjünk vissza Page-hez, mert az utolsó generátort innen a legkönnyebb elérni. Menjünk el a déli irányba vezető folyosón. A létrán másszunk fel, lépjünk párat délre a csövek irányába, majd forduljunk nyugatra. Innen már nem téveszthetjük el az utolsó generátort. Van viszont egy gond. Ha kikapcsoljuk, akkor előjön két bot. Ezeket valahogy le kell nyomnunk. Erre több mód is van, hiszen láthatóak az ajtók, amiken a botok ki fognak jönni. A legegyszerűbb a dobozokkal eltorlaszolni az ajtókat, mert a buta botok nem lökik azokat félre. Az utolsó generátor kikapcsolása után még vissza kell mennünk az Aquinas Router feliratú szobához. Ettől jobbra ki lehet menni egy kis erkélyre, ahol a sárga pulton egy kapcsolóval átállíthatjuk a vezérlést. Itt van az utolsó pont, ahol érdemes állást menteni, mert innen még a többi befejezést is végigjátszhatjuk. Tapadjunk rá a vezérlőgombra és nézzük végig az első befejezést. 

Tong terve
Töltsük vissza az utolsó állást. Tong terve felrobbantani az egész kócerájt. Ehhez túl kell vezérelnünk az antianyag reaktort. Menjünk le az alsó szintre, ahol a karkianokat gyártó UC van. Itt találunk egy ajtót Coolant B13 felirattal. A kódját már tudjuk (2242). Egyből egy járőröző MJ12 commando-ba botlunk. A fejünk felett húzódó hídon is sétálgat egy katona, persze ő is megy a sóderosba. A fal mellől szépen lelőhetjük. Másszunk fel a létrára, és menjünk végig a hídon. Az átjáróban még egy katona próbálkozik. A következő szobában a helyzetet kihasználva lelőhetünk még egy vagy két katonát fentről. Másszunk vissza a földszintre és az első terem bal hátsó részében található szekrényt robbantsuk fel (a katonák adtak LAM-ot). Egy halom lőszert szedhetünk fel belőle. Menjünk tovább. A hátsó helyiség végében megtaláljuk a sárga pultot, ahol a hűtést ki lehet kapcsolni (Flush System). Most Helios üzenetét vesszük. A szuper AI beparázott, mint egy csecsemő. A hűtés kikapcsolása után Page is bejelentkezik. Igazán jól hangzik az ajánlata, Európa egészen elfogadható lenne, de mi mást fogunk tenni. Tong tervének befejezéséhez vissza kell mennünk a hármas szektorba a klónozó termen keresztül. Az útvonalat nem írom le, mindenki vissza fog találni. Az antianyag reaktor mindkét részénél be kell kapcsolni a Failsafe kapcsolót. Ez mindkét helyen legalul, a reaktorok tövében található. Az egyik oldalra csak a két reaktor közötti alagúton lehet átmenni. Ide nem árt az environmental resistance képesség (nekem nem volt), vagy hazman suit. Mindenképpen legyen nálunk vagy 6-8 medikit is. Ezután fel kell menni a vezérlőbe, és be kell indítani a folyamatot. Be kell nyomni a három fali kapcsolót, végül a pulton levőt. Ha a technikus még ott van, akkor tüzet nyit ránk, de ez már nem érdekes. Nézzük végig a második befejezést.

Helios terve
Töltsük vissza azt az állást, mielőtt Page-et kinyírtuk. Ez azért is kényelmes, mert az Aquinas Router szobája pont ott van mellettünk. Az ajtó kódját már ismerjük (6765). Menjünk be. A medbotnál gyógyíthatunk magunkon egyet, utána kövessük Helios utasításait. A szoba két oldalán engedélyezzük a mellék routereket. Ezután menjünk oda a középen kinyílt kabinhoz és lépjünk be a számítógépbe a Heliostól kapott jelszóval (icarus, panopticon). Engedélyezzük az elsődleges routert. Helios most azt kéri tőlünk, hogy menjünk vissza hozzá és fuzionáljunk. Page persze tiltakozik, de ez minket nem érdekel. Helios szintén a hármas szektorban van, az utat most sem írom le, mert nyilvánvaló. Mikor a hosszú vörös folyosón áthaladunk, egy MIB és egy katona hangját halljuk. A lépcsőn lehaladva elő is kerülnek egy oldalsó ajtóból. Csapdát állíthatunk nekik LAM-mal, vagy csak lőjük le őket. Másszunk le a lépcsőn, be a liftbe, menjünk fel a harmadikra és fuzionáljuk Helios-szal. Nézzük végig a harmadik befejezést.

Ennyi lett volna a játék, remélem a folytatása legalább ilyen jó lesz. Már nagyon várom. Időközben kaptam pár e-mail-t, ahol lelkes olvasók próbáltak további okosságokkal ellátni. Ezeket köszönöm.

1	A smugglernél be lehet törni a tükröt, és nem kell rá multitool-t pazarolni. Smuggler természetesen mindig rendbe rakatja, és legközelebb újra bezúzhatjuk. A kódja mellesleg 432.
2	A Dragons Tooth kardot egyáltalán nem kell magunkkal cipelnünk, a két banda a kard megtalálása után annak megszerzése nélkül is kibékül. Mellesleg jó fegyver, ezért végig nálam volt.
3	A Mole Tunnels-ben nem kell lenyomni az összes terroristát, mert a főnökkel való beszélgetés után mindegyik haver lesz.
4	Ha a bratyónál való lövöldözésben mi halunk meg előbb, és bekerülünk a kóterbe, akkor Ő életben marad.
5	Anna Navarre killswitchének kódját a Unatco HQ-n tudhatjuk meg. A kódszavak (6 darab van) két részre vannak osztva. Az egyik felét Anna gépének e-mailjei között, a másik felét pedig Manderley gépén találjuk. Ha Annát a repülőn (Lebegyevnél) nem öljük le, akkor később a HQ előtt tudjuk a kódszóval kinyiffantani.
6	Az Area 51-ben van egy soft cheat. Mivel nem próbáltam ki, ezért nem is tudom pontosan, melyik generátorról beszélt az illető, és hogy a patch felpakolása után ez működik-e. Szóval valamelyik „generátor” elindításakor (kikapcsolásakor?) kapunk 100 skill pontot. Ha kikapcsoljuk, és újra bekapcsoljuk, akkor ismét megkapjuk a pontot. Ezzel felnyomhatjuk a skill pontjainkat, és maximalizálhatjuk a még hiányos képességeinket.

SakmaN